(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΔ΄

Τετάρτη, 02 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Πολιτισμού και Αθλητισμού:
 i. «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα», σελ.
 ii. «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν», σελ.
 iii. «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας», σελ.
2. Συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας:
 i. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών», σελ.
 ii. «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)», σελ.
 iii. «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας», σελ.
3. Κατάθεση Εκθέσεως Διαρκούς Επιτροπής:
 Α. «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)», σελ.
 Β. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών», σελ.
 Γ. «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΒΡΟΥΤΣΗΣ Ι. , σελ.
 ΚΑΚΛΑΜΑΝΗΣ Ν. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΦΙΛΗΣ Α. , σελ.

Β. Επί των σχεδίων νόμων του Υπουργείου Πολιτισμού και Αθλητισμού:
 ΑΛΕΞΟΠΟΥΛΟΥ Χ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΓΕΝΑΚΗΣ Ε. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΑΛΛΙΑΝΟΣ Ι. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΜΑΡΚΟΥ Κ. , σελ.
 ΣΑΚΟΡΑΦΑ Σ. , σελ.
 ΣΥΝΤΥΧΑΚΗΣ Ε. , σελ.

Γ. Επί των σχεδίων νόμων του Υπουργείου Εθνικής 'Αμυνας:
 ΑΜΑΝΑΤΙΔΗΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΔΡΙΤΣΑΣ Θ. , σελ.
 ΜΥΛΩΝΑΚΗΣ Α. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΦΙΛΗΣ Α. , σελ.
 ΣΚΑΝΔΑΛΙΔΗΣ Κ. , σελ.

Δ. ΠΑΡΕΜΒΑΣΕΙΣ:
 ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΔ΄

Τετάρτη 2 Μαρτίου 2022

Αθήνα, σήμερα 2 Μαρτίου 2022, ημέρα Τετάρτη και ώρα 11.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Θα γίνει προεκφώνηση των προγραμματισμένων για σήμερα προς συζήτηση νομοσχεδίων, τα οποία είναι γραμμένα στην ημερήσια και στη συμπληρωματική ημερήσια διάταξη:

Α. Υπουργείου Πολιτισμού και Αθλητισμού.

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν».

3. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας».

Β. Υπουργείου Εθνικής Άμυνας.

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)».

3. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας».

Όλα τα παραπάνω νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Σύμφωνα με την ημερήσια διάταξη θα προηγηθεί η συζήτηση των σχεδίων νόμου του Υπουργείου Πολιτισμού και Αθλητισμού και θα ακολουθήσει η συζήτηση των σχεδίων νόμου του Υπουργείου Εθνικής Άμυνας.

Προτείνω η συζήτηση τους να γίνει ενιαία ανά Υπουργείο. Η ψηφοφορία των συμβάσεων όμως θα γίνεται μετά το τέλος της συζήτησής τους χωριστά και με τη σειρά που συζητήθηκαν. Θα υπάρχει η γνωστή ανοχή, όπως ξέρετε, δηλαδή εφόσον το επιθυμούν θα μιλήσουν όλοι οι Κοινοβουλευτικοί Εκπρόσωποι ανά πέντε λεπτά. Δεν θα πάμε κατά γράμμα. Και επειδή θα είναι τρεις μαζί θα υπάρχει μία ανοχή στο πεντάλεπτο της τοποθέτησης.

Για όσους ενδιαφέρονται, δεν ξέρω αν θα είστε οι ίδιοι ή αν θα είναι άλλοι από τα κόμματά σας, χονδρικά υπολογίστε ότι θα μπούμε στις συμβάσεις του Υπουργείου Εθνικής Άμυνας γύρω στη μία το μεσημέρι. Αν, λοιπόν, είναι άλλοι συνάδελφοί σας που θα έλθουν για εκείνες να ξέρουν ότι γύρω στη μία πρέπει να είναι εδώ. Αν είστε εσείς, θα είστε εσείς.

Ξεκινάμε επομένως. Να το πάμε κατά αντίστροφη φορά με το ΜέΡΑ25.

Τον λόγο έχει η κ. Σοφία Σακοράφα. Αφού θα είστε η μόνη ομιλήτρια, θα υπάρχει μεγαλύτερη ανοχή σε εσάς.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Σας ευχαριστώ πολύ, κύριε Πρόεδρε.

Όπως έχουμε πει και στην επιτροπή υπερψηφίζουμε την κύρωση των δύο μνημονίων για τον αθλητισμό. Αφ’ ενός το μνημόνιο κατανόησης με τη Δημοκρατία του Αζερμπαϊτζάν και αφ’ ετέρου το μνημόνιο συνεργασίας με την Κινεζική Ομοσπονδία Ατόμων με Αναπηρίες.

Θεωρούμε αυτονόητη τη στήριξη κάθε διεθνούς συνεργασίας στον τομέα του αθλητισμού που μπορεί να είναι αμοιβαία επωφελής. Είμαστε όμως υποχρεωμένοι να αναφερθούμε ειδικά στη σύμβαση του Συμβουλίου της Ευρώπης για μια «ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα», όπως λέει ο τίτλος της. Έρχεται επιτέλους και στην ελληνική Βουλή η κύρωση της σύμβασης αυτής που έχει γίνει στο Σεν Ντενί στη Γαλλία από τις 6 Ιουλίου του 2016. Και όμως η Ελλάδα την είχε υπογράψει σχετικά γρήγορα. Θα έλεγα σχεδόν αμέσως. Παρά τη σημασία της δεν είχε γίνει μέχρι σήμερα καμμία κίνηση για την κύρωση της από τη Βουλή για να αποκτήσει την ισχύ που προβλέπει το άρθρο 28 του Συντάγματος. Όλα αυτά τα χρόνια η σύμβαση έμενε στα κυβερνητικά συρτάρια. Εάν τη θεωρούσατε σημαντική και απαραίτητη ή έστω και χρήσιμη, τόσο εσείς, κύριε Υπουργέ, όσο και η προηγούμενη κυβέρνηση, έπρεπε να την έχετε φέρει προ πολλού για κύρωση και όχι σχεδόν έξι χρόνια μετά την υπογραφή της.

Είναι γνωστός ο τρόπος λειτουργίας της ελληνικής πολιτείας. Άναρχος, ανακόλουθος και πάντα κατώτερος των περιστάσεων που επιλέγει πάντα να σύρεται πίσω από τα γεγονότα. Έπρεπε να θυσιαστεί τόσο άδικα ένας άνθρωπος, να έχουμε ένα εντελώς ακραίο φονικό για να ανασύρετε τη σύμβαση από τα συρτάρια και να τη φέρετε στη Βουλή. Κι όμως αυτός ήταν ένας θάνατος που είχε προαναγγελθεί αφού είχαμε επί χρόνια την ανέλεγκτη, απρόσκοπτη και συνεχή ανάπτυξη των πρακτικών του χουλιγκανισμού. Αν δεν θρηνούσαμε τον Άλκη θα περίμενε πολύ καιρό ακόμη αυτή η σύμβαση. Έπρεπε να υπάρξει ένα τέτοιο σοκ, ένας τόσο άδικος θάνατος για να αναγκαστείτε να δείξετε ότι κάτι κάνετε για τις επιτακτικές, όπως με τραγικό τρόπο αποδείχτηκε, κοινωνικές ανάγκες.

Και εδώ, όπως σχεδόν παντού, η θλιβερή πραγματικότητα. Χωρίς κανένα σχεδιασμό, χωρίς κανένα πρόγραμμα, η κυβερνητική πολιτική εξαντλείται στην αντανακλαστική διαχείριση των εξελίξεων. Κι αυτό δεν αφορά μόνο στη σημερινή Κυβέρνηση. Μια στυγνή και αναίτια δολοφονία δημιούργησε, όπως ήταν φυσικό κοινωνική αναταραχή. Η ανησυχία στον κόσμο κορυφώνεται και παντού υπάρχει το ερώτημα «μα καλά δεν κάνουν τίποτα γι’ αυτό;». Έτσι, λοιπόν, η Κυβέρνηση εκτεθειμένη από την πραγματικότητα αποφασίζει να αναλάβει δράση. Τώρα που ξεχείλισε το ποτήρι τώρα πια είναι έτοιμοι και ώριμοι αλλά και πάλι μόνο για τις εύκολες λύσεις.

Να θυμίσω εδώ ότι μας έχει παραδοθεί από τον Οκτώβριο του 2020 η γνωστή λεγόμενη ολιστική μελέτη για την αντιμετώπιση των προβλημάτων του ποδοσφαίρου στην Ελλάδα που είχε ειδικά παραγγείλει η ίδια η ελληνική Κυβέρνηση από τη FIFA και την UEFA. Αυτή, λοιπόν, ζητούσε ρητά, στις σελίδες 89 και 90, την κύρωση της συγκεκριμένης σύμβασης από τη Βουλή. Μέχρι σήμερα, λοιπόν, δεν υπήρξε καμμία ανταπόκριση από την ελληνική Κυβέρνηση. Εξάλλου και πιο πριν, από τον Μάϊο του 2018 είχε υπογραφεί και ειδικό μνημόνιο συνεργασίας μεταξύ του Συμβουλίου της Ευρώπης και της UEFA για την εφαρμογή της συγκεκριμένης σύμβασης. Όλα αυτά έχουν μια σημασία. Όχι όμως, για την ελληνική Κυβέρνηση. Αυτή θα κάνει το βήμα μόνο όταν θα εκτεθεί από την πραγματικότητα, όταν θα έχει ανάγκη για επικοινωνιακή διέξοδο απέναντι στην κοινωνική κατακραυγή.

Περιμένω και την προσπάθεια απάντησης από την κυβερνητική πλευρά που πάντα λέει: «Δεν κάνουμε μόνο αυτό, κάνουμε κι άλλα πράγματα». Πράγματι εκτός από τη σύμβαση υπάρχει και η άλλη εύκολη και απολύτως προβλέψιμη κυβερνητική κίνηση, η αυστηροποίηση των σχετικών ποινικών διατάξεων. Αυτό είναι άλλωστε ένα χαρακτηριστικό της αντίληψης και του πολιτικοκοινωνικού προσανατολισμού της παράταξης που κυβερνά και σήμερα. Ό,τι περιστατικό έχει συμβεί και τα τελευταία χρόνια που δημιουργεί κοινωνική αναταραχή και ανησυχία έχει και την εντελώς αναμενόμενη κυβερνητική αντίδραση: Αύξηση των ποινών, αυστηροποίηση του πλαισίου.

Εκτός από το DNA της παράταξης έχει προστεθεί και η κυριαρχία της επικοινωνίας στην πολιτική σας, κύριοι της Κυβέρνησης. Η αυστηροποίηση είναι πάντα η πρακτική της Κυβέρνησης για να συρθεί πίσω από την τηλεοπτική και επικοινωνιακή λογική, πίσω από την αντανακλαστική τιμωρητική παρόρμηση που δημιουργεί κάθε ακραία αντικοινωνική συμπεριφορά.

Η λύση όμως, δεν είναι ποτέ αυτή. Η λεγόμενη οπαδική βία δεν είναι μια αντικοινωνική συμπεριφορά, μια εγκληματική πρακτική που αναπτύσσεται απομονωμένη από τις συνθήκες του κοινωνικού περιβάλλοντος. Μάλιστα, περισσότερο συμβαίνει το ακριβώς αντίθετο, θα έλεγα.

Ο λεγόμενος οπαδισμός αποτελεί το πρόσφορο έδαφος για να εκτονώνεται η βίαιη ατομική και κοινωνική παρόρμηση. Αυτή όμως οφείλεται σε διάφορους άλλους παράγοντες και αιτίες και απλώς χρησιμοποιεί ως αφορμή δράσης το πλαίσιο της αθλητικής δραστηριότητας.

Η σύμβαση λοιπόν που συζητάμε σήμερα διαδέχεται μια προηγούμενη αντίστοιχη σύμβαση που είχε θεσπιστεί στη δεκαετία του 1980, στον απόηχο των τότε ακραίων περιστατικών βίας. Εκείνη στόχευε εστιασμένα στην αντιμετώπιση, πρόληψη και καταστολή της γηπεδικής βίας. Αποδείχθηκε όμως, περίτρανα από τη διεθνή εμπειρία ότι αυτή δεν μπορούσε να έχει και δεν έφερε τα επιθυμητά αποτελέσματα. Έτσι διαπιστώθηκε ακριβώς ότι ουσιαστικά απέτυχε το προηγούμενο σχήμα της εστιασμένης αστυνομικής και ποινικής αντιμετώπισης.

Και ήλθε σαν εξέλιξη, λοιπόν η σύμβαση που συζητάμε σήμερα, ένα επόμενο βήμα που αναθεωρεί την προηγούμενη πολιτική. Και η ελληνική Κυβέρνηση βρίσκεται και πάλι σε σύγχυση και μέσα στις αντιφάσεις φέρνει αυτή τη σύμβαση, αλλά ταυτόχρονα και όλο το πλαίσιο που εκφράζει την αντίληψη της προηγούμενης αποτυχημένης διεθνούς σύμβασης, το οποίο στην πραγματικότητα είναι αντίθετο με την αντίληψη αυτής εδώ της σύμβασης του Συμβουλίου της Ευρώπης. Αυτή υποτίθεται ότι εκφράζει, όπως λέει και ο τίτλος της, μια ολοκληρωμένη προσέγγιση σε θέματα ασφάλειας προστασίας και υπηρεσιών σε ποδοσφαιρικούς αγώνες, αλλά και γενικότερα στον αθλητισμό. Το περιεχόμενο της, όπως συνήθως συμβαίνει σε όλες τις παρόμοιες διεθνείς συμβάσεις, θέτει απλώς ένα πλαίσιο διεθνούς συνεργασίας και γενικές κατευθύνσεις ενεργειών. Δεν είναι ένας κώδικας που περιλαμβάνει συγκεκριμένα πολιτικά μέτρα προς εφαρμογή. Γι’ αυτό συνήθως το κείμενο των τέτοιων συμβάσεων στο μεγαλύτερο μέρος τους μοιάζει ένα απλό ευχολόγιο. Ουσιαστικά το μόνο που απομένει να έχει πραγματική αξία είναι η δέσμευση για τη διεθνή συνεργασία. Από εκεί και πέρα, η ουσιαστική αποτελεσματικότητά της και ιδιαίτερα στο εσωτερικό της χώρας εξαρτάται αποκλειστικά και μόνο από την αποφασιστικότητα για την αντιμετώπιση των πραγματικών αιτιών ανάπτυξης της κοινωνικής βίας και γι’ αυτά δυστυχώς δεν είμαστε καθόλου αισιόδοξοι. Τα δείγματα που έχουμε από την Κυβέρνηση σε αυτούς τους τομείς μας υποχρεώνουν να είμαστε απαισιόδοξοι.

Εφαρμόζετε με επιμονή στοχευμένες πολιτικές που περιθωριοποιούν όλο και μεγαλύτερες κοινωνικές ομάδες και ιδίως τη νεολαία. Πολιτικές που οδηγούν όλο και μεγαλύτερα ποσοστά των κοινωνικών ομάδων στα όρια της επιβίωσης ή και κάτω από αυτά. Αυτό θα έλεγα λοιπόν ότι είναι το εύφορο έδαφος για την ανάπτυξη πρακτικών της βίας που θα εκτονωθεί και στα γήπεδα και γύρω από αυτά.

Είναι κανείς, κυρίες και κύριοι συνάδελφοι, που δεν γνωρίζει ότι οι μεγαλοϊδιοκτήτες του επαγγελματικού ποδοσφαίρου συνδέονται άμεσα με την ανάπτυξη της αντικοινωνικής δράσης των λεγόμενων οπαδών; Όλοι ξέρουμε ότι οι σύνδεσμοι και οι οπαδοί φυσικά αποτελούν ένα ακόμα εργαλείο που το χρησιμοποιούν για την επίτευξη των σκοπών τους. Σκοποί μάλιστα που οι περισσότεροι δεν έχουν καν άμεση σχέση ούτε με την ομάδα τους ούτε με τον αθλητισμό. Μιλάμε για το σύστημα των ομάδων όπου οι πιο ενεργοί και δοκιμασμένοι στην αφοσίωση από τους «συνδεσμίτες» παίρνουν «προαγωγή» και αναλαμβάνουν έμμισθα καθήκοντα στη δύναμη ασφάλειας και φύλαξης του γηπέδου της ομάδας.

Αυτή, κύριε Υπουργέ, είναι η πραγματικότητα που έχουμε σήμερα.

Να θυμίσω, επίσης, ότι έχουμε γίνει μάρτυρες περιστατικών όπου εντεταλμένα άτομα του στενού κύκλου οδηγιών του Προέδρου αναλαμβάνουν δράση και εκτελούν επιχειρήσεις εκφοβισμού απέναντι σε αντιπάλους, απέναντι σε διαιτητές, ακόμα και σε παίκτες της ίδιας της ομάδας. Εξάλλου, και η ίδια η ομάδα χρησιμοποιείται από αυτούς τους ιδιοκτήτες σαν μοχλός εξυπηρέτησης των άλλων επιχειρηματικών τους δραστηριοτήτων, μερικές φορές, μάλιστα, ακόμα και για κάθε είδους επηρεασμούς για την κάλυψη παράνομων δραστηριοτήτων.

Έχετε, λοιπόν, κύριοι της Κυβέρνησης, την άμεση πρόθεση να συγκρουστείτε με αυτούς; Έχετε τη βούληση να το πράξετε ακόμα και με δεδομένο ότι με βάση τις μεθόδους τους δεν θα διστάσουν να οδηγήσουν τα πράγματα στα άκρα; Φοβάμαι πως όχι. Δεν έχετε ούτε τη θέληση, ούτε τη δύναμη να το κάνετε για πολλούς και διάφορους λόγους. Επομένως, θα μένετε στα ευχολόγια που λέγαμε πριν.

Έχετε μήπως την πρόθεση να επέμβετε και να ελέγξετε το εξωφρενικό παρασύστημα του τζόγου; Η αγωνιστική δράση αποτελεί πλέον απλά ένα συμπλήρωμα, τη βάση για τον εκτεταμένο στοιχηματισμό και τη χυδαία κερδοσκοπία που εφαρμόζει την πρακτική των στημένων αγώνων. Και εδώ δεν έχετε δείξει τέτοια σημάδια. Κι, όμως, αυτό είναι ένα φαινόμενο που ενισχύει την αναξιοπιστία της αθλητικής δραστηριότητας, συσσωρεύει υλικό που οδηγεί και σε επεισόδια βίας των οπαδών είτε με τη μορφή της οργανωμένης βίας μέσω συνδέσμου κ.λπ., είτε ακόμα και ατομικά.

Ας αυξήσετε, λοιπόν, όσο νομίζετε τις ποινές, ας αυστηροποιήσετε και το πλαίσιο, οι πραγματικοί αίτιοι όχι μόνο θα μένουν ατιμώρητοι, αλλά και θα παραμένουν κυρίαρχοι ακόμα και σε σχέση με εσάς. Αυτοί θα συνεχίσουν να σας ορίζουν και θα σας ορίζουν και τους κανόνες του παιχνιδιού.

Πού καταλήγουμε, λοιπόν; Μέχρι να υπάρξουν άλλα δεδομένα και άλλα δείγματα κυβερνητικής γραφής, φέρνετε αυτή τη σύμβαση για κύρωση απλώς για να παραπλανήσετε, θα έλεγα, και να εμπαίξετε και πάλι τους πάντες. Το κείμενό της δεν είναι συνολικά αρνητικό, κυρίες και κύριοι συνάδελφοι, αλλά δεν μπορεί και από μόνο του να φέρει αποτελέσματα.

Για όλους αυτούς τους λόγους και με αυτά τα δεδομένα, ψηφίζουμε «παρών».

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει τώρα η συνάδελφος κ. Σοφία - Χάιδω Ασημακοπούλου από την Ελληνική Λύση.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις μέρες μας πολλά αθλήματα έχουν γίνει συνώνυμο του όρου βία, γεγονός που δείχνει την παρακμή στην οποία βρίσκεται η κοινωνία μέσα στην οποία διεξάγεται αυτό το άθλημα. Τα παραδείγματα είναι αμέτρητα και οδυνηρά εκτός, αλλά και εντός αγωνιστικών χώρων.

Η δολοφονία του Μιχάλη Φιλόπουλου το μακρινό 2007 σε «ραντεβού θανάτου» οπαδών του Παναθηναϊκού και του Ολυμπιακού προκάλεσε καθολικό αποτροπιασμό, αλλά το σοκ που γέννησε δεν κράτησε αρκετά ώστε να αποτρέψει τον θάνατο του φιλάθλου του Εθνικού Κώστα Κατσούλη το 2014 σε επεισόδια με οπαδούς του Ηροδότου μέσα στο γήπεδο. Ο αιματηρός Τελικός Κυπέλλου ΑΕΚ - ΠΑΟΚ στο Πανθεσσαλικό Στάδιο του Βόλου το 2017 ήταν ένα ακόμα σοκαριστικό επεισόδιο στο ατέρμονο σκηνικό βίας που χρόνια τώρα έχει στηθεί στον χώρο του ελληνικού αθλητισμού διανθισμένο από επιθέσεις σε συνδέσμους φιλάθλων αντίπαλων ομάδων, ραντεβού για ξεκαθάρισμα λογαριασμών, διακοπές αγώνων, επιθέσεις σε διαιτητές κ.α..

Κι όλα αυτά, παρά τις συνεχείς εξαγγελίες και τα ευχολόγια των αρμοδίων, παρά τους νόμους που ψηφίζονται ακατάπαυστα και παρά τα μέτρα που λαμβάνονται για την καταπολέμηση της βίας. Και πιο πρόσφατο θύμα είναι ο Άλκης στη Θεσσαλονίκη.

Δυστυχώς, εδώ και πολλά χρόνια τα περισσότερα αθλήματα στη χώρα μας έχουν χάσει την αίγλη τους. Πολλοί θα μπορούσαν να ισχυριστούν πως ο κύριος λόγος που συμβαίνει αυτό είναι οι κρίσεις που χτυπούν τα τελευταία χρόνια την Ελλάδα. Όμως, καταλυτικό ρόλο παίζει η συνεχιζόμενη έξαρση της βίας που διώχνει τον κόσμο από τα γήπεδα με συνέπεια τα περισσότερα παιχνίδια να διεξάγονται μεταξύ συγγενών και φίλων, κάτι που έχει ως αποτέλεσμα την υποβάθμιση του εγχώριου αθλητικού προϊόντος.

Η ενίσχυση του οπαδισμού από μερίδα των μέσων και η βία εντός και εκτός γηπέδων, όπως και η αποσπασματική και σε πολλά σημεία ανεπαρκής παρέμβαση της πολιτείας, ιδιαίτερα σε ζητήματα πρόληψης, είναι κάποια από τα βασικά ζητήματα που αναζητούν άμεση επίλυση.

Ξεκινώντας με τη Σύμβαση του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα το πρώτο που έχουμε να σας ρωτήσουμε είναι γιατί αφήσατε να περάσουν τόσα χρόνια από το 2016 οπότε και υπεγράφη για να την φέρετε προς κύρωση; Έπρεπε να φτάσει ο κόμπος στο χτένι για να συγκινηθείτε και να κινητοποιηθείτε;

Γίνεται λόγος σε αυτή την πρώτη σύμβαση για τους κινδύνους που απειλούν την ομαλή και ασφαλή διεξαγωγή των αγώνων και την ανάπτυξη των ρυθμίσεων συντονισμού των ενεργειών στο εσωτερικό των κρατών - μερών αόριστα με πλήθος ασαφειών χωρίς κάποιες συγκεκριμένες οδηγίες ή στοχεύσεις. Θεσπίζονται κανόνες ως προς την αδειοδότηση των σταδίων που φιλοξενούν τους αγώνες σχετικά με την ασφάλεια και την επιβολή της παρακολούθησης για την τήρηση αυτής.

Καθίσταται επιτακτικό οι αρμόδιοι φορείς να συνεργάζονται διαρκώς με την αστυνομία για την αποτροπή και καταπολέμηση φαινομένων βίας, ενώ έμφαση δίνεται και στον αποκλεισμό των διακρίσεων ως προς την παρακολούθηση των αγώνων για παράδειγμα για τα άτομα με αναπηρία. Δεν πρέπει να παραβλέπετε ότι πέραν των σωματικών και κοινωνικών και οικονομικών φραγμών την παρακολούθηση των αγώνων από τα άτομα με αναπηρία επηρεάζουν επίσης ορισμένοι πολιτιστικοί φραγμοί και ψυχολογικοί παράγοντες, όπως η στάση των οργανωτών και των φορέων δραστηριοτήτων μαζικού αθλητισμού απέναντι στην αναπηρία. Και αυτό είναι ξεκάθαρα αποτέλεσμα της έλλειψης γνώσεων και πόρων.

Προχωρήστε στη διεξαγωγή εκστρατειών ενημέρωσης και κατάρτισης που θα διευκολύνουν την αποδοχή των ατόμων με αναπηρία σε στρατιωτικές δραστηριότητες. Η Ελληνική Λύση είναι εδώ για να υπερασπιστεί τα δικαιώματα των Ελλήνων πολιτών με αναπηρίες, των ανθρώπων εκείνων που τόσα χρόνια ήταν παραγκωνισμένοι από τις κυβερνήσεις.

Προβλέπεται, επίσης, η εκπόνηση σχεδίων αντιμετώπισης απρόοπτων καταστάσεων και έκτακτης ανάγκης, η δοκιμή ή βελτίωση τους με τακτικές κοινές ασκήσεις. Δεν αναφέρεται, όμως, το ποιοι θα διοργανώνουν και θα συμμετέχουν στις προβλεπόμενες κοινές ασκήσεις, αλλά και πόσο τακτικές θα είναι.

Εκφράσαμε και εκφράζουμε, επίσης, τις επιφυλάξεις μας για την πρόβλεψη συνεργασίας της αστυνομίας με τους φιλάθλους. Κακά τα ψέματα δεν υπάρχουν οργανωμένοι φίλαθλοι στους οπαδικούς συνδέσμους, οι περισσότεροι είναι οπαδοί με ότι αρνητικό αυτό συνεπάγεται.

Προβλέπεται, επίσης, η σύσταση επιτροπής για την ασφάλεια και την προστασία σε αθλητικά γεγονότα. Ποιο θα είναι το πρόσωπο που θα εκπροσωπεί τη χώρα μας στην εν λόγω επιτροπή και ποια θα είναι τα κριτήρια επιλογής του; Και αυτό το ρωτήσαμε, αλλά δεν πήραμε απάντηση. Είναι σίγουρο ότι μόνο όταν όλοι καταλάβουν πως η βία δεν έχει καμμία θέση στα γήπεδα τότε ο αθλητισμός μας θα βρει τον δρόμο του και θα κάνει βήματα μπροστά.

Φέρνετε, επίσης, προς ψήφιση ένα μνημόνιο κατανόησης στον τομέα του αθλητισμού μεταξύ της χώρας μας και του Αζερμπαϊτζάν, ένα μνημόνιο που έχετε ξαναφέρει το 2020 και το είχατε αποσύρει. Φέρνετε ένα μνημόνιο με το Αζερμπαϊτζάν που προχώρησε πριν μερικούς μήνες στην υπογραφή συμφωνίας με την Τουρκία, η οποία προβλέπει τη μεταφορά έντεκα δισεκατομμυρίων κυβικών μέτρων φυσικού αερίου μέσω του αγωγού Μπακού - Τιφλίδας - Ερζερούμ ως τα τέλη του 2024. Θα το καταθέσουμε στα Πρακτικά.

Φέρνετε ένα μνημόνιο με το Αζερμπαϊτζάν που πέρσι το καλοκαίρι άρχισε με την Τουρκία κοινά στρατιωτικά γυμνάσια αναπτύσσοντας άρματα μάχης, ελικόπτερα και μη επανδρωμένα αεροσκάφη. Η Τουρκία εξάλλου είναι ο κύριος εταίρος του Αζερμπαϊτζάν στον τομέα της στρατιωτικής συνεργασίας. Ομοίως θα το καταθέσουμε στα Πρακτικά.

Φέρνετε ένα μνημόνιο με το Αζερμπαϊτζάν ο Πρόεδρος του οποίου στις 15 Ιουνίου του 2021 αποκαλούσε την Τουρκία ως φίλο και εταίρο και αδελφική χώρα. Και αυτό θα το καταθέσουμε.

Φέρνετε ένα μνημόνιο με το Αζερμπαϊτζάν που δεσμεύτηκε πέρυσι με την Τουρκία και το Πακιστάν με κάθε επισημότητα να υποστηρίξουν ο ένας τον άλλον στις διάφορες εδαφικές διεκδικήσεις και αξιώσεις που προβάλλει η κάθε χώρα στο περιφερειακό της σύστημα προχωρώντας στην υπογραφή της λεγόμενης διακήρυξης του Ισλαμαμπάντ.

Και πιστεύετε ότι μετά από όλα αυτά εμείς στην Ελληνική Λύση θα υποστηρίξουμε ένα τέτοιο μνημόνιο με το συγκεκριμένο κράτος ακόμη και αν αφορά στον τομέα του αθλητισμού; Μας ζητάτε να υποστηρίξουμε τη συνεργασία με τους κατά δήλωσή τους αδερφούς των Τούρκων, με εκείνους που αναφέρονται στη μεταξύ τους σχέση με την Τουρκία, σχέση μεταξύ δύο κρατών ενός έθνους; Σε καμμία περίπτωση.

Επί του μνημονίου γίνεται λόγος για ενίσχυση της συνεργασίας με γνώμονα την αξία των Ολυμπιακών Αγώνων και της ολυμπιακής εκεχειρίας. Με τα ιδανικά του αθλητισμού, με τους Ολυμπιακούς Αγώνες οι αρχαίοι Έλληνες προέβαλαν παγκόσμια τις αξίες και τις αρετές που είναι καθολικές και πανανθρώπινες. Δεν είναι τυχαίο το γεγονός ότι μόνο στην αρχαία Ελλάδα και μόνο στον τομέα του αθλητισμού χρησιμοποιείται ο όρος ευγενής άμιλλα.

Τι σχέση έχει η δική μας ολυμπιακή εκεχειρία, που έχει τις ρίζες της στην αρχαία Ελλάδα, με τις επεκτατικές βλέψεις της Τουρκίας, τις οποίες στηρίζει απόλυτα το Αζερμπαϊτζάν; Ούτε ξέρουν ούτε προφανώς θέλουν να μάθουν τι σημαίνουν αυτά τα ολυμπιακά ιδεώδη και ιδιαίτερα, η συγκεκριμένη χώρα η οποία δεν έχει και κάτι αξιόλογο αθλητικά να παρουσιάσει.

Επιπλέον, το παρόν σχέδιο νόμου δίνει τη δυνατότητα για περαιτέρω επιβάρυνση των Ελλήνων φορολογουμένων και του κρατικού προϋπολογισμού. Πώς; Με τις ανταλλαγές μεταξύ των αθλητικών ομοσπονδιών και των αρμόδιων κυβερνητικών οργάνων των δύο χωρών, στις οποίες η φιλοξενούσα χώρα θα καλύπτει πλήρως τη διαμονή και τη μεταφορά εντός της χώρας της αποστολής της επισκέπτριας χώρας και θα προσφέρει πλήρη ιατρική κάλυψη υψηλού επιπέδου σε περίπτωση επείγουσας ανάγκης. Και ό,τι άλλο προκύψει, το χαρίζετε απλόχερα στα αδέλφια της Τουρκίας.

Ο αθλητισμός είναι ένα ζωντανό κύτταρο της ελληνικής κληρονομιάς, είναι δείγμα πολιτισμού για μία κοινωνία και αντανακλά γενικότερα το βιοτικό της επίπεδο. Εμείς στην Ελληνική Λύση πιστεύουμε ότι δεν υπάρχει κανένας απολύτως λόγος η Ελλάδα να αναπτύσσει δεσμούς με μια χώρα η οποία διάκειται δυσμενώς προς εμάς και ανοιχτά και απρόκλητα στηρίζει την Τουρκία. Στη συνεχή προκλητικότητα και διεκδικητικότητα πρέπει να απαντούμε σθεναρά με σοβαρότητα και αποφασιστικότητα και όχι να χαϊδεύουμε τους συμμάχους της υπογράφοντας μαζί τους μνημόνια και συμφωνίες.

Είναι ένα πολύ σοβαρό ζήτημα, το οποίο με κάθε ευκαιρία οφείλουμε να αναφέρουμε, είναι εκείνο που αφορά τους εξακόσιες πενήντα χιλιάδες Έλληνες που έφυγαν κατά τη διάρκεια των μνημονίων στο εξωτερικό, για να εργαστούν. Δώστε τους κίνητρα, ευκαιρίες και τη δυνατότητα να επιστρέψουν πίσω στη χώρα μας, στη χώρα της καρδιάς τους.

(Στο σημείο αυτό η κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, θα ήθελα να ενημερώσω το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις των σχεδίων νόμου του Υπουργείου Εθνικής Άμυνας:

Α. «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)»

Β. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών»

Γ. «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας».

Προχωράμε με τον ειδικό αγορητή από το Κομμουνιστικό Κόμμα Ελλάδας κ. Μανώλη Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Αν πράγματι οι κυβερνήσεις ήταν πεπεισμένες ότι αυτή η συζητούμενη Διεθνής Σύμβαση Σεν Ντενί μπορούσε να δρομολογήσει ουσιαστικές λύσεις στο πρόβλημα της αθλητικής βίας, τίθεται ένα ερώτημα: Γιατί δεν την έφεραν νωρίτερα για κύρωση; Για παράδειγμα, γιατί δεν την έφερε ο ΣΥΡΙΖΑ από το 2016, τότε δηλαδή που υπογράφηκε η σύμβαση η συγκεκριμένη, και μάλιστα ενώ είχαμε ήδη το συμβάν δύο χρόνια νωρίτερα με τη δολοφονία του Κώστα Κατσούλη στο Ηράκλειο το 2014; Γιατί δεν το έφερε η Νέα Δημοκρατία εδώ και δυόμισι χρόνια που έχει αναλάβει την κυβερνητική εξουσία; Το φέρνει τώρα, προφανώς για να διασκεδάσει τις εντυπώσεις του πρόσφατου τραγικού γεγονότος με τη δολοφονία του Άλκη στη Θεσσαλονίκη, να εμφανιστεί δηλαδή τάχα μου ευαίσθητη και ότι αντιμετωπίζει αυτό το κοινωνικό φαινόμενο της βίας.

Οι δικαιολογίες ότι δεν προλάβαμε, γιατί ήταν η πανδημία δύο χρόνια, προφανώς και δεν πείθουν, όταν γνωρίζουμε όλοι και όλες ότι τόσες και τόσες, δεκάδες πράξεις νομοθετικού περιεχομένου πέρασαν από το ελληνικό Κοινοβούλιο που χτύπησαν και χτυπούν το λαϊκό εισόδημα και κατακτήσεις των εργαζομένων. Εκεί τα αντανακλαστικά σας ήταν άμεσα.

Για να δούμε, όμως, την ίδια τη σύμβαση. Με την παρούσα διεθνή σύμβαση γίνεται πιο άμεσος και σαφής ο σκοπός, που δεν είναι άλλος από την προστασία του ποδοσφαίρου και γενικότερα των δημοφιλών αθλημάτων ως παραγόμενου επιχειρηματικού προϊόντος.

Πάνω στον σκοπό αυτό δομείται όλη η σύμβαση. Δίνεται βαρύτητα στην αστυνομική κατασταλτική αντιμετώπιση αρκεί να προστατευθεί κατ’ απόλυτη προτεραιότητα ο επαγγελματικός επιχειρηματικός αθλητισμός ως θέαμα, οι χώροι που παρέχεται το θέαμα, καθώς και οι φίλαθλοι ως πελάτες.

Ενώ η σύμβαση δεν αντιμετωπίζει τη βία στον αθλητισμό ως μέρος της συνολικής κοινωνικής βίας, από την άλλη πλευρά προβλέπει τη δημιουργία μηχανισμών για την προληπτική και κατασταλτική αντιμετώπιση της βίας με τη δημιουργία του Εθνικού Γραφείου Πληροφοριών Ποδοσφαίρου εντός της Αστυνομίας. Δικαιολογεί δηλαδή την ευρύτερη δράση των κατασταλτικών μηχανισμών σε κρατικό και διακρατικό επίπεδο με ανταλλαγή πληροφοριών, φακέλωμα, εθνικά σημεία επαφής, επιτροπή εφαρμογής σύμβασης που απλώνεται σε όλο το κοινωνικό πεδίο. Πρόκειται, δηλαδή, για έναν ακόμη μηχανισμού παρακολούθησης ο οποίος εν δυνάμει απειλεί τις δημοκρατικές ελευθερίες, τη χρήση προσωπικών δεδομένων εντός και εκτός αθλητικής εγκατάστασης στο όνομα πάντα αντιμετώπισης της βίας.

Βέβαια τα κράτη και οι κυβερνήσεις δράττουν την ευκαιρία και δίνουν και το πρόσχημα στις επιχειρήσεις να κρατήσουν τους φιλάθλους στο επίπεδο του θεατή-καταναλωτή. Δημιουργούνται, λοιπόν, πάρα πολλά ερωτηματικά για ζητήματα συλλογικής εκδήλωσης και έκφρασης στους αθλητικούς χώρους που εκφεύγουν της αθλητικής βίας.

Ο αθλητισμός σήμερα αποτελεί πεδίο ανταγωνισμού μεταξύ των επιχειρηματικών ομίλων που δραστηριοποιούνται στον χώρο. Εξάλλου τα κράτη και οι κυβερνήσεις τους στηρίζουν πολυποίκιλα τους επιχειρηματίες του χώρου με διαγραφή των χρεών τους, φοροαπαλλαγές, παραχώρηση εγκαταστάσεων, διάθεση κατασταλτικών μηχανισμού για προστασία του προϊόντος.

Στο επιχειρηματικό ανταγωνιστικό πεδίο η ύπαρξη των φορέων αθλητικής βίας, δηλαδή των οπαδών που υπερασπίζονται την ομάδα-επιχείρηση, αλλά και άλλων όπως οπαδικοί αθλητικογράφοι, τηλεοπτικοί παραγωγοί, μπράβοι και σεκιούριτι γηπέδων και ούτω καθεξής, είναι ένα χρήσιμο πολυεργαλείο όχι μόνο για τις αθλητικές δραστηριότητες του επιχειρηματικού ομίλου, αλλά και στο γενικότερο οικονομικό πολιτικό πεδίο.

Φυσικά αυτό το εργαλείο η επιχείρηση το διαπραγματεύεται με το κράτος τόσο στο επίπεδο της πελατειακής σχέσης όσο και για τη χειραγώγηση του λαού και τη διασφάλιση της πολιτικής κυριαρχίας του αστικού συστήματος. Κατά συνέπεια το ΚΚΕ δεν μπορεί να ψηφίσει τη συγκεκριμένη σύμβαση και την καταψηφίζει.

Έρχομαι τώρα σε σχέση με την κύρωση των άλλων δύο συμβάσεων ανάμεσα στη χώρα μας και το Αζερμπαϊτζάν και την Κίνα. Ξέρετε, το ΚΚΕ πάντα εξετάζει τις συμβάσεις αυτές που καλούμαστε να ψηφίσουμε από τη σκοπιά της ανάπτυξης της φιλίας και συνεργασίας μεταξύ λαών και χωρών. Την ενίσχυση της συνεργασίας σε θέματα ανταλλαγής τεχνογνωσίας για επενδύσεις σε στρατιωτικές εγκαταστάσεις, για τον ρόλο της αποκαλούμενης ολυμπιακής εκεχειρίας, για την αξία των Ολυμπιακών Αγώνων ως εκδήλωση συλλογικής συνείδησης, για την ενίσχυση της διαφάνειας και του εκδημοκρατισμού του αθλητισμού, το ΚΚΕ όλα αυτά τα προσεγγίζει με εντελώς διαφορετικό τρόπο.

Έχουμε διαφορετική αντίληψη και κατά συνέπεια ψηφίζουμε «παρών» σε αυτές τις δύο συμβάσεις γιατί: πρώτον, οι Ολυμπιακοί Αγώνες πλέον έχουν χάσει το νόημα και τον ρόλο τους. Τα όποια θετικά στοιχεία είχαν μετά την επανασύσταση τους σαν διαδικασία φιλίας των λαών, ευγενούς άμιλλας, συναγωνισμού και ισότιμης συνεργασίας, δεν έχουν καμμία, μα καμμία σχέση με τις σύγχρονες ανάγκες του λαού και της νεολαίας. Οι Ολυμπιακοί Αγώνες όχι μόνο δεν πρεσβεύουν πλέον την καθαρή συνείδηση, αλλά δυστυχώς έχουν μετατραπεί σε τεράστια βιομηχανία που εμπορεύεται το πιο ακριβό ίσως προϊόν της παγκόσμιας αγοράς που αποφέρει κάθε χρόνο εκατοντάδες δισεκατομμύρια δολάρια στους «Αθανάτους» και στις πολυεθνικές επιχειρήσεις που συνεργάζονται μαζί τους. Να σας θυμίσω την περίφημη φράση του Χουάν Αντόνιο Σάμαρανκ ότι χωρίς τους χορηγούς δεν θα υπήρχαν Ολυμπιακοί Αγώνες.

Υμνούν την αποκαλούμενη ολυμπιακή εκεχειρία και βάζουν στόχο να εδραιωθεί μάλιστα στη συλλογική συνείδηση της ανθρωπότητας. Η αλήθεια τελικά είναι ότι η εκεχειρία είναι μια ιδέα που την καπηλεύονται όσοι προκαλούν πολέμους και οι χορηγοί τους βέβαια. Στην πράξη έχει αλλοιωθεί το περιεχόμενο της ολυμπιακής εκεχειρίας. Αξιοποιείται ως μέσο παραπλάνησης των λαών αφού στην πράξη αποσιωπώνται οι πραγματικές αιτίες των ιμπεριαλιστικών πολέμων, που δεν είναι άλλες από τους ανταγωνισμούς για τους ενεργειακούς πόρους, τους δρόμους μεταφοράς, το μοίρασμα των αγορών ως τη μόνη αιτία για το ξέσπασμα των ιμπεριαλιστικών πολέμων.

Είναι υποκρισία να θεωρήστε πρεσβευτές της ολυμπιακής εκεχειρίας, όταν ισχυρές ιμπεριαλιστικές δυνάμεις μακελεύουν τους λαούς της γης, όπως αυτή την ώρα στην Ουκρανία με την απαράδεκτη στρατιωτική επέμβαση από την καπιταλιστική Ρωσία, χθες και προχθές στη Γιουγκοσλαβία, στο Ιράκ, στο Αφγανιστάν, στη Συρία, στη Λιβύη. Είναι αμέτρητος ο κατάλογος από το ΝΑΤΟ, τις Ηνωμένες Πολιτείες της Αμερικής, την Ευρωπαϊκή Ένωση - Άγγλους, Γάλλους-, που σήμερα το παίζουν αθώες περιστερές.

Οι ελληνικές κυβερνήσεις από κοντά συμμετέχουν ενεργά στις σφαγές των λαών με όπλα στην Ουκρανία, με Πάτριοτ στα Ηνωμένα Αραβικά Εμιράτα, με αποστολή στρατευμάτων στο Σαχέλ της Αφρικής και ούτω καθεξής, έχοντας μετατρέψει την Ελλάδα σε ένα απέραντο αεροπλανοφόρο των Ηνωμένων Πολιτειών και του ΝΑΤΟ με τις βάσεις του θανάτου στη Σούδα, στην Αλεξανδρούπολη, στο Στεφανοβίκειο.

Δεύτερον, η ανταλλαγή πληροφοριών σχετικά με τη χρήση και αξιοποίηση των αθλητικών εγκαταστάσεων που μπορεί να δώσει η Κυβέρνηση θα μπορούσε να δώσει όντως και, μάλιστα, με γρήγορο και αποτελεσματικό τρόπο, έχοντας την εμπειρία με την ιδιωτικοποίηση των δικών μας αθλητικών εγκαταστάσεων, με την επιβολή των πεντάευρων ως είσοδο στα εθνικά στάδια, τον αποκλεισμό των σωματείων από το αθλητικό μητρώο που επιχειρεί η Κυβέρνηση και το Υπουργείο Πολιτισμού - Αθλητισμού να ελέγξει με το στανιό, με το έτσι θέλω ομοσπονδίες σωματεία και άλλα πολλά, για το πώς παραχωρούν τις αθλητικές εγκαταστάσεις σε αθλητικές ανώνυμες εταιρείες και αυτές με τη σειρά τους σε παρεμβάσεις που εξυπηρετούν τη δική τους επιχειρηματική λειτουργία, καθιερώνοντας την ανταποδοτική λειτουργία για τον λαό, που σε μια πορεία μπορεί να χάνει το δικαίωμα στην πρόσβαση μέσω των πολυετών παραχωρήσεων σε αυτές τις αθλητικές εταιρείες.

Θα πρέπει να τους στείλετε τη σύμβαση παραχώρησης των εγκαταστάσεων της αντισφαίρισης στο ΟΑΚΑ, που τα δίνει η Κυβέρνηση όλα στους δύο ιδιώτες μεγαλοεπιχειρηματίες και δεν έχει το θάρρος η Κυβέρνηση και ο Υπουργός να μας πει αν έχει καν την έγκριση της νομικής υπηρεσίας του ΟΑΚΑ ή του Υπουργείου, ενώ με τη συστηματική υποστελέχωση και την υποχρηματοδότηση οι εγκαταστάσεις είτε θα υποβαθμίζονται είτε θα παραδίδονται σε επιχειρηματικές ορέξεις.

Προχθές στο Ηράκλειο, για παράδειγμα, και χθες στα Χανιά είχε το ΚΚΕ συνάντηση με φορείς του αθλητισμού. Πραγματικά αυτός ο κόσμος ήταν κόλαφος για τη δραματικά άσχημη κατάσταση των αθλητικών εγκαταστάσεων και θέλετε να δώσετε οδηγίες στις άλλες χώρες;

Μήπως δεν ξέρετε ότι στα Χανιά τις προπονήσεις σφαιροβολίας τις κάνουν σε χωράφι με λάσπες και νερά; Πού είναι τα master plans για το κολυμβητήριο Χανίων; Γιατί αρνείστε να χρηματοδοτήσετε την αναβάθμιση των αθλητικών εγκαταστάσεων του αθλητικού κέντρου στον Ταυρωνίτη στον Πλατανιά, ενώ σας έχουν στείλει αίτημα και, μάλιστα, με τεχνική έκθεση;

Στην πόλη του Ηρακλείου, από την οποία είναι και ο ίδιος ο Υπουργός, παραπάνω από δέκα ομάδες ποδοσφαίρου δεν έχουν γήπεδα. Πληρώνουν ένα σκασμό λεφτά για να προπονούνται και να παίζουν από εδώ κι από κει. Δύο δημοτικά γήπεδα μόνο υπάρχουν στην Αλικαρνασσό και στην Παλιανή για ένα δήμο που αγγίζει τις εκατόν εβδομήντα με εκατόν ογδόντα χιλιάδες πληθυσμό.

Ο «ΠΗΓΑΣΟΣ», μια επαρχιακή ομάδα στην Έμπαρο, έχει παιδιά από Άρβη, από Κερατόκαμπο που φεύγουν από εκεί για να πάνε στο γήπεδο της Μινωικής, στο γήπεδο, δηλαδή, του πανεπιστημίου στο Ηράκλειο.

Είναι ντροπή ένα εθνικό στάδιο στου Κόρακα να είναι σε αυτό το χάλι και να μην έχει ταρτάν στίβου, η ΑΕΚ Κατσαμπά να έχει κλείσει την ακαδημία γιατί καταστράφηκε το γήπεδό της. Μια ιστορική ομάδα, ο «ΕΘΝΙΚΟΣ» του Ηρακλείου, έχει αναστείλει τη λειτουργία του.

Όντως η Κυβέρνηση έχει να προσφέρει πολλά από ιδέες και στην πράξη, όταν η ίδια προσαρμόζει πλήρως τη συντήρηση και λειτουργία των δικών μας εδώ αθλητικών εγκαταστάσεων στα επιχειρηματικά σχέδια για τις ανάγκες του κεφαλαίου.

Να κλείσω, κύριε Πρόεδρε, καθώς πιέζει και ο χρόνος. Κατά συνέπεια, κατά την άποψη του ΚΚΕ, ο αθλητισμός αποτελεί σήμερα ένα big business. Μονόδρομος για να αντιστραφεί η κατάσταση αυτή είναι η οργάνωση του αθλητικού κόσμου, των γονιών, των εργαζομένων, των ίδιων των σωματείων σε ένα κίνημα διεκδίκησης των προϋποθέσεων για τη βιωσιμότητα του ερασιτεχνικού αθλητισμού, για να είναι ο αθλητισμός δικαίωμα για όλο τον λαό, διότι δεν είναι πολυτέλεια, είναι δικαίωμα, είναι υποχρέωση να το παρέχει η πολιτεία.

Εν κατακλείδι, για το κόμμα μας, ο αθλητισμός είναι δικαίωμα και όχι μόνο για τους λίγους αλλά για όλο τον λαό, για όλη τη νεολαία και τότε πραγματικά μπορεί να γίνει γέφυρα φιλίας ανάμεσα στους λαούς όλης της γης.

Με το σύνθημα λοιπόν «ο αθλητισμός όπως και ο πολιτισμός δεν είναι πολυτέλεια μόνο για τους λίγους, είναι δικαίωμα για τους πολλούς» συμπυκνώνεται μέσα σε μια φράση, σε αυτή τη φράση που σας είπα, η αντίληψη και η πρόταση του ΚΚΕ για τη φυσική αγωγή και για τον αθλητισμό.

Γι’ αυτές τις δύο συμβάσεις ψηφίζουμε «παρών».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Δημήτριος Κωνσταντόπουλος, ειδικός αγορητής από το Κίνημα Αλλαγής.

Κανονικά μιλάει ένας εκ των δύο, αλλά εδώ έχετε σε ένα υπέρ, σε ένα επιφύλαξη. Εντάξει, θα το τακτοποιήσουμε.

Ορίστε, κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θα μου επιτρέψετε να εκφράσω την αλληλεγγύη μου στο δοκιμαζόμενο λαό της Ουκρανίας και τούτο στη σκιά της ρωσικής εισβολής στην Ουκρανία, με την καταπάτηση του Διεθνούς Δικαίου, της εδαφικής ακεραιότητας και φυσικά της εθνικής κυριαρχίας της Ουκρανίας.

Η Ελλάδα, όλοι εμείς, όπως τονίστηκε και χθες στη Βουλή, στεκόμαστε αλληλέγγυοι στο πλευρό του ουκρανικού λαού, απαιτώντας από τη Ρωσία να αποσύρει τα στρατεύματά της, να σεβαστεί το Διεθνές Δίκαιο και να ξεχάσει τους αναθεωρητισμούς.

Επίσης, θα ήθελα να εκφράσω τα θερμά μου συλλυπητήρια στις οικογένειες του Δημήτρη Τσοβόλα και της Μαριέττας Γιαννάκου. Το ήθος, η αξιοπρέπειά τους, η εντιμότητά τους ήταν κάτι που τους ξεχώριζε και τους δύο. Η προσφορά τους στην κοινωνία και στην πολιτική τεράστια, αφήνοντας πίσω -θα έλεγα- καθένας το στίγμα του. Αναπαυμένοι εν ειρήνη να είναι!

Κύριε Πρόεδρε, κυρίες και κύριοι συνάδελφοι, τρεις συμβάσεις στον χώρο του αθλητισμού έρχονται σήμερα προς κύρωση, τρεις συμβάσεις που προωθούν την προσέγγιση των λαών και την ανάπτυξη των διεθνών σχέσεων της χώρας μας. Έχουμε ήδη τοποθετηθεί αναλυτικά στην επιτροπή επί των συμβάσεων της Κίνας και του Αζερμπαϊτζάν. Τις έχουμε υπερψηφίσει.

Όμως, δεν μπορώ να μην υπογραμμίσω τη σημασία της συνεργασίας με την Κίνα στον χώρο του αθλητισμού των ατόμων με αναπηρίες, ανοίγοντας φυσικά νέες προοπτικές.

Ταυτόχρονα, δεν μπορώ να μην επισημάνω ότι το Μνημόνιο Κατανόησης με το Αζερμπαϊτζάν κυρώνεται μετά από έξι χρόνια, μετά από έξι χρόνια καθυστέρησης. Μιλά για τις προτάσεις που θα πρέπει να ληφθούν και να υποβληθούν για τους Ολυμπιακούς Αγώνες του 2016 και απευθύνομαι στους συναδέλφους του ΣΥΡΙΖΑ. Μιλάμε δηλαδή για πρωτοβουλίες που αφορούσαν τους Ολυμπιακούς Αγώνες του 2016 και τις συζητάμε εκ των υστέρων το 2022!

Μιλάμε για τους Ολυμπιακούς Αγώνες του 2020 και απευθύνομαι στη σημερινή Κυβέρνηση –μία από τα ίδια!- ενώ δηλαδή αυτοί οι Ολυμπιακοί Αγώνες και του 2016 και του 2020 ήδη έχουν ξεχαστεί.

Αυτό, κύριε Υπουργέ, θα έλεγα –και σε εσάς, αλλά και στους συναδέλφους- ότι δεν είναι παράδειγμα καλής νομοθέτησης.

Αγαπητοί συνάδελφοι, θα σταθώ στη Σύμβαση Σεν Ντενί. Η Σύμβαση Σεν Ντενί είναι η Σύμβαση του Συμβουλίου της Ευρώπης για την ασφάλεια και την προστασία στους ποδοσφαιρικούς αγώνες και φυσικά σε λοιπά αθλητικά γεγονότα. Πρόκειται για μια σύμβαση που υπογράφτηκε το 2016 και φτάσαμε να εισαχθεί στο ελληνικό Κοινοβούλιο προς κύρωση -πότε;- το 2022, δηλαδή μετά από έξι χρόνια. Πρόκειται για καθυστερήσεις που τελικά υπονομεύουν την ίδια την εφαρμογή της σύμβασης, ενώ υπονομεύουν και τη διαμόρφωση ενός θεσμικού πλαισίου και της στρατηγικής για την αντιμετώπιση της οπαδικής βίας.

Η Σύμβαση Σεν Ντενί θεσπίζει μια νέα προσέγγιση, θα έλεγα εδώ, αγαπητοί συνάδελφοι, για την ασφάλεια και την προστασία στους αθλητικούς χώρους αλλά και έξω από αυτούς, δίνοντας συνάμα μια ιδιαίτερη βαρύτητα στη σημασία του διαλόγου μεταξύ των εμπλεκόμενων φορέων, όπως της πολιτείας, της τοπικής αυτοδιοίκησης, των ιδιωτικών φορέων, των ομάδων, των φιλάθλων, αλλά και στη σημασία συνεργασίας μεταξύ όλων των εμπλεκομένων υπηρεσιών και στη διαμόρφωση εκτάκτων σχεδίων δράσης για στιγμές κρίσης. Και αυτό φυσικά είναι το πλέον σημαντικό.

Η Σύμβαση Σεν Ντενίαναγνωρίζει ότι η κατασταλτική δράση της Αστυνομίας δεν αρκεί για την αντιμετώπιση του φαινομένου της οπαδικής βίας, κάτι που έχει ειπωθεί από όλες τις πλευρές της Αίθουσας. Όμως, χρειάζονται αποτελεσματικά και προληπτικά μέτρα που θα καλλιεργούν την παιδεία για μια διαφορετική αντίληψη για τον αθλητισμό.

Ταυτόχρονα, αγαπητοί συνάδελφοι, η σύμβαση θέτει πλαίσιο για την καταπολέμηση του χουλιγκανισμού. Αυτό που πρέπει να δούμε τώρα εδώ είναι ότι τα συμβαλλόμενα κράτη είναι αναγκασμένα να διαμορφώσουν ένα ανάλογο θεσμικό πλαίσιο για την αποτελεσματικότητα της καταπολέμησης και να στείλουν φυσικά τους παραβάτες για τιμωρία, αξιοποιώντας και τη διεθνή αστυνομική συνεργασία.

Άλλωστε, δεν πρέπει να ξεχνάμε ότι η οπαδική βία συμπλέκεται εδώ και πολλά χρόνια με το οργανωμένο έγκλημα -και αυτό ας κρατηθεί- και δεν έχει καμμία σχέση με τους απλούς φιλάθλους και την αγάπη στην ομάδα τους.

Τέλος, αγαπητοί συνάδελφοι, θα πρέπει να σημειωθεί ότι η σύμβαση προβλέπει τη σύσταση επιτροπής για την ασφάλεια και την προστασία σε αθλητικά γεγονότα με στόχο την παρακολούθηση της εφαρμογής της σύμβασης και φυσικά με τη συμμετοχή των συμβαλλόμενων κρατών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητοί συνάδελφοι, η σύμβαση θέτει ένα ολοκληρωμένο πλαίσιο για τη δημιουργία ενός ασφαλούς περιβάλλοντος για όσους συμμετέχουν ή παρακολουθούν αθλητικές διοργανώσεις. Εδώ, αγαπητοί συνάδελφοι, θα πρέπει να τονιστεί ότι φτάσαμε να συζητάμε για την οπαδική βία μετά το τραγικό γεγονός της δολοφονίας του Άλκη Καμπανού στη Θεσσαλονίκη, ένα γεγονός που φυσικά αφύπνισε συνειδήσεις, αλλά μας αφύπνισε και όλους και έφερε ξανά στο προσκήνιο ένα επίσης μεγάλο ζήτημα, όπως είναι η οπαδική βία. Έφερε στην επιφάνεια, θα έλεγα, το μεγάλο πρόβλημα της βίας στον ελληνικό αθλητισμό.

Θεσμικό πλαίσιο, κύριε Υπουργέ, για την οπαδική βία είχαμε και έχουμε και μάλιστα αυστηρό. Τελικά από τι πάσχουμε; Πάσχουμε από έναν νόμο που δεν εφαρμόζεται, πάσχουμε από το ότι δεν εφαρμόζονται οι νόμοι. Πάσχουμε, δηλαδή, στην εφαρμογή του νόμου που ψηφίσαμε πριν από έναν χρόνο.

Αγαπητοί συνάδελφοι, έχουμε θρηνήσει πολλά θύματα στη χώρα μας. Οι νόμοι αλλάζουν, αλλά η βία επιβιώνει. Θυμίζω σε όλους τους συναδέλφους ότι οι τελευταίες αλλαγές στη νομοθεσία έγιναν πριν από οκτώ μήνες από την παρούσα Κυβέρνηση, από εσάς, κύριε Υπουργέ. Εσείς κι εμείς νομοθετήσαμε με τον ν.4809/2021. Τέθηκαν οι ρυθμίσεις για τη λειτουργία των συνδέσμων και για τις μετακινήσεις των οπαδών στο πλαίσιο των ποινών και την επαναφορά του ιδιώνυμου αδικήματος. Παρά τις δεσμεύσεις της Κυβέρνησης, αποδείχθηκαν ανεπαρκείς.

Το συμπέρασμα είναι ότι δεν υπήρχε σχέδιο της Κυβέρνησης. Άρα, εσείς ευθύνεστε, γιατί δεν είχατε σχέδιο. Θα έλεγα ότι σήμερα στις 16.00΄ το μεσημέρι εισάγεται στην Επιτροπή Μορφωτικών Υποθέσεων το νομοσχέδιο με τις νέες ρυθμίσεις για την οπαδική βία, οπότε και θα καταθέσουμε εκεί αναλυτικά τις προτάσεις μας.

Ωστόσο, αγαπητοί συνάδελφοι, οι συνεχείς νομοθετικές αλλαγές δεν είναι η λύση στο πρόβλημα ούτε και η μεμονωμένη συνεχής αυστηροποίηση των ποινών, και μάλιστα τούτο μετά από κάθε γεγονός που συνταράσσει την κοινωνία μας.

Η Σύμβαση Σεν Ντενί θέτει στο επίκεντρο τη διαβούλευση και φυσικά την πρόληψη για την καλλιέργεια μιας άλλης κουλτούρας απέναντι στην αθλητική βία μέσα από τη συνεργασία των κρατών και των λαών και φυσικά των πολιτών με το κράτος. Αυτό που περιμένουμε λοιπόν, κύριε Υπουργέ, είναι να δούμε να εφαρμόζονται αυτές οι αρχές στο νέο θεσμικό πλαίσιο.

Ψηφίζουμε θετικά και τις τρεις συμβάσεις.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο γενικός εισηγητής του ΣΥΡΙΖΑ κ. Κωνσταντίνος Μάρκου.

Ορίστε, κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε για την κύρωση των δύο συμβάσεων με το Αζερμπαϊτζάν και την Κίνα και την κύρωση της Σύμβαση Σεν Ντενί. Κυρίαρχο, βέβαια, πέπλο και στις τρεις είναι η βία και βεβαίως αυτή η βία επικαλύπτεται με αυτή την τεράστια βία που έχει ξεκινήσει, δυστυχώς, στην Ουκρανία.

Θέλω να θέσω ένα πλαίσιο. Ο αθλητισμός είναι παράγων που ελαχιστοποιεί αυτή τη δριμύτητα και την ένταση της βίας, είτε πρόκειται για ένα γήπεδο επαρχιακό της Ελλάδας, είτε πρόκειται για διένεξη κρατών, είτε πρόκειται για πολέμους. Με αυτήν την έννοια, κατά τη γνώμη μου τουλάχιστον, οι συνέπειες οι οποίες έχουν ανακοινωθεί όσον αφορά τους διεθνείς αθλητικούς αγώνες ή του μπάσκετ ή του ποδοσφαίρου ή και άλλους που μπορεί να έχει ανακοινωθεί ότι αναστέλλονται λόγω του πολέμου ως κυρώσεις απέναντι στην άδικη εισβολή της Ρωσίας δεν βοηθάνε στην επίτευξη της ειρήνης.

Και μάλιστα, μια και μίλησα για κυρώσεις, κύριε Υπουργέ, πραγματικά είμαι περίεργος για κάτι. Είδαμε και για κυρώσεις επιχειρηματιών που ενεργοποιούνται, έχουν ανακοινωθεί από την Ευρωπαϊκή Ένωση και τις υιοθετεί και η χώρα μας. Ενεργοποιούνται και στην Ελλάδα. Αλήθεια, ο ΠΑΟΚ, ο οποίος είναι ιδιοκτησία Ρώσου ιδιοκτήτη που δραστηριοποιείται στην Ελλάδα, θα υποστεί συνέπειες; Θα έχει συνέπειες αυτή η τεράστια ομάδα της βόρειας Ελλάδας; Έχετε καθόλου κάποια πληροφόρηση; Θα είχε ενδιαφέρον, πραγματικά, να μας πείτε.

Συζητάμε τώρα για τις προσπάθειές σας εναντίον της βίας. Θέλω να σας ενημερώσω –και θα καταθέσω και τη σχετική ειδησεογραφία στα Πρακτικά- ότι μόλις πριν από τέσσερις-πέντε ημέρες, στις 27 Φεβρουαρίου, σε ματς μεταξύ του «ΠΑΣ Κόρινθος» και της ομάδας «Τενεάτης», φίλαθλος βγήκε μέσα στο γήπεδο με καραμπίνα και πυροβολούσε. Το έχετε υπ’ όψιν σας; Τόσο πολύ έλαβαν υπ’ όψιν τους τις διατάξεις και τις ανακοινώσεις σας μαζί με τον κ. Θεοδωρικάκο;

Θα το καταθέσω στα Πρακτικά.

Ας δούμε, λοιπόν, την πρόσφατη ιστορία. Τον Φεβρουάριο του 2020, ο κ. Μητσοτάκης πανηγυρικά υπογράφει την οριστική μελέτη της UEFA - FIFA. Ποια υπήρξε επί της ουσίας η μοναδική απαίτηση από την ελληνική Κυβέρνηση; Ήταν η επικύρωση από τη Βουλή της σύμβασης του Συμβουλίου της Ευρώπης, δηλαδή της Σύμβασης Σεν Ντενί που σήμερα με καθυστέρηση συζητάμε. Και σας έθετε η οριστική μελέτη σαφές χρονοδιάγραμμα υλοποίησης της παραπάνω απαίτησης τον Μάρτιο του 2021, πριν από έναν χρόνο.

Περαιτέρω, σας υπενθυμίζω ότι στην παράγραφο 11 της μελέτης για το θέμα της ασφάλειας αναφέρονται χαρακτηριστικά τα εξής: Αποτελούν η ασφάλεια και η προστασία βασικές προτεραιότητες για την UEFA και συνεργάζεται με όλους τους εταίρους για την ισχυρή εστίαση στην παροχή περιβάλλοντος προς τους ποδοσφαιριστές, τα μέσα ενημέρωσης, τους οπαδούς, κ.λπ..

Σας κινητοποίησε, κύριε Υπουργέ, εγκαίρως αυτή η εκτίμηση της UEFA - FIFA; Σας συγκίνησε η τοποθέτηση ότι, δυστυχώς, οι στατιστικές δείχνουν ότι η κατάσταση στην Ελλάδα είναι από τις χειρότερες στην Ευρώπη; Η απάντηση είναι, δυστυχώς, αρνητική.

Κατά την προηγούμενη συνεδρίασή μας παραθέτατε επίσης δικαιολογίες για την αργοπορία. Μέχρι που μας είπατε για το lockdown, την τηλεργασία, τη μετάφραση. Είναι απλή η απάντηση. Το λέω και προς τους συναδέλφους που το έθεσαν. Απλά τώρα θέσατε κάποιο εργαλείο για να κάνετε επικοινωνία μετά τον άδικο φόνο του Άλκη.

Ας εστιάσουμε, όμως, στο βασικό ποιοτικό χαρακτηριστικό που διακρίνει αυτή τη σύμβαση από τα λοιπά νομοθετικά κείμενα. Δεν είναι άλλο από τον παράγοντα «πρόληψη». Θα το επαναλαμβάνουμε συνέχεια. Έχουν αντιληφθεί πλέον όλοι στην Ευρώπη ότι η προσέγγιση του ζητήματος δεν πρέπει να βασίζεται στη βία και στην καταστολή, αλλά στην πρόληψη.

Εσείς ωστόσο στέκεστε, καθώς φαίνεται, μακριά από αυτές τις αντιλήψεις. Θα το δούμε και στο νομοσχέδιο που φέρατε και θα το συζητήσουμε. Μολονότι διατείνεστε ότι εισάγετε δήθεν γενναίες αθλητικές μεταρρυθμίσεις, ωστόσο η πραγματικότητα είναι πως η νομοθέτησή σας χαρακτηρίζεται από σχεδόν εμμονική έμφαση στην καταστολή. Χαρακτηριστικό παράδειγμα είναι η επαναφορά του ιδιώνυμου, το οποίο υποστηρίζετε, ισχυροποιείτε και αξιοποιείτε και θα εφαρμοστεί οριζόντια χωρίς διακρίσεις, όπως μας δηλώσατε.

Η σύμβαση, αντιθέτως, σας καθοδηγεί προς αντίθετη κατεύθυνση, στην κατεύθυνση υιοθέτησης προληπτικών μέτρων με έμφαση στην ασφάλεια, την προστασία και τις υπηρεσίες στις αθλητικές εκδηλώσεις ούτως ώστε να εφαρμοστούν και στη χώρα μας τα πρότυπα ασφαλείας και προστασίας. Ενδεικτικά να σας αναφέρω ότι η σύμβαση απαιτεί τη θεσμοθέτηση μέτρων για την προστασία των θεατών από βίαια γεγονότα, όπως λέει, την ασφαλή μετακίνησή τους, τον εξοπλισμό με αθλητικές υποδομές υψηλού επιπέδου κ.λπ.. Επίσης, την εφαρμογή μέτρων αποτρεπτικών των περιστατικών βίας ή ανάρμοστης συμπεριφοράς εντός ή εκτός γηπέδων, με την εφαρμογή στρατηγικών αποκλεισμού των ταραχοποιών, εκτίμηση κινδύνου κ.λπ..

Κύριοι της Κυβέρνησης, τι απαντάτε στο Συμβούλιο της Ευρώπης που αυτονόητα απαιτεί την υποχρεωτική αδειοδότηση όλων των αθλητικών ποδοσφαιρικών εγκαταστάσεων όταν πολύ λίγες μέχρι τώρα έχουν προχωρήσει; Μπορεί η Κυβέρνησή σας να εγγυηθεί έστω κατ’ ελάχιστον την εφαρμογή της σύμβασης στο σκέλος της ασφάλειας; Ναι μεν οι εξαγγελίες σας ακούγονται ευχάριστα -η εισηγήτριά σας μας είπε ότι αναγνωρίζετε την ανάγκη να αποτελούν τα στάδια φιλόξενο περιβάλλον προσβάσιμο σε όλους- ωστόσο η πράξη σας σας διαψεύδει.

Η ασφαλής και προστατευμένη διεξαγωγή αθλητικών αγώνων απαιτεί αδειοδοτημένες ποδοσφαιρικές εγκαταστάσεις και εσείς το μόνο που έχετε να κάνετε μετά από παράταση δυόμισι χρόνων είναι απλά να μεταθέσετε το πρόβλημα για το 2024 και μετά βλέπουμε. Ευτυχώς για τον ελληνικό λαό τότε δεν θα είστε κυβέρνηση, οπότε θα το δούμε εμείς αυτό το θέμα πολύ σοβαρά.

Κύριε Υπουργέ, παρά το γεγονός ότι κομπορρημονείτε για τις πρωτοβουλίες σας και, όπως μας λέτε, όχι μόνο έχουν ξεκινήσει αλλά έχουν παράξει και αποτελέσματα και είστε τόσο αισιόδοξος ώστε να δηλώνετε ότι και σε επίπεδο Ευρώπης τα πράγματα εξελίσσονται πολύ αργά σε σχέση με εμάς που εξελίσσονται γρήγορα, πρέπει να δούμε ότι έχουμε κατ’ αρχάς ένα περιβάλλον στο οποίο τώρα επί δύο χρόνια δεν γίνονται αγώνες με θεατές στα γήπεδα. Αυτό έχει «προστατεύσει» κάπως από τη βία, δυστυχώς σαν ένα παράπλευρο αποτέλεσμα. Τα γεγονότα όμως σας προλαβαίνουν και η πραγματικότητα διαρκώς σας διαψεύδει.

Η Εθνική Επιτροπή για τα Δικαιώματα του Ανθρώπου σας ζητά τη λήψη άμεσων και αποφασιστικών μέτρων για την πρόληψη και την αντιμετώπιση ενεργειών.

Τέλος, σας υπενθυμίζουμε ότι κατά την άποψή μας δεν πρέπει να παραβλέπουμε τους καθοριστικούς παράγοντες που συνθέτουν και περιπλέκουν το πρόβλημα: οι ιδιοκτήτες και η διαπλοκή τους με τους πολιτικούς. Δηλαδή η διαπλοκή ανάμεσα σε ιδιοκτήτες ομάδων, σε πολιτικούς και σε ιδιοκτήτες μέσων μαζικής ενημέρωσης. Αυτοί ξέρουν και ποια είναι τα πρωτοπαλίκαρα και έχουν τη δυνατότητα να τα αποβάλουν, απλά δεν το θέλουν. Δεν μπορείτε να χαλάσετε τα χατίρια στους big four, στους μεγάλους τέσσερις.

Είπατε ότι εφαρμόζετε την οριστική μελέτη 101%. Αυτή κρούει τον κώδωνα. Το ελληνικό ποδόσφαιρο επηρεάζεται από αυτές τις ιδιοκτησιακές δομές και τις σχέσεις των ιδιοκτητών ΜΜΕ με ποδοσφαιρικούς συλλόγους. Οι προσπάθειες και της ΕΠΟ και των άλλων φορέων για την προώθηση του παιχνιδιού, τη μετάδοση θετικής εικόνας, την ανάδειξη μαζικών δραστηριοτήτων, δεν είναι καθόλου αποτελεσματικές και τα κυρίαρχα μηνύματα τείνουν να εστιάζουν σε αρνητικές πτυχές. Τα επίπεδα μίσους όχι μόνο καταγράφονται από τα μέσα ενημέρωσης, αλλά μπορεί κάλλιστα να πριμοδοτηθούν κι από αυτά.

Θα σας αναφέρω μια άποψη ενός σπουδαίου μαρξιστή κοινωνιολόγου και θεωρητικού, του Στιούαρτ Χολ. Θα ακουστεί κοινότοπο για εσάς και είμαι βέβαιος ότι δεν θα δώσετε τη δέουσα σημασία, αλλά αν θέλετε εστιάστε την προσοχή σας.

Λέει, λοιπόν, ο Στιούαρτ Χολ: «Η υπερβολική προβολή ενός προβλήματος μπορεί να έχει ως αποτέλεσμα την επιδείνωσή του. Εάν η κυρίαρχη ιδεολογία ή η κοινωνία στο σύνολό της καταλήξει να πιστέψει ότι ένα φαινόμενο είναι απειλητικό και ότι συνεχώς επιδεινώνεται, μπορεί να προκαλέσει πανικό σχετικά με αυτό. Ο πανικός επισπεύδει την έκκληση για λήψη σκληρών μέτρων ελέγχου. Η αύξηση του ελέγχου και της καταστολής με τη σειρά της δημιουργεί μια κατάσταση αντιπαράθεσης, με αποτέλεσμα τελικά να εμπλέκονται και να συμμετέχουν στην παραβατική συμπεριφορά περισσότεροι άνθρωποι απ’ ό,τι αρχικά ξεκίνησαν ή υπολογίζονταν.

Τις επόμενες ημέρες η αντιπαράθεση θα είναι ακόμη μεγαλύτερη, πιο οργανωμένη, στον ίδιο βαθμό θα είναι η κάλυψη από τα μέσα, η δημόσια κατακραυγή, η πίεση για ακόμη περισσότερο έλεγχο και ένα «σπιράλ» το οποίο δεν έχει τέλος».

Αγαπητοί συνάδελφοι, η οπαδική βία είναι πράγματι πολυπαραγοντικό και δύσκολο φαινόμενο στην επίλυσή του. Θα διαφωνήσουμε με τον Υπουργό ότι η βία είναι στο ένστικτο του ανθρώπου και ότι απλώς μπορούμε να δουλέψουμε για να το περιορίσουμε. Θα του πούμε να αναζητήσει τις αιτίες στην εμπορευματοποίηση του αθλητισμού, την απομάκρυνσή του από την κοινωνική του βάση και, κυρίως, τη δυσφορία, ιδίως τη νεανική, απέναντι στους κοινωνικούς θεσμούς, τον κόσμο της εργασίας και το σχολείο.

Η απόλαυση της βίας λειτουργεί ως μια πρόσκαιρη φαντασιακή διαφυγή από τα ανεπίλυτα προβλήματα της νεολαίας. Αυτό αποτελεί ευθύνη από την κάθε μεριά του καθενός να το δούμε.

Με αυτή την έννοια, λοιπόν, και τη μελέτη Σεν Ντενί υπερψηφίζουμε, η οποία, όπως προείπα, είναι σε αντίθετη λογική από αυτή που εσείς νομοθετείτε, και τις αθλητικές σχέσεις μας με το Αζερμπαϊτζάν και την Κίνα υπερψηφίζουμε, γιατί πιστεύουμε ότι όντως ο αθλητισμός δημιουργεί δυνατότητες καλύτερης αντιμετώπισης βίας, είτε σε εθνικό, οπαδικό επίπεδο είτε σε διεθνές επίπεδο, μεταξύ κρατών.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Έχει γίνει ένα λάθος για το οποίο δεν ευθύνεστε εσείς, κυρία Αλεξοπούλου και κύριε Καλλιάνε, αλλά η Γραμματεία του κόμματος, διότι όταν η απόφαση της Διάσκεψης των Προέδρων λέει ότι συζητιούνται "en bloc", δηλαδή εν συνόλω, οι τρεις και μπαίνουν δύο εισηγητές, αντιλαμβάνεστε ότι ο χρόνος -ενώ είστε υπέρ σε όλες, κανονικά δεν θα έπρεπε να μιλήσετε, αλλά θα μιλήσετε βέβαια- επιμηκύνεται πολύ. Αυτό δεν μπορεί να γίνει. Επομένως θα υπάρχει μια μικρή ανοχή και για τους δύο σας, αλλά μικρή ανοχή και να μην ξανασυμβεί αυτό.

Τον λόγο έχει η κ. Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε. Με την εντολή σας, περιόρισα πολύ την ομιλία μου.

Κύριε Υπουργέ, κυρίες και κύριοι συνάδελφοι, είναι αυτονόητο ότι ο αθλητισμός μάς αφορά όλους. Και πρόσφατα αντιληφθήκαμε άπαντες με οδυνηρό τρόπο ότι η βία που προκαλείται όχι εξαιτίας του, αλλά εξ αφορμής του, χτυπάει την πόρτα του καθενός από εμάς.

Ένα νέο παιδί, ο Άλκης, χάθηκε στο κέντρο της πόλης της Θεσσαλονίκης, μακριά από τα γήπεδα και τους αγώνες, πέφτοντας θύμα στυγερών εγκληματιών του κοινού ποινικού δικαίου, που δεν είχαν ούτε και θα μπορούσαν να έχουν την οποιαδήποτε ουσιαστική σχέση με οτιδήποτε το αθλητικό. Όλοι συγκλονιστήκαμε από τον άδικο χαμό του Άλκη, αλλά και από το ηθικό μεγαλείο των γονιών του, που με τη στάση τους κυριολεκτικά έσωσαν ζωές.

Ομολογουμένως είναι καταπληκτικός ο τρόπος με τον οποίο ορισμένοι βέβαια συνάδελφοι του ΣΥΡΙΖΑ κατορθώνουν να ισχυριστούν σε μία πρόταση ένα πράγμα και το ακριβώς αντίθετό του: Όχι στην αυστηροποίηση από τη μία μεριά, ουδείς διαφωνεί ως προς την ανάγκη αποτελεσματικού ποινικού πλαισίου, από την άλλη. Ναι στην ταυτοποίηση των εγκληματικών στοιχείων που ξεκινώντας από τις εξέδρες βγαίνουν στους δρόμους και στις γειτονιές, αλλά όχι και να τιμωρούμε τις κουκούλες που τους κρύβουν.

Πράγματι ορισμένες λέσχες οπαδών αποτελούν εκκολαπτήρια του φαινομένου, δεν θα ωφελήσουν όμως οι παρεμβάσεις στην οργάνωση και λειτουργία τους. Και «με τον αστυφύλαξ και με τον χωροφύλαξ»! Και με τα αθώα θύματα και με τους εγκληματίες που ζητούν επιείκεια, γιατί έγιναν χούλιγκανς εξαιτίας της άτιμης κοινωνίας. Και με την οικογένεια που πηγαίνει στο γήπεδο για να χαρεί και με τον κουκουλοφόρο και με τις συμμορίες εγκληματιών του κοινού ποινικού δικαίου που καλύπτονται από δήθεν λέσχες, τις οποίες είναι καλό να μην πειράξουμε, αλλά και με τις υγιείς οργανώσεις των πραγματικών φιλάθλων.

Αυτό περίπου ήταν το νόημα των όσων άκουσα στην επιτροπή από τη μεριά της Αξιωματικής Αντιπολίτευσης χωρίς πάντως να εκπλαγώ. Το έχουμε συνηθίσει.

Μέσα σε δυόμισι χρόνια κυρώσαμε μια άλλη εξίσου σημαντική διεθνή σύμβαση, τη σύμβαση Μακόλιν, ψηφίσαμε τον ν.4639/2019 και μετά τον ν.4809/2021. Ο Πρωθυπουργός μας υπέγραψε την ολιστική μελέτη της FIFA και της UEFA και σήμερα με την κύρωση της σύμβασης υλοποιούμε το 100% των δεσμεύσεων που αναλάβαμε με αυτή.

Διερωτώμαι όμως, τα μέτρα που εξήγγειλε ο Υπουργός Αθλητισμού αποσκοπούν ευθέως στη ρύθμιση της λειτουργίας και στην κάθαρση των οργανωμένων συνδέσμων φιλάθλων, έτσι ώστε να μπορούν να συμμετέχουν αποτελεσματικά στην κοινή προσπάθεια εξάλειψης της αθλητικής βίας. Προβλέπεται μία λέσχη φιλάθλων ανά ΠΑΕ ή ΚΑΕ, η οποία και θα φέρει την ευθύνη της ορθής εποπτείας τους, διότι σε διαφορετική περίπτωση θα υφίστανται κυρώσεις, όπως πρόστιμα και διεξαγωγή αγώνων χωρίς θεατές. Παραρτήματα θα ιδρύονται από τουλάχιστον πενήντα άτομα με λευκό ποινικό μητρώο και θα ανακαλείται η άδεια λειτουργίας τους αν ασκηθεί ποινική δίωξη σε βάρος δύο μελών τους για αδικήματα αθλητικής βίας, για παράβαση της νομοθεσίας περί ναρκωτικών και όπλων και για ανθρωποκτονία από πρόθεση. Επίσης θα τηρείται ψηφιακό μητρώο λεσχών φιλάθλων και στις θύρες των γηπέδων όπου συγκεντρώνονται οι οργανωμένοι οπαδοί θα έχουν δικαίωμα πρόσβασης μόνο οι κάτοχοι εισιτηρίων διαρκείας.

Το άρθρο 5, κατά τη γνώμη μου το σημαντικότερο, κάνει λόγο για πλήρη ρύθμιση της λειτουργίας των σταδίων, έτσι ώστε σε συνεργασία με την Αστυνομία να αποφεύγονται οι βίαιες συμπεριφορές από τους φιλάθλους. Εξαγγέλθηκαν, λοιπόν, η χρήση της κάμερας για την καταγραφή αυτών που συμβαίνουν στις εξέδρες και βέβαια η απαγόρευση της κουκούλας.

Ουδείς μπορεί να διαφωνήσει με το ότι πρόκειται περί πολυπαραγοντικού προβλήματος και κατά τη γνώμη μου εκεί ακριβώς έγκειται η φιλοσοφία της συνθήκης του Σεν Ντενί. Ένα πολυσχιδές και πολυπαραγοντικό φαινόμενο, όπως η αθλητική βία, δεν είναι δυνατόν να αντιμετωπιστεί αποτελεσματικά με παράλληλες, ανεξάρτητες δράσεις. Αντίθετα, απαιτείται ολοκληρωμένη προσέγγιση με βάση την αρχή της συνεργασίας όλων των εμπλεκομένων, όπως αναφέρεται και στον ίδιο τον τίτλο της σύμβασης.

Κυρίες και κύριοι συνάδελφοι, απευθύνομαι στην Αντιπολίτευση αυτή τη στιγμή. Θα πρέπει, κυρίες και κύριοι συνάδελφοι του ΣΥΡΙΖΑ, να αποφασίσετε με ποια εικόνα του ελληνικού αθλητισμού είστε, με εκείνη που οι φίλαθλοι δύο μεγάλων ομάδων της Πάτρας, του «Προμηθέα» και του «Απόλλωνα», παρακολουθούν μαζί τον αγώνα και χειροκροτούν, επίσης, μαζί τις επιτυχίες των ομάδων τους; Ή μήπως είστε με εκείνη που έγινε στον αγώνα τοπικού πρωταθλήματος στην Κόρινθο τις προάλλες; Η πρώτη εικόνα δεν θα πρέπει να αποτελεί εξαίρεση αλλά κανόνα και καθημερινότητα στον αθλητισμό.

Σας καλώ να επιλέξετε να είστε με το μέρος των πολλών συμπολιτών μας, εκείνων που επιθυμούν να πηγαίνουν στα γήπεδα με την οικογένειά τους με ασφάλεια, εκείνων που θέλουν τα παιδιά τους να επιστρέφουν από το γήπεδο υγιή και αρτιμελή, εκείνων που θέλουν να βλέπουν το γήπεδο ως ψυχαγωγία και διέξοδο από την καθημερινότητα.

Η βία δεν έχει ούτε χρώματα ούτε κόμματα και όποιος πραγματικά το πιστεύει δεν έχει παρά να υπερψηφίσει την κύρωση της Σύμβασης του Σεν Ντενί, η οποία υπηρετεί ευθέως και πολλαπλώς την υψηλή ιδέα του αθλητισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Καλλιάνε, έχετε τον λόγο για πέντε λεπτά για τις δύο κυρώσεις ως δεύτερος εισηγητής από τη Νέα Δημοκρατία.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ, κύριε Πρόεδρε.

Και μόνο με το ότι συμβαίνουν όσα συμβαίνουν το τελευταίο χρονικό διάστημα νομίζω πως έγινε σαφές και σε συνδυασμό με την επιτροπή ότι είναι σημαντικό η χώρα μας να προχωρήσει στην κύρωση αυτών των μνημονίων. Είναι μνημόνια που αντανακλούν τα οικουμενικά αθλητικά ιδεώδη και τη σημασία της Ολυμπιακής Εκεχειρίας. Η ανάδειξη των αξιών αυτών είναι επίκαιρη όσο ποτέ, ιδιαίτερα μάλιστα σε μια τόσο κρίσιμη χρονική περίοδο όπως η σημερινή, όπου κατά τη διάρκεια της συγκεκριμένης περιόδου δοκιμάζεται η σταθερότητα σε ολόκληρη την Ευρώπη, με την εισβολή στην Ουκρανία.

Η χώρα μας, κοιτίδα του Ολυμπισμού, έχει την ηθική υποχρέωση να πρωτοστατεί πάντοτε στην εμπέδωση της συναδέλφωσης και της ειρήνης, υποστηρίζοντας με τρόπο σαφή και ξεκάθαρο το Διεθνές Δίκαιο αλλά και την ελευθερία των εθνών απέναντι σε κάθε εισβολή και προσπάθεια βίαιης επιβολής από κράτη, απέναντι όμως και στη βία και στην εγκληματική δράση των χούλιγκαν. Και αυτή είναι επίκαιρη περίπτωση.

Το οφείλουμε και στον Άλκη Καμπανό και σε όλα τα θύματα του τυφλού οπαδικού μίσους. Είναι δέσμευση του ίδιου του Πρωθυπουργού να λυθεί αυτό το πρόβλημα και θα λυθεί. Να είστε σίγουρες και σίγουροι όλοι σε αυτή την Αίθουσα, αλλά και οι τηλεθεατές οι οποίοι μας παρακολουθούν αυτή την ώρα, βεβαίως, και όλοι οι Έλληνες πολίτες.

Είναι ένα θέμα άλλωστε το οποίο, αγαπητοί συνάδελφοι, θα έχουμε την ευκαιρία να το συζητήσουμε και το απόγευμα στην επιτροπή με το σχέδιο νόμου που εισάγει το Υπουργείο σχετικά με τα μέτρα αντιμετώπισης της οπαδικής βίας. Είναι μια πολύ σημαντική νομοθετική πρωτοβουλία, η οποία αποτυπώνει και τη βούληση του Υπουργού αλλά και της Κυβέρνησης συνολικά να σπάσει αυτό το χρονίζον απόστημα το οποίο αλλοιώνει κάθε έννοια του αθλητισμού και προσβάλλει κάθε πολιτισμένη και ευνομούμενη κοινωνία.

Όλες οι παραπάνω αξίες είναι στο επίκεντρο των μνημονίων συνεργασίας με το Αζερμπαϊτζάν και την Κίνα, τα οποία επιβεβαιώνουν -εκτός των άλλων- και την εξωστρέφεια της χώρας μας, η οποία τοποθετείται με παρρησία στο διεθνές γίγνεσθαι. Είμαστε πάντοτε στην εμπροσθοφυλακή των θετικών εξελίξεων, πάντοτε στη σωστή πλευρά της ιστορίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Καλλιάνε, το Προεδρείο σας ευχαριστεί.

Λοιπόν, μπαίνουμε στον τελευταίο κύκλο, που θα ρωτήσω τους Κοινοβουλευτικούς και θα κλείσει ο Υπουργός πριν μπούμε στην ψηφοφορία. Η κ. Σακοράφα μού είπε ότι κάλυψε και τις δύο ομιλίες. Ο κ. Χήτας το ίδιο, ευχαριστούμε πολύ. Ενημερώστε και τον κ. Καραθανασόπουλο και προχωρώ στην κ. Γιαννακοπούλου που είναι εδώ και θέλει να μιλήσει για πέντε λεπτά.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, όλες αυτές τις μέρες η καρδιά και η σκέψη όλων μας είναι στα δραματικά γεγονότα στην Ουκρανία, μετά από τη βάρβαρη επίθεση της Ρωσίας και την ολοσχερή καταστροφή πόλεων, όπως είναι η Χερσώνα, όπως είναι το Χάρκοβο, με βομβαρδισμούς αμάχων, με βομβαρδισμούς σε σχολεία, σε πανεπιστήμια, σε νοσοκομεία, σε μαιευτήρια, ενώ όλοι συνειδητοποιούμε ότι βρισκόμαστε μπροστά σε ένα πιθανό, σε ένα ενδεχόμενο μακελειό στο Κίεβο.

Βρισκόμαστε ήδη σε μια νέα κρίσιμη φάση της ευρωπαϊκής ιστορίας. Η ωμή επέμβαση της Ρωσίας στην Ουκρανία αποτελεί επίθεση κατά μιας ανεξάρτητης χώρας. Αποτελεί χτύπημα του Διεθνούς Δικαίου. Ένας αυταρχικός ηγέτης και οπαδός του αναθεωρητισμού, εχθρός της δημοκρατίας, εχθρός των ατομικών ελευθεριών και του διεθνούς συστήματος ασφαλείας αποφάσισε και υλοποίησε εν ψυχρώ τη βάρβαρη εισβολή του σε μια χώρα, επικαλούμενος θεωρίες οι οποίες γυρνούν το ρολόι της ιστορίας πολύ πίσω.

Απέναντι σε αυτή την επικίνδυνη συμπεριφορά που συνοδεύτηκε και με απειλές κατά της Σουηδίας και κατά της Φινλανδίας, με την απειλή ακόμα και πυρηνικών, δεν χωράνε μισόλογα, κυρίες και κύριοι συνάδελφοι. Δεν χωράει κρυφτούλι πίσω από «ναι μεν, αλλά». Δεν χωράνε αποστάσεις για τις ευθύνες, όπως θεωρίες ότι δήθεν ρίχνουμε λάδι στη φωτιά με την αποστολή αμυντικού υλικού, όταν ο μόνος ο οποίος ρίχνει λάδι στη φωτιά είναι ο κ. Πούτιν. Ούτε απαράδεκτες συμπεριφορές, όπως η μη ψήφιση της οικονομικής βοήθειας στην Ουκρανία από κάποιους Έλληνες ευρωβουλευτές. Δεν χωράνε υπεκφυγές, όταν ο Πούτιν απειλεί με πυρηνικά τη Δύση και είναι ο μόνος υπεύθυνος για τη θηριωδία που δεν ξέρουμε πότε και πώς θα σταματήσει.

Απέναντι σε έναν πόλεμο, κυρίες και κύριοι συνάδελφοι, παίρνεις καθαρή θέση και συμβάλλεις με όλες σου τις δυνάμεις και με κάθε τρόπο. Πολύ περισσότερο, δεν κρύβεσαι όταν είσαι χώρα που η ίδια αντιμετωπίζεις απειλές, αντιμετωπίζεις θεωρίες αναθεωρητισμού που άπτονται κυριαρχικών σου δικαιωμάτων και μπορεί να χρειαστεί να ζητήσεις την ενεργή στήριξη των άλλων.

Όπως είπε και ο Πρόεδρός μας, ο Νίκος Ανδρουλάκης, όταν ζητάς αλληλεγγύη, πρέπει πρώτα να μπορείς να προσφέρεις αλληλεγγύη. Θωρακίζεις δε, τη χώρα σου, κυρίες και κύριοι συνάδελφοι, γιατί, ναι, η θωράκιση, η άμυνα της χώρας, είναι αυτοσκοπός!

Ας μην παίζουν δε κάποιοι με την ευαισθησία μας απέναντι στην ευημερία του ελληνικού λαού. Ας μην παριστάνουν κάποιοι τους φίλους του λαού, ξεχνώντας ότι η ευημερία προϋποθέτει πρώτα απ’ όλα την ανεξαρτησία της χώρας, ότι η ευημερία προϋποθέτει πρώτα απ’ όλα τη δυνατότητα αποτροπής κάθε επίθεσης στη δημοκρατία. Όλα τα άλλα είναι απλά άνευ περιεχομένου.

Και τελικά, κυρίες και κύριοι συνάδελφοι, νομίζω ότι ο πόλεμος μάς κάνει να γνωριζόμαστε καλύτερα μεταξύ μας. Ορισμένοι δε μας συστήνονται εκ νέου, ειδικά φιλειρηνιστές ακτιβιστές, λαλίστατοι σε όλα, που τώρα όμως μιλούν με γρίφους, δημοσιολογούντες και ευαίσθητοι καλλιτέχνες, που σιωπούν. Βέβαια για τον αποκλεισμό των Μπολσόι βρήκαν να ξεσηκωθούν, κάτι που αφορά σε ρωσικές πολιτιστικές παραγωγές και κάτι το οποίο γίνεται σε όλον, μα όλον τον κόσμο, όπως είδαμε να γίνεται στη Μετροπόλιταν Όπερα, όπως είδαμε να γίνεται στην Μπιενάλε της Βενετίας, στη Ρόιαλ Όπερα του Λονδίνου, στη Σκάλα του Μιλάνου, στη συμφωνική ορχήστρα στο Παρίσι και αλλού. Για τη δοκιμασία όμως του ουκρανικού λαού κιχ! Και άνθρωποι, οι οποίοι είχαν ακόμα και άποψη για την κρίση στη Λατινική Αμερική, τώρα σιωπούν. Κορυφαίοι πολιτικοί απλώς καταδικάζουν τον πόλεμο, αλλά δεν παίρνουν θέση και έτσι αποκαλύπτονται.

Όλοι οι Έλληνες πρέπει να πρωτοστατήσουμε σε ένα μεγάλο ρεύμα συμπαράστασης στον ουκρανικό λαό, αναλαμβάνοντας πρωτοβουλίες, στέλνοντας υγειονομικό υλικό, τρόφιμα, οργανώνοντας την υποδοχή προσφύγων από την Ουκρανία.

Εμείς στο Κίνημα Αλλαγής και ύστερα από συνεννόηση με την ουκρανική πρεσβεία στην Ελλάδα ήδη ξεκινήσαμε και συλλέγουμε ιατροφαρμακευτικό υλικό. Η διεθνής απάντηση στην πρόκληση Πούτιν και στη βαρβαρότητα, η οποία συμβαίνει αυτή τη στιγμή, πρέπει να είναι αποφασιστική και πρέπει να είναι μέχρι τέλους. Το μήνυμα πρέπει να είναι σαφές: Κανείς, μα κανείς δεν έχει το δικαίωμα να ποδοπατάει το Διεθνές Δίκαιο και να εισβάλλει σε μία χώρα, αν αισθάνεται πιο ισχυρός. Ο κ. Πούτιν ήδη το πληρώνει ακριβά. Το πληρώνει τροφοδοτώντας ένα πρωτοφανές διεθνές κύμα συμπαράστασης στους Ουκρανούς, που αγωνίζονται για την ανεξαρτησία της χώρας τους και καταδικάζοντας τη χώρα του σε διεθνή απομόνωση και οικονομικό στραγγαλισμό.

Ο στόχος είναι η ειρήνη στην περιοχή. Είναι να καταλάβει ο κ. Πούτιν ότι δεν θα του επιτραπεί να γυρίσει το ρολόι της ιστορίας πίσω και ότι δεν θα μετατραπεί ο πλανήτης σε ζούγκλα.

Όσον αφορά τις σημερινές κυρώσεις συμβάσεων, καλυφθήκαμε από τον εισηγητή μας.

(Χειροκρότημα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Καραθανασόπουλος καλύφθηκε από τον εισηγητή του Κομμουνιστικού Κόμματος Ελλάδας κ. Συντυχάκη.

Ο κ. Θάνος Μωραΐτης δεν θέλει τον λόγο.

Ο κ. Βρούτσης;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, με κάλυψαν οι εισηγητές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ελάτε στο Βήμα, έχετε τον λόγο.

Επειδή πρέπει να απαντήσει σε όλους, αντί για πέντε λεπτά θα δώσουμε δέκα λεπτά με μια μικρή ανοχή, εφόσον χρειαστεί.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι, κύριε Πρόεδρε, επιτρέψτε μου να ξεκινήσω με μια σύντομη αναφορά προς τιμήν της μνήμης της Μαριέττας Γιαννάκου, μιας μαχήτριας της ζωής, με την οποία είχα την τιμή να δώσω πολλές μάχες για την παράταξή μας, τη Νέα Δημοκρατία. Ως Γραμματέας του κόμματος είχα μια άψογη συνεργασία μαζί της, αντιμετωπίζοντας από κοινού δύσκολες καταστάσεις. Το ήθος της, η μαχητικότητά της, αλλά και η οξυδέρκεια, με την οποία προσέγγιζε τα ζητήματα, αποτελούν πολύτιμα μαθήματα και οδηγό για όλους μας. Προσωπικά δεν θα ξεχάσω ποτέ τις συμβουλές της και τη διαρκή παρότρυνσή της να βλέπουμε το μέλλον πιο αισιόδοξα, πιο φιλελεύθερα και πάντα ευρωπαϊκά. Την αποχαιρετούμε με ένα τεράστιο ευχαριστώ.

Η σημερινή συνεδρίαση διεξάγεται υπό τη σκιά της ανοιχτής εισβολής της Ρωσίας στο ανεξάρτητο γειτονικό της κράτος, την Ουκρανία, που διαρκεί εδώ και λίγες ημέρες. Η απόφαση του Προέδρου της Ρωσίας Βλαντιμίρ Πούτιν αποτελεί ξεκάθαρη παραβίαση του Καταστατικού Χάρτη του Οργανισμού Ηνωμένων Εθνών.

Δυστυχώς, το τίμημα πληρώνουν χιλιάδες αθώα θύματα, ανάμεσά τους και οι Έλληνες της περιοχής της Μαριούπολης. Άνθρωποι οδηγούνται αναίτια στον δρόμο της προσφυγιάς, οικογένειες διαλύονται, περιουσίες μιας ζωής εξαφανίζονται.

Όπως πολύ σωστά επεσήμανε χθες από το Βήμα αυτό ο Πρωθυπουργός μας Κυριάκος Μητσοτάκης, η στάση της πατρίδας μας σε αυτή την κρίση είναι προϊόν των δικών μας ιστορικών βιωμάτων, αλλά και των μεγάλων γεωπολιτικών μας επιλογών. Γιατί ήμασταν πάντα στη σωστή πλευρά της ιστορίας και το ίδιο κάνουμε και τώρα. Ενώνουμε τις δυνάμεις μας και συντασσόμαστε με την κοινή στάση των χωρών της Ευρώπης στο πλευρό της Ουκρανίας. Απέναντι σε αυταρχικές πολιτικές και σε αναθεωρητισμούς δεν χωρούν ίσες αποστάσεις.

Λίγες ημέρες μετά την κατάθεση του νέου μας νομοσχεδίου για τον αθλητικό εθελοντισμό, τον πνευματικό εργασιακό και ηλεκτρονικό αθλητισμό, καθώς και την αυστηρότερη αντιμετώπιση της οπαδικής βίας ενός νομοσχεδίου που για πρώτη φορά ρυθμίζει αυτά τα ζητήματα στον ελληνικό αθλητισμό, κάτι που δημιουργεί νέες ευκαιρίες στο αθλητικό οικοσύστημα, συζητούμε τις κυρώσεις του Συμβουλίου της Ευρώπης για μια ολοκληρωμένη προσέγγιση θεμάτων ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα, του μνημονίου συνεργασίας στον τομέα του αθλητισμού με το Αζερμπαϊτζάν και του μνημονίου συνεργασίας στον τομέα του αθλητισμού με την Κίνα.

Αναπόσπαστο κομμάτι της αθλητικής μας μεταρρύθμισης είναι η εξωστρέφεια του ελληνικού αθλητισμού στο διεθνές γίγνεσθαι. Συνεργασίες με άλλες χώρες ενισχύουν το κύρος του ελληνικού αθλητισμού, επικοινωνούν διεθνώς τις πρακτικές του και εισάγουν καινοτόμες μεθόδους που εφαρμόζουν άλλα αθλητικά συστήματα.

Η εξωστρέφεια δεν είναι ζωτικής σημασίας μόνο για την ανάπτυξη εφαρμογών καλής διακυβέρνησης και την ενίσχυση του αθλητισμού, αλλά και για τη στήριξη του αθλητικού τουρισμού. Για τον λόγο αυτόν άλλωστε στοχεύουμε στη διεκδίκηση διεθνών αθλητικών διοργανώσεων, οι οποίες πρόκειται να αποτελέσουν πόλο έλξης για χιλιάδες τουρίστες λάτρεις των σπορ, οι οποίοι θα ενισχύσουν τις κατά τόπους οικονομίες.

Σε μια περίοδο που η πανδημία έχει επιφέρει σημαντικές επιπτώσεις σε υγειονομικό, σε κοινωνικό και οικονομικό επίπεδο, σε μια περίοδο που οι διεθνείς εξελίξεις αλλάζουν δεδομένα δεκαετιών, σε μια περίοδο που τα εθνικά μας θέματα απαιτούν ομοψυχία στο εσωτερικό και διεθνείς συνεργασίες και συμμαχίες στο εξωτερικό, ο αθλητισμός μπορεί να αποτελέσει σημαντικό τομέα ενίσχυσης της θέσης της χώρας μας διεθνώς.

Να σημειωθεί ότι επί της διακυβέρνησής μας αυξήθηκε ο αριθμός των αθλητικών ομοσπονδιών που είναι επίσης και επίσημα αναγνωρισμένες από τη Γενική Γραμματεία Αθλητισμού από σαράντα οκτώ σε πενήντα τρεις με τη χορήγηση ειδικής αθλητικής αναγνώρισης στις εξής ομοσπονδίες: Σωματική διάπλαση και φίτνες, μπέιζμπολ - σόφτμπολ, ομοσπονδία αθλημάτων ακριβείας, χόκεϊ και τροχοσανίδα ή σκέιτμπορντ. Παράλληλα, εκκρεμούν αιτήσεις χορήγησης ειδικής αθλητικής αναγνώρισης σε φορείς των αθλημάτων των μεικτών πολεμικών τεχνών, του σούμο, της διελκυστίνδας και της αισθητικής ομαδικής γυμναστικής.

Στο μητρώο αθλητικών σωματείων αυτή τη στιγμή είναι εγγεγραμμένα τέσσερις χιλιάδες οκτακόσια ογδόντα δύο ερασιτεχνικά αθλητικά σωματεία τα οποία ενισχύονται ετησίως πλέον από τον μόνιμο μηχανισμό χρηματοδότησης που προέκυψε μέσα από τον νέο τρόπο φορολόγησης των στοιχηματικών εταιρειών. Μεγάλη έμφαση δόθηκε και στις αθλητικές εγκαταστάσεις στις οποίες δεν υπήρχε σαφής εικόνα. Το μόνο που γνωρίζαμε ήταν ότι η Γενική Γραμματεία Αθλητισμού εποπτεύει δεκαοκτώ εθνικά αθλητικά κέντρα. Με τη δημιουργία της ψηφιακής πλατφόρμας αθλητικών εγκαταστάσεων «ΠΕΛΟΠΑΣ» σε συνεργασία με την ΚΕΔΕ αποκτούμε σαφή εικόνα του αριθμού των ειδών και της κατάστασης των δημοτικών αθλητικών εγκαταστάσεων της χώρας. Μέχρι στιγμής έχουν καταχωρισθεί τέσσερις χιλιάδες τριακόσιες είκοσι τρεις δημοτικές αθλητικές εγκαταστάσεις και περιμένουμε ακόμα να εγγραφούν και να καταχωρίσουν τις αθλητικές εγκαταστάσεις τους πενήντα ένας ακόμα δήμοι από τους τριακόσιους τριάντα δύο της χώρας μας.

Παρά την αναπόφευκτη απόφαση να παγώσουν οι αθλητικές διοργανώσεις, συνεχίσαμε να υπηρετούμε τον στρατηγικό μας στόχο, να ενισχύουμε την εξωστρέφεια του ελληνικού αθλητισμού, να αναβαθμίσουμε το κύρος του και να κάνουμε τη χώρα μας πόλο έλξης μεγάλων διεθνών αθλητικών διοργανώσεων, συμβάλλοντας στην ανάπτυξη του αθλητικού τουρισμού και την αύξηση του ΑΕΠ της χώρας μας.

Σε ό,τι αφορά τις αθλητικές διοργανώσεις ενδεικτικά καταφέραμε να διοργανώσουμε με απόλυτη επιτυχία την εντυπωσιακή επανεκκίνηση του «EKO Rally Acropolis 2021» μετά από οκτώ ολόκληρα χρόνια απουσίας. Το συνολικό οικονομικό αποτύπωμα της διοργάνωσης είναι 20 εκατομμύρια ευρώ, ποσό το οποίο αυξάνεται σε 35 εκατομμύρια ευρώ αν υπολογίσουμε την αξία προβολής της διοργάνωσης και όλα αυτά βάσει μελέτης και καταγραφής που αναθέσαμε και έγινε από το Πανεπιστήμιο Πελοποννήσου. Να τονίσω ότι μόλις το 30% του συνολικού προϋπολογισμού καλύφθηκε από την πολιτεία, δηλαδή 900.000 ευρώ έβαλε το Υπουργείο Αθλητισμού και μόλις 2.100.000 ευρώ ήταν τα χρήματα που προήλθαν από τους χορηγούς.

Μεριμνήσαμε για την απρόσκοπτη προετοιμασία και διεξαγωγή των 3ων Παγκόσμιων Αγώνων Εργασιακού Αθλητισμού τον περασμένο Οκτώβριο. Παράλληλα έχουμε ήδη εξασφαλίσει τις διοργανώσεις του Ράλλυ Ακρόπολις για το 2022 και το 2023, τον Διεθνή Ποδηλατικό Γύρο Ελλάδας στις 25-26 Απριλίου μέχρι 1 Μαΐου, τους Μεσογειακούς Παράκτιους Αγώνες στο Ηράκλειο το 2023, τα παγκόσμια και ευρωπαϊκά πρωταθλήματα, όπως το Παγκόσμιο Μπιτς Χάντμπολ Ανδρών, Γυναικών, Εφήβων, Νεανίδων το 2022, το Παγκόσμιο Χάντμπολ Νέων, συνδιοργάνωση με τη Γερμανία, το 2023, το Παγκόσμιο Πανεπιστημιακό Cheerleading το 2022, το Ευρωπαϊκό Cheerleading επίσης στο τέλος του 2022, την Παγκόσμια Άρση Βαρών Νέων το 2023, το Παγκόσμιο Μπάσκετ Κωφών Ανδρών και Γυναικών το 2023.

Θα γιορτάσουμε σε λίγες εβδομάδες εδώ στη χώρα μας μαζί με την Ομοσπονδία Καλαθοσφαίρισης τα ενενήντα χρόνια FIBA σε Θεσσαλονίκη, Ηράκλειο και Αθήνα. Και κάτι ακόμα. Ξεκινάμε από τη δυτική Ελλάδα, την Πάτρα, δημόσια διαβούλευση για την εκπόνηση εθνικού στρατηγικού σχεδίου για τον αθλητισμό σε συνεργασία με την αυτοδιοίκηση Α΄ και Β΄ βαθμού. Βέβαια είναι και πολλές ακόμα άλλες διοργανώσεις για όλα τα αθλήματα, τις οποίες δεν θα αναφέρω αναλυτικά.

Και βεβαίως δεν μπορώ να μην αναφερθώ στη Γενική Συνέλευση της Ένωσης Εθνικών Ολυμπιακών Επιτροπών. Ήταν μεγάλη τιμή για εμάς να πραγματοποιήσουμε τη γενική συνέλευση τον Οκτώβριο του 2021 στην Κρήτη. Μια εκδήλωση που συγκέντρωσε εκπροσώπους από διακόσιες πέντε εθνικές ολυμπιακές επιτροπές, μέλη της ΔΟΕ, συμπεριλαμβανομένου και του ίδιου του Προέδρου Μπαχ, αλλά και πολλών άλλων από την παγκόσμια αθλητική οικογένεια, που με μεγάλη χαρά τούς καλωσορίσαμε όλους εδώ, στη χώρα μας.

Και, ναι, το πετύχαμε. Από την αρχή, όταν αποφασίσαμε με την Ελληνική Ολυμπιακή Επιτροπή να πραγματοποιήσουμε αυτή τη διοργάνωση, θέλαμε να επιτύχουμε πολύ υψηλά στάνταρ σε όλους τους τομείς, σε επίπεδο διοργάνωσης φιλοξενίας και πολιτισμού. Ήμασταν αποφασισμένοι ώστε όλοι να φύγουν από τη χώρα μας με υπέροχες αναμνήσεις και ευχάριστες εικόνες.

Εξωστρέφεια στον αθλητισμό, λοιπόν, σε όλες τις επιμέρους παραμέτρους. Εξωστρέφεια όχι μόνο σε διεθνείς αθλητικές διοργανώσεις, αλλά και σε διεθνείς συνεργασίες, όπως και σε κυρώσεις διεθνών συμβάσεων.

Κυρίες και κύριοι, το τελευταίο δεκαπενθήμερο έχουμε συζητήσει κι εδώ στη Βουλή θέματα βίας. Θα έχουμε την ευκαιρία σήμερα το απόγευμα και τις επόμενες ημέρες να συζητήσουμε διεξοδικά τα ζητήματα της οπαδικής βίας κατά τη συζήτηση του σχεδίου νόμου, το οποίο περιλαμβάνει και διατάξεις για την αντιμετώπιση της βίας. Και επαναλαμβάνω ότι θα ήθελα όλοι μαζί, μέσα από έναν γόνιμο και ουσιαστικό διάλογο, να διαμορφώσουμε το νομοθετικό πλαίσιο αντιμετώπισης της βίας στον αθλητισμό.

Η Σύμβαση του Συμβουλίου της Ευρώπης για μια ολοκληρωμένη προσέγγιση θεμάτων ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα του Σεν Ντενί -όπως έχει επικρατήσει- που συζητάμε σήμερα αφορά την αντιμετώπιση της βίας και την ασφάλεια στον αθλητισμό. Υπεγράφη στο Σεν Ντενί των Παρισίων στις 3 Ιουλίου 2016 από τριάντα οκτώ χώρες μέλη του Συμβουλίου της Ευρώπης. Σκοπός της σύμβασης είναι η διαμόρφωση μιας ολοκληρωμένης προσέγγισης για τα θέματα ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα. Επίσης, η σύμβαση συμβάλλει ουσιωδώς σε μια ευρύτερη συνεργατική δράση για τη μείωση των κινδύνων ασφάλειας, με σκοπό τη διατήρηση του κράτους δικαίου γύρω και εντός των γηπέδων ποδοσφαίρου και άλλων αθλητικών σταδίων.

Στόχος μας δεν είναι μόνο η αποτελεσματική καταπολέμηση των φαινομένων βίας. Στόχος μας είναι κυρίως η εμπέδωση της πρόληψης και της διαπαιδαγώγησης των φιλάθλων όλων των αθλημάτων, ούτως ώστε να εκλείψουν τελείως τα νοσηρά περιστατικά από τον αθλητισμό. Και αυτό απαιτεί συντονισμένη και συνεργατική προσέγγιση μεταξύ όλων των αρμόδιων φορέων και οργάνων, δηλαδή της πολιτείας, των πολιτικών κομμάτων, της τοπικής αυτοδιοίκησης, των αθλητικών φορέων, των δημοσιογράφων, σύσσωμης της κοινωνίας και της αθλητικής οικογένειας.

Σημαντική διαφορά και προστιθέμενη αξία της παρούσας σύμβασης από προηγούμενα διεθνή κείμενα για την αντιμετώπιση της βίας είναι ότι για πρώτη φορά θεσπίζεται ολοκληρωμένη προσέγγιση στα θέματα ασφάλειας και υπηρεσιών στο πεδίο των αγώνων ποδοσφαίρου και των αθλητικών γεγονότων εν γένει. Δηλαδή, προβλέπεται συντονισμός όλων των αρμόδιων φορέων, κράτος, διοργανώτριες αρχές, ΠΑΕ και ΚΑΕ, αθλητικά σωματεία, Ελληνική Αστυνομία, τοπική αυτοδιοίκηση. Το ανέφερα πριν και το επαναλαμβάνω και τώρα: Είναι απαραίτητη η συνεργασία όλων των αρμόδιων φορέων για την καταπολέμηση της βίας, κάθε μορφής βίας.

Επίσης, να διευκρινίσω ότι στο άρθρο 5 της σύμβασης ορίζεται ρητά ότι η πολιτεία πρέπει να διασφαλίσει, μεταξύ άλλων, ότι οι αρμόδιες αρχές θα θέσουν σε ισχύ κανονισμούς που θα εγγυώνται την αποτελεσματικότητα των διαδικασιών αδειοδότησης, πιστοποίησης και κανονισμών ασφαλείας και θα διασφαλίζουν την εφαρμογή παρακολούθησης και επιβολής τους. Στο πλαίσιο της απόλυτης τήρησης και εφαρμογής του άρθρου 5, με μεταβατική διάταξη δρομολογούμε την παροχή χρόνου προσαρμογής δύο ετών από την κύρωση της σύμβασης προς τους ιδιοκτήτες των αθλητικών εγκαταστάσεων. Θεωρούμε ότι είναι ένας εύλογος χρόνος, προκειμένου να διευθετηθούν όλες οι εκκρεμότητες και οι αθλητικές εγκαταστάσεις να λάβουν την απαιτούμενη αδειοδότηση.

Δεν θα σταθώ αναλυτικά στα άρθρα της σύμβασης. Άλλωστε τα παρουσίασε εξαιρετικά καλά και στην επιτροπή αλλά και στην Ολομέλεια η κ. Αλεξοπούλου, η εισηγήτριά μας, την οποία και ευχαριστώ.

Η σύμβαση του Σεν Ντενί για την ασφάλεια έρχεται να συμπληρώσει τις πρωτοβουλίες μας για ενσωμάτωση των διεθνών κανόνων, τις οποίες έχουμε ήδη υλοποιήσει και για τις οποίες έχουμε ήδη λάβει τα εύσημα ως χώρα. Και αναφέρομαι στη λειτουργία της ΕΠΑΘΛΑ, που είναι προϊόν της κύρωσης της Σύμβασης Μακόλιν για την αντιμετώπιση των χειραγωγημένων αγώνων. Και φυσικά αναφέρομαι και στη σύσταση του ΕΟΚΑΝ και την κύρωση νέου αναθεωρημένου κώδικα αντιντόπινγκ του Παγκόσμιου Οργανισμού Αντιντόπινγκ.

Και πάμε στα μνημόνια Αζερμπαϊτζάν και Κίνας.

**ΠΡΟΕΔΡΕΥΩΝ (Νικήτας Κακλαμάνης):** Λίγο πιο συμπυκνωμένα αυτά, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα χρειαστώ πέντε λεπτά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πέντε λεπτά, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τα μνημόνια εντάσσονται στο ευρύτερο πλαίσιο της επιθυμίας και της βούλησης των χωρών που τα υπογράφουμε για την προώθηση καλών σχέσεων και τη βελτίωση των σχέσεων συνεργασίας και φιλίας μεταξύ τους. Πρωταρχικός στόχος είναι η προαγωγή των αθλητικών σχέσεων των δύο χωρών στο υψηλότερο δυνατό επίπεδο και η ενδυνάμωση της αθλητικής συνεργασίας. Με το μνημόνιο συνεργασίας στον τομέα του αθλητισμού επιδιώκουν να συνεχιστεί και να αναβαθμιστεί η διμερής συνεργασία των δύο χωρών, όπως επίσης θα είναι επωφελές να συνεργαστούν σε διεθνή θέματα αμοιβαίου και πολυμερούς αθλητικού ενδιαφέροντος και να παρουσιάσουν κοινές θέσεις στα εν λόγω θέματα, ενώπιον διεθνών αθλητικών οργανισμών και σε διεθνείς συνδιασκέψεις αθλητισμού. Επίσης, υπογραμμίζουν την αξία και τη σημασία των Ολυμπιακών Αγώνων και την ενδυνάμωση της υλοποίησης των Ολυμπιακών Αγώνων.

Σας θυμίζω την κύρωση των μνημονίων με Ιαπωνία, Βουλγαρία, Ηνωμένα Αραβικά Εμιράτα, Κατάρ και βεβαίως και αυτό που κυρώνουμε σήμερα με το Αζερμπαϊτζάν. Δεν καθυστερήσαμε ούτε μείναμε σε αγκυλώσεις. Αντιθέτως, χτίζουμε σε ό,τι βρίσκουμε ωφέλιμο για τον αθλητισμό και το συμφέρον της χώρας μας.

Επίσης, έχουμε ήδη υπογράψει μνημόνια συνεργασίας με χώρες διαφορετικής κουλτούρας και αθλητικής νοοτροπίας από τη δική μας, όπως οι Ομοσπονδίες Ατόμων με Αναπηρίες της Κίνας, ενώ ήδη προετοιμάζουμε την υπογραφή μνημονίου συνεργασίας με το Εθνικό Ινστιτούτο Αθλητισμού Φυσικής Αγωγής και Αναψυχής της Κούβας, το Υπουργείο Νεολαίας και Άθλησης της Σερβίας, της Δημόσιας Υπηρεσίας για τον Αθλητισμό του Κουβέιτ, τον Τομέα της Φυσικής Αγωγής και Αθλητισμού της Κιργιζίας, ένα νέο μνημόνιο με το Κατάρ. Και, φυσικά, έχουμε αναπτύξει συνέργειες και συνεργασίες με πολλά επιπλέον κράτη. Υπογράφηκε μια αναφορά στο μνημόνιο συνεργασίας με το Αζερμπαϊτζάν, υπογράφηκε στην Αθήνα στις 20 Απριλίου του 2016. Στόχος η προώθηση της συνεργασίας και της φιλίας μεταξύ των δύο χωρών, σε ό,τι αφορά στον αθλητικό τομέα, καθώς και η ενίσχυση των αξιών των Ολυμπιακών Αγώνων, όπως η ευγενής άμιλλα, η αλληλεγγύη και η φιλία μεταξύ των λαών.

Προχωρώ στο μνημόνιο συνεργασίας με τη Λαϊκή Δημοκρατία της Κίνας, όπου συζητήσαμε και κυρώσαμε ένα δεύτερο μνημόνιο συνεργασίας, αυτού της Κίνας, και ειδικότερα της Κινεζικής Ομοσπονδίας ατόμων με αναπηρίες. Ένα μνημόνιο που υπογράψαμε στις 11 Νοεμβρίου του 2019 εδώ, στην Αθήνα, παρουσία του Έλληνα Πρωθυπουργού και του Προέδρου της Λαϊκής Δημοκρατίας της Κίνας Σι Τζινπίνγκ, στο πλαίσιο της επίσημης επίσκεψής του στην Ελλάδα. Και είμαι ιδιαίτερα χαρούμενος που συζητάμε αυτό το μνημόνιο δύο μόλις μέρες πριν από την έναρξη των Χειμερινών Παραολυμπιακών Αγώνων του 2022, που, όπως γνωρίζετε, πρόκειται να λάβουν χώρα στο Πεκίνο της Κίνας από τις 4 έως τις 13 Μαρτίου 2022.

Με το μνημόνιο αυτό επιδιώκεται η ανάπτυξη της ανταλλαγής και της συνεργασίας στον τομέα του αθλητισμού και η προώθηση της αμοιβαίας κατανόησης και φιλίας μεταξύ των λαών και των αθλητών με αναπηρία των μερών.

Δεν θα σταθώ στην ανάλυση των επιμέρους διατάξεων και αυτού του μνημονίου. Το έχει κάνει ήδη ο εισηγητής μας κ. Καλλιάνος και τον ευχαριστώ θερμά. Θα πω, όμως, μερικά στοιχεία σε ό,τι αφορά τον αθλητισμό για τα άτομα με αναπηρία. Και επιτρέψτε μου να αναφερθώ σε αυτό το θέμα με αφορμή το μνημόνιο, μιας και το μνημόνιο αυτό αφορά τα άτομα με αναπηρία.

Η Κυβέρνηση ήδη από τις προγραμματικές της δηλώσεις είχε δεσμευθεί για την ανάπτυξη πολιτικών για την ισότιμη πρόσβαση των ατόμων με αναπηρία σε όλες τις εκφάνσεις της καθημερινής ζωής στην εκπαίδευση, την υγεία, την εργασία και τον πολιτισμό, αλλά και τον αθλητισμό. Στο πλαίσιο αυτό θυμίζω ότι συστάθηκε τεχνική διυπουργική επιτροπή, η οποία επεξεργάστηκε το Εθνικό Σχέδιο Δράσης για τα Δικαιώματα των Ατόμων με Αναπηρία. Η επιτροπή ολοκλήρωσε το έργο της και καθόρισε τους στρατηγικούς στόχους και τις δράσεις του τομέα αθλητισμού.

Όπως όλοι γνωρίζουμε, το Εθνικό Σχέδιο Δράσης για τα Δικαιώματα των Ατόμων με Αναπηρία είχε δημοσιευθεί και ανακοινωθεί από τον ίδιο τον Πρωθυπουργό, τον Δεκέμβριο του 2020, προσδίδοντάς του σε υψηλότερο βαθμό τον συμβολισμό που έπρεπε. Το εθνικό σχέδιο δράσης θέτει ξεκάθαρους στόχους αλλά κυρίως μετρήσιμους στόχους, ώστε να αντιμετωπιστεί στην ολότητά του ένα σύνθετο πρόβλημα. Δίδεται ιδιαίτερη προτεραιότητα στην ανάπτυξη του αθλητισμού για τα άτομα με αναπηρία και εξειδικεύει σε συγκεκριμένες πολιτικές και δράσεις. Ήδη βρίσκεται σε εξέλιξη η υλοποίησή του ανά τομέα και δράση.

Ειδικότερα:

Στο Υφυπουργείο Αθλητισμού εργάζεται η ομάδα εργασίας για την καταγραφή της προσβασιμότητας των δημοσίων δομών που υπάγονται στο ή εποπτεύονται από το Υφυπουργείο μας. Η ιστοσελίδα της Γενικής Γραμματείας Αθλητισμού είναι προσβάσιμη στα άτομα με αναπηρία και μπορούν να υποβάλλουν την αίτησή τους για οποιοδήποτε θέμα τούς αφορά σε σχέση με τον τομέα του αθλητισμού. Παράλληλα, έχει δρομολογηθεί ο σχεδιασμός και η κατασκευή νέου ιστότοπου της Γενικής Γραμματείας Αθλητισμού εντός του 2022, στον οποίο προβλέπεται και απαιτείται η τήρηση κανόνων και προτύπων για τον σχεδιασμό, ανάπτυξη και λειτουργία των διαδικτυακών τόπων της δημόσιας διοίκησης, όπως αυτά περιγράφονται στο πλαίσιο της ηλεκτρονικής διακυβέρνησης. Επίσης, έχει συσταθεί ομάδα εργασίας για την «Άθληση για Όλους», όπου, μεταξύ άλλων, προβλέπεται και επεξεργάζονται προτάσεις και δράσεις για τον αθλητισμό ατόμων με αναπηρία.

Είναι άξιο μνείας ότι ο αθλητικός νόμος αντιμετωπίζει ισότιμα τους αθλητές ΑΜΕΑ. Μάλιστα, ο αθλητισμός αποτελεί τον πρώτο τομέα πολιτικής όπου υπάρχει θεσμικά πλήρης ισοτιμία των ατόμων με αναπηρία. Παράλληλα, σε σειρά από νομοθετικές πρωτοβουλίες των τελευταίων δυόμισι ετών έχουν θεσμοθετηθεί ευνοϊκές ρυθμίσεις. Ενδεικτικά αναφέρω τη ρύθμιση για την εκπροσώπηση των μελών στη διοίκηση της Ελληνικής Παραολυμπιακής Επιτροπής. Ρυθμίσαμε δικαιότερη και σύμφωνη με τις αρχές του αθλητισμού εκπροσώπηση των επιμέρους φορέων στην ενδεκαμελή ολομέλεια της διοίκησης, δηλαδή έχουμε την Εθνική Αθλητική Ομοσπονδία Ατόμων με Αναπηρία, την Ομοσπονδία Σωματείων Ελλήνων Καλαθοσφαιριστών με Αμαξίδιο και των Παραολυμπιονικών.

Στο άρθρο 8 του ν.4726/2020 προβλέψαμε ότι η σύσταση ομοσπονδίας για τα αθλήματα του ποδοσφαίρου ατόμων με ακρωτηριασμό ή εν γένει ανωμαλία ενός εκ των δύο κάτω άκρων θα απαιτεί αποφάσεις τριών ενεργών σωματείων που καλλιεργούν το άθλημα και πληρούν τις νόμιμες προϋποθέσεις.

Προσφέραμε υπόσταση και πόρους για τη δυνατότητα αποτελεσματικής ανάπτυξης του αθλήματος από την οικεία ομοσπονδία, ενώ παράλληλα η πολιτεία μπορεί να παρακολουθήσει την πορεία του αθλήματος και τα πεπραγμένα της ομοσπονδίας. Επίσης, με τη νομοθέτηση της διατάξεως του άρθρου 13 του ν.4726/2020, αναγνωρίσαμε τον καθοριστικό ρόλο των αθλητών συνοδών ΑΜΕΑ, οι οποίοι συμμετέχουν σε αγώνες αθλητών με αναπηρία. Με τον τρόπο αυτόν, καλύφθηκε το νομοθετικό κενό που υπήρχε στη μη ρητή συμπερίληψη της εγγραφής στον ειδικό πίνακα διακρίσεων της Γενικής Γραμματείας Αθλητισμού και στη μη ρητή χορήγηση παροχών σε αρτιμελείς αθλητές που αγωνίζονται νομίμως, με βάση τους διεθνείς κανονισμούς του εκάστοτε αθλήματος, σε αγώνες ατόμων με αναπηρία.

Παράλληλα, μεριμνούμε για εργασίες αποκατάστασης και βελτίωσης των συνθηκών και των υποδομών σε όλες τις αθλητικές εγκαταστάσεις που κατέχει ή και εποπτεύει το Υφυπουργείο Αθλητισμού. Ιδιαίτερης σημασίας είναι η κατασκευή του Παραολυμπιακού Αθλητικού Κέντρου στη Ραφήνα, του πρώτου αθλητικού κέντρου ΑΜΕΑ στη χώρα μας. Πρόκειται για ένα σύγχρονο αθλητικό κέντρο, το οποίο θα καλύπτει τις ανάγκες των αθλητών και των αθλητριών ΑΜΕΑ και θα προσφέρει τις δυνατότητες για την ανάπτυξη των δεξιοτήτων τους και την καλύτερη προετοιμασία για τη συμμετοχή τους σε αθλητικές διοργανώσεις, αλλά θα αναλαμβάνουμε και διοργανώσεις μεγάλου βεληνεκούς.

Είμαι στην ευχάριστη θέση -και ολοκληρώνω, κύριε Πρόεδρε- να σας ενημερώσω ότι το Παραολυμπιακό Αθλητικό Κέντρο, προϋπολογισμού 32 εκατομμυρίων ευρώ, βρίσκεται στην τελική φάση ολοκλήρωσης των τευχών δημοπράτησης και πολύ σύντομα, σε συνεργασία με τον Περιφερειάρχη Αττικής κ. Πατούλη και τον Δήμαρχο Ραφήνας κ. Μπουρνούς, θα ανακοινώσουμε τις συγκεκριμένες ημερομηνίες δημοπράτησης γι’ αυτό το τόσο οραματικό και σημαντικό έργο για το Παραολυμπιακό Αθλητικό Κίνημα.

Ο παραολυμπιακός αθλητισμός και γενικότερα ο αθλητισμός των ΑΜΕΑ αποτελούν πρωτίστως ένα εξαιρετικό υπόδειγμα στάσης ζωής. Οι αθλητές ΑΜΕΑ, οι πρωταθλητές ΑΜΕΑ και οι Παραολυμπιονίκες μας αποτελούν πρότυπο μαχητικότητας και αγωνιστικότητας, πρότυπο της αέναης προσπάθειας για βελτίωση, πρότυπο αισιοδοξίας και επιμονής, πρότυπο προς μίμηση για όλους και κυρίως για τους νέους μας. Στον τομέα του αθλητισμού, η εξωστρέφεια και κυρίως η προώθηση των ολυμπιακών αρχών και αξιών αποτελούν κοινό τόπο. Ο αθλητισμός φέρνει πιο κοντά τους λαούς ολόκληρου του κόσμου, καλλιεργεί πνεύμα ειρήνης και συνεργασίας μεταξύ των λαών και μπορεί να αποτελέσει εργαλείο άσκησης εξωτερικής πολιτικής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου σελ. 83.α.)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Δημοκρατίας του Αζερμπαϊτζάν» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου σελ. 87.α.)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας... της Λαϊκής Δημοκρατίας της Κίνας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Συνεργασίας στον τομέα του αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κινεζικής Ομοσπονδίας ατόμων με αναπηρίες της Λαϊκής Δημοκρατίας της Κίνας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ.91.α.)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, στο σημείο αυτό θα διακόψουμε για πέντε λεπτά, ώστε να γίνει ανασύνταξη της Αιθούσης.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε τώρα στα νομοσχέδια του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)», «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών», «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας».

Όπως προαναφέρθηκε και αυτά τα νομοσχέδια ψηφίστηκαν στη Διαρκή Επιτροπή κατά πλειοψηφία και, επίσης, εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί των κυρώσεων των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της κοινοβουλευτικής τους ομάδας.

Παρακαλώ, ποιος συνάδελφος θέλει να πάρει τον λόγο; Θα πάμε ανάποδα τη σειρά των κομμάτων και θα ξεκινήσουμε από το ΜέΡΑ25, όπου έχει ψηφίσει «κατά» για τις κυρώσεις συμφωνίας με την Ιταλία και το Ισραήλ και «παρών» στην κύρωση συμφωνίας με την Κύπρο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορώ να σας προτείνω κάτι;

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΙΩΑΝΝΗΣ ΒΡΟΥΤΣΗΣ:** Θα παρακαλούσα πάρα πολύ, αν το Προεδρείο το δέχεται, τον δικό μου χρόνο να τον παραχωρήσω στον κ. Κεφαλογιάννη, ο οποίος είναι εισηγητής μας.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Αν χρειαστεί.

**ΙΩΑΝΝΗΣ ΒΡΟΥΤΣΗΣ:** Αν χρειαστεί.

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει, λοιπόν, ο εισηγητής του ΜέΡΑ25 κ. Κλέων Γρηγοριάδης, ειδικός αγορητής, για πέντε λεπτά.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ που μου δίνετε τον λόγο, κύριε Πρόεδρε.

Δεν θα σας καθυστερήσω σχεδόν καθόλου. Θα μιλήσω μόνο για τις δύο κυρώσεις που καταψηφίζουμε. Ξεκινώ από την πρώτη, βέβαια. Πρόκειται για τη σύμβαση μεταξύ του Υπουργείου Εθνικής Άμυνας, το οποίο εκπροσωπείται από τη Σχολή Εθνικής Άμυνας και το αντίστοιχο Υπουργείο της Ιταλίας, το οποίο εκπροσωπείται από το Στρατιωτικό Κέντρο Στρατηγικών Μελετών.

Σύμφωνα με την αιτιολογική έκθεση, κύριε Πρόεδρε, οι στόχοι της συμφωνίας αυτής είναι η παραγωγή και η ικανοποίηση των επιδιώξεων της στρατιωτικής διπλωματίας και της εξωτερικής πολιτικής της χώρας, όπως αυτές καταγράφονται στο πλαίσιο της πολιτικής εθνικής άμυνας, επίσης η εδραίωση μιας στενότερης συνεργασίας μεταξύ των δύο χωρών σε θέματα ακαδημαϊκής έρευνας με αμοιβαία οφέλη για αμφότερα τα μέρη, η αναβάθμιση του ρόλου της Σχολής Εθνικής Άμυνας ως επιστημονικού φορέα στον χώρο Ενόπλων Δυνάμεων για θέματα αμυντικής πολιτικής και εθνικής στρατηγικής μέσω των κοινών δραστηριοτήτων έρευνας και μελέτης και της ανταλλαγής γνώσης, εμπειριών και τεχνογνωσίας μεταξύ των δύο πλευρών, η ενίσχυση, επίσης, των υφιστάμενων σχέσεων των δύο χωρών και η δυνατότητα επέκτασής τους και σε άλλους τομείς.

Η Σχολή Εθνικής Άμυνας, κύριε Πρόεδρε, όπως ξέρετε, επιμορφώνει αξιωματικούς των Ενόπλων Δυνάμεών μας, των Σωμάτων Ασφαλείας, του Πυροσβεστικού και του Λιμενικού Σώματός μας, καθώς και υπαλλήλους των Υπουργείων, οργανισμών και επιχειρήσεων δημοσίου ή ιδιωτικού δικαίου με σκοπό αυτοί οι υπάλληλοι να καταστούν ικανοί τελικά να χειρίζονται θέματα εθνικής άμυνας στο πλαίσιο, βέβαια, πάντα των αρμοδιοτήτων τους. Επιπλέον, η σχολή λειτουργεί και ως επιστημονικός φορέας στον χώρο των Ενόπλων Δυνάμεων για θέματα αμυντικής πολιτικής και εθνικής στρατηγικής.

Δεδομένης της συμμετοχής και των δύο χωρών στο ΝΑΤΟ -της δικής μας χώρας και της Ιταλίας εννοώ- όπου οι διατάξεις της συμφωνίας συμμορφώνονται πλήρως με τις υποχρεώσεις των κρατών ως προς το ΝΑΤΟ αντιλαμβανόμαστε τους σκοπούς και τους στόχους αυτής της επιμόρφωσης και τη στρατηγική των ακαδημαϊκών αποτελεσμάτων της συνεργασίας και για αυτό και καταψηφίζουμε αυτή την κύρωση.

Θεωρούμε ότι πρόκειται με άλλα λόγια, για να το καταλάβει ο κόσμος πως μας ακούει, για μια ακόμα νατοϊκή επιμόρφωση και δεν έχει να κάνει σε τίποτα με τις πραγματικές σχέσεις της Ελλάδας με την Ιταλία.

Περνάω την κύρωση με την Κυπριακή Δημοκρατία, στην οποία έχουμε ψηφίσει για ευνόητους λόγους «παρών». Να τους επαναλάβω έτσι εν τάχει. Είναι γιατί, βεβαίως, μαζί με το Ισραήλ και υπό την αιγίδα των Ηνωμένων Πολιτειών πιστεύουμε ότι υποκρύπτουν τη μελλοντική συνεργασία σε γεωτρήσεις και γενικά καταστροφή του περιβάλλοντος και των δύο χωρών.

Περνάω στην τρίτη, λοιπόν, κύρωση, την οποία καταψηφίζουμε. Είναι η κύρωση συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας.

Κοιτάξτε. Η συγκεκριμένη συμφωνία αποτελεί μέρος του στενού γεωπολιτικού εναγκαλισμού μας με το «κράτος Απαρτχάιντ» -εμείς έτσι το λέμε και έτσι θα το λέμε πάντα στο ΜέΡΑ25-, το φασιστικό «κράτος Απαρτχάιντ» του Ισραήλ, ένα κράτος που σκοτώνει άμαχους, σκοτώνει παιδιά και γυναίκες άοπλα.

Είναι μια συμφωνία, κύριε Πρόεδρε, που προωθήθηκε από την κυβέρνηση του ΣΥΡΙΖΑ και συνεχίστηκε, βέβαια, με την ίδια ζέση από την «Κυριάκος Μητσοτάκης Α.Ε.».

Η συγκεκριμένη συμφωνία που έρχεται σήμερα για κύρωση πρέπει να πούμε, να θυμίσουμε στους ανθρώπους που μας ακούν ότι υπεγράφη το καλοκαίρι του 2015, τον Ιούλιο συγκεκριμένα, στη Χάιφα από τον ΣΥΡΙΖΑ.

Σύμφωνα με την αιτιολογική έκθεση της συμφωνίας, με αυτή τη συμφωνία επιδιώκονται η ενίσχυση της διεθνούς θαλάσσιας ασφαλείας και η προστασία του περιβάλλοντος, η ανταλλαγή πληροφοριών σχετικά με τις εξελίξεις αμοιβαίου ενδιαφέροντος που συνδέονται με την υδρογραφία και την ωκεανογραφία και η εν γένει συνεργασία των δύο χωρών στους τομείς αυτούς και αποτελεί μέρος της συμφωνίας στρατιωτικής συνεργασίας με το Ισραήλ.

Οι υδρογραφικές μετρήσεις περιλαμβάνουν τις παλιρροϊκές κυματικές πληροφορίες και τις πληροφορίες για τα θαλάσσια ρεύματα, μέσω της φυσικής ωκεανογραφίας. Περιλαμβάνουν, δηλαδή, μετρήσεις στον θαλάσσιο πυθμένα, με ιδιαίτερη μάλιστα έμφαση σε εκείνα τα θαλάσσια γεωγραφικά χαρακτηριστικά που ενέχουν κίνδυνο για την πλοήγηση. Τέτοια χαρακτηριστικά είναι τα βράχια, υποθαλάσσιες εξάρσεις του πυθμένα, ύφαλοι και άλλα τέτοια που εμποδίζουν τη διέλευση των πλοίων.

Οι μετρήσεις θαλάσσιου πυθμένα περιλαμβάνουν, επίσης, τη συλλογή δεδομένων για την εξακρίβωση της επιφανειακής δομής του υποθαλάσσιου πυθμένα, καθώς αυτή σχετίζεται με την αποτελεσματική αγκύρωση των πλοίων.

Σε αντίθεση με την ωκεανογραφία, η υδρογραφία περιλαμβάνει εκείνα τα χαρακτηριστικά των ακτών, φυσικά και ανθρώπινα, τα οποία βοηθούν στην πλοήγηση. Επομένως μία υδρογραφική έρευνα μπορεί να περιλαμβάνει τις ακριβείς θέσεις και αναπαραστάσεις υποθαλάσσιων βουνών, ακόμη και φώτων ή και πύργων, τα οποία θα βοηθήσουν στον καθορισμό της θέσης του πλοίου, καθώς και η χαρτογράφηση της θάλασσας και του θαλάσσιου πυθμένα.

Η συμφωνία, κύριε Πρόεδρε, κυρίες και κύριοι Βουλευτές, προβλέπει την ανταλλαγή πληροφοριών έρευνας και ανάπτυξης στους δύο αυτούς τομείς: υδρογραφικά και ωκεανογραφικά δεδομένα και τα λοιπά. Προβλέπεται, μάλιστα, η συνεργασία για την ανάπτυξη και υλοποίηση κοινών έργων και το ανταλλασσόμενο υλικό είναι προς αποκλειστική χρήση -και εδώ για εμάς είναι που έχει σημασία- των Υπουργείων Άμυνας, κύριε Πρόεδρε, κυρίες και κύριοι Βουλευτές, των δύο χωρών.

Ιδιαίτερα λοιπόν με αυτή την τελευταία πρόβλεψη, αλλά επίσης και λόγω της φύσης των πληροφοριών, δυσκολευόμαστε πραγματικά να δούμε πώς η εν λόγω συμφωνία θα μπορεί να αφορά ποτέ σε ειρηνικά πρότζεκτ, σε μελλοντικά ειρηνικά σχέδια. Είναι δε εύκολη η σύνδεση της εν λόγω συμφωνίας με την εκπεφρασμένη πρόθεση των δύο χωρών να προβούν σε εξορύξεις υδρογονανθράκων.

Με δεδομένη την αντίθεσή μας στη σύναψη στρατηγικής συμφωνίας με το κράτος του Ισραήλ και την πάγια αντίθεσή μας στις εξορύξεις, που μόνο δεινά θα φέρουν στους λαούς της περιοχής και στο περιβάλλον, γι’ αυτό ακριβώς τον λόγο και την καταψηφίζουμε, κύριε Πρόεδρε.

Σας ευχαριστώ πολύ που με ακούσατε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γρηγοριάδη.

Καλείται στο Βήμα ο ειδικός αγορητής της Ελληνικής Λύσης κ. Αντώνιος Μυλωνάκης. Η Ελληνική Λύση έχει ψηφίσει με επιφύλαξη μόνο στη συμφωνία με την Ιταλία.

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ως Ελληνική Λύση σχετικά με τις τρεις συμβάσεις, τις οποίες έφερε το Υπουργείο σας για κύρωση, μία εκ των οποίων είναι η συμφωνία μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και την αμοιβαία προστασία διαβαθμισμένων πληροφοριών, η οποία είχε υπογραφεί από το 2017, δεν μπορούμε να καταλάβουμε πώς αυτές οι συμβάσεις που έρχονται τελευταία, κάνουν τόσο μεγάλο χρονικό διάστημα για να κυρωθούν.

Θα μου πείτε ότι δεν γνωρίζετε. Εντάξει, θα ρωτήσω και την προηγούμενη κυβέρνηση μήπως γνωρίζει. Μήπως γνωρίζετε, κύριοι Υπουργοί, εσείς; Δεν γνωρίζετε και εσείς. Κανένας δεν γνωρίζει τελικά. Απλά, είναι μία συνεργασία.

Η Ελληνική Λύση ψηφίζει αυτή τη συμφωνία, η οποία είναι απαραίτητη. Πιστεύουμε ότι η συνεργασία με τους αδελφούς Κυπρίους και με το Υπουργείο Άμυνας της Κύπρου πρέπει να κυρωθεί. Η Ελληνική Λύση, λοιπόν, κυρώνει αυτή τη συμφωνία.

Η δεύτερη κύρωση είναι η συμφωνία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ. Αυτή είναι από το 2015 υπογεγραμμένη. Και πάλι αν ρωτήσουμε, κανείς προφανώς δεν γνωρίζει γιατί επτά χρόνια παρέμενε στα συρτάρια του Υπουργείου Άμυνας. Είναι μια σοβαρή συμφωνία και έπρεπε να ισχύει, διότι αναφέρεται σε δύο σοβαρούς τομείς, αυτούς της υδρογραφίας και της ωκεανογραφίας.

Ξέρουμε πάρα πολύ καλά ότι το Ισραήλ έχει πάρα πολύ μεγάλα πλεονεκτήματα στις σύγχρονες τεχνολογίες και τεχνοτροπίες και νομίζω ότι η χώρα μας έχει να κερδίσει από αυτή τη συμφωνία. Κυρώνεται από την Ελληνική Λύση και αυτή.

Πάμε τώρα στην κύρωση της τεχνικής διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, της ΣΕΘΑ δηλαδή από την οποία εκπροσωπείται, και του Υπουργείου Άμυνας της Ιταλικής Δημοκρατίας, το οποίο εκπροσωπείται από το Στρατιωτικό Κέντρο Στρατηγικών Μελετών.

Εδώ, κύριε Υπουργέ, πρέπει να πούμε ότι το Στρατιωτικό Κέντρο Στρατηγικών Μελετών δεν είναι αυτό το οποίο είναι αντίστοιχο της ΣΕΘΑ. Υπάρχουν κι άλλα κέντρα. Άρα, λοιπόν, αυτό το οποίο μας προξενεί εντύπωση είναι ότι δεν ήταν επαρκείς οι εξηγήσεις τις οποίες έδωσε χθες που τον ακούσαμε ο Αρχιπλοίαρχος, ο Διευθυντής Σπουδών της Σχολής Εθνικής Άμυνας, για τη συμφωνία. Όσον αφορά τους Ιταλούς, όσο και να τους δίνουμε τα στοιχεία, όσο και να συζητούμε μαζί τους, θα κάνουν το δικό τους.

Είδαμε, λοιπόν, ότι σε πάρα πολλές περιπτώσεις έκαναν του κεφαλιού τους. Ακόμα και η Ευρώπη στάθηκε πολλές φορές εναντίον των Ιταλών. Στο Λιβυκό η Ιταλία, ενώ είναι ευρωπαϊκή χώρα που υποτίθεται ότι διατηρούσε μεγαλύτερο βαθμό σύμπλευσης με την Ελλάδα, πήγε ξαφνικά με την Τουρκία και έκαναν μαζί κοινές ασκήσεις. Άρα, λοιπόν, και η Ελληνική Λύση θα πει «παρών» σε αυτή τη συμφωνία, γιατί πιστεύουμε ότι μία τέτοια συνεργασία δεν έχει να δώσει κάτι το σωστό και σοβαρό.

Κλείνοντας θέλω να πω για τα σημερινά γεγονότα στην Ουκρανία. Δεν θα καθυστερήσω, Ναύαρχε, γιατί σας βλέπω ότι με κοιτάτε κάπως.

Όπως έχουμε πει, ο αναθεωρητισμός είναι καταδικαστέος απ’ όπου κι αν προέρχεται. Έτσι, λοιπόν, καταδικαστέα είναι και η εισβολή της Ρωσίας εναντίον της Ουκρανίας από όλον τον ελεύθερο κόσμο και από όλες τις δημοκρατίες. Αυτή η εισβολή συνεχίζεται για έβδομη μέρα και μάλλον η αποστολή του Πούτιν δεν θα σταματήσει στο Κίεβο. Πάει για την Υπερδνειστερία, γιατί απ’ ό,τι φαίνεται πάει να κυκλώσει την Ουκρανία από νοτιοανατολικά, ενώ τώρα πάει νοτιοδυτικά. Μπήκε στην τρίτη φάση του. Στις δύο πρώτες φάσεις των τριάντα έξι και εξήντα ωρών έκανε σχεδόν περίπατο. Και αυτό το λέω, γιατί πολλοί ρωτάνε τι κάνει ο ρωσικός στρατός. Αυτό που κάνει ο ρωσικός στρατός στην Ουκρανία είναι περίπατος.

Η Ελλάδα πρέπει να είναι προσεκτική και εδώ έγκειται και η ένστασή μας και η διαφορά μας με την Κυβέρνηση. Και επειδή πολλοί μας κατηγορούν, θα ήθελα να πω ότι χθες ο Πρόεδρος το ανέλυσε επαρκέστατα. Νομίζω ότι αυτός που θέλει να καταλάβει, καταλαβαίνει. Βεβαίως και έχουμε καταδικάσει αυτή την εισβολή του Πούτιν εναντίον της Ουκρανίας.

Όμως, το να στείλουμε, κύριε Υπουργέ, συμβολικά λίγα λιανοντούφεκα, είκοσι χιλιάδες ουκρανικά όπλα τα οποία εμείς είχαμε, ήδη, δεσμεύσει και κατασχέσει από τους ίδιους τους Ουκρανούς και να στοχοποιηθούμε απέναντι στη Ρωσία, νομίζω ότι ήταν μια υπερβολή και μια βιαστική ενέργεια. Αν ο Πρωθυπουργός είχε συζητήσει αυτή την ενέργεια με τους πολιτικούς Αρχηγούς, ίσως να μην έφτανε σε αυτή την απόφαση.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μυλωνάκη.

Καλείται τώρα στο Βήμα ο ειδικός αγορητής του Κομμουνιστικού Κόμματος Ελλάδας κ. Νικόλαος Παπαναστάσης.

Στο σημείο αυτό, θα ήθελα να πω ότι το Κομμουνιστικό Κόμμα Ελλάδας έχει ψηφίσει «κατά» και για τις τρεις συμφωνίες.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Άρα, κύριε Πρόεδρε, τρία επί πέντε, δεκαπέντε λεπτά.

**ΠΡΟΕΔΡΕΥΩΝ (Απόστολος Αβδελάς):** Όχι, είπαμε όσο χρόνο έχουμε για τη μία. Όχι τρία επί πέντε, δεκαπέντε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Το ίδιο είναι, κύριε Πρόεδρε, για μία και το ίδιο είναι για τρεις συμφωνίες;

**ΠΡΟΕΔΡΕΥΩΝ (Απόστολος Αβδελάς):** Όχι, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Το ίδιο είναι να μιλήσω για ένα «παρών» και το ίδιο για τρία;

**ΠΡΟΕΔΡΕΥΩΝ (Απόστολος Αβδελάς):** Συγγνώμη, αλλά ο κ. Κακλαμάνης είπε ότι και οι τρεις συμφωνίες θα συζητηθούν μαζί.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Μα, δεν είναι ένα «όχι», κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Ανοχή θα υπάρξει, αλλά μη μου λέτε για δεκαπέντε λεπτά και άλλα τρία που θέλετε, δεκαοκτώ.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Μα, κύριε Πρόεδρε, έχουμε πει τρία «όχι» και θα μιλήσω κι εγώ για πέντε λεπτά; Αυτό δεν είναι δίκαιο, αλλά τέλος πάντων.

**ΠΡΟΕΔΡΕΥΩΝ (Απόστολος Αβδελάς):** Ορίστε, θα σας δώσω επτά, οκτώ λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Με την ευκαιρία της σημερινής συζήτησης θα ήθελα να αναφερθώ συνοπτικά στην εξελισσόμενη πολεμική αναμέτρηση στην Ουκρανία. Το Κομμουνιστικό Κόμμα Ελλάδας έχει ταχθεί ενάντια σε αυτόν τον ιμπεριαλιστικό πόλεμο καταγγέλλοντας ταυτόχρονα τις ευθύνες όλων των εμπλεκομένων μερών. Ήδη από το 2014 το Κομμουνιστικό Κόμμα Ελλάδας είχε καταγγείλει την πραξικοπηματική ανατροπή της τότε νόμιμης κυβέρνησης που έγινε με την παρέμβαση του ΝΑΤΟ, των ΗΠΑ και της Ευρωπαϊκής Ένωσης. Σήμερα αντιτάσσεται και στη ρωσική εισβολή.

Οι στρατιωτικές επιχειρήσεις που βρίσκονται σε εξέλιξη στην Ουκρανία είναι ένας καθαρός ιμπεριαλιστικός πόλεμος. Είναι το αποτέλεσμα της όξυνσης των ανταγωνισμών ανάμεσα σε δύο αντιμαχόμενα στρατόπεδα. Από τη μια είναι οι Ηνωμένες Πολιτείες της Αμερικής, το ΝΑΤΟ και η Ευρωπαϊκή Ένωση που στηρίζουν την αντιδραστική κυβέρνηση του Κιέβου, τους παραστρατιωτικούς μηχανισμούς, τις φασιστικές ομάδες της Ουκρανίας που εδώ και χρόνια προωθούν τις θέσεις τους. Το ΝΑΤΟ διεύρυνε τα όριά του με χώρες της ανατολικής Ευρώπης, έστηνε αντιπυραυλικές ασπίδες με στόχο την οικονομική, πολιτική και στρατιωτική περικύκλωση της Ρωσίας.

Από την άλλη μεριά βρίσκεται η καπιταλιστική Ρωσία, μια χώρα που προωθεί τους δικούς της σχεδιασμούς για μια καπιταλιστική ενοποίηση των χωρών της πρώην Ένωσης Σοβιετικών Σοσιαλιστικών Δημοκρατιών και που τα τελευταία χρόνια προχώρησε στην ένταξη της Κριμαίας στη Ρωσική Ομοσπονδία και πρόσφατα στην αναγνώριση της ανεξαρτησίας των λεγόμενων Λαϊκών Δημοκρατιών του Ντονέτσκ και του Λουγκάνσκ.

Θέση μας είναι ότι επίκεντρο όλων αυτών των ανταγωνισμών πρώτα από όλα είναι η αναδιάταξη των μεριδίων των αγορών, η διαχείριση των πρώτων υλών, ο καθορισμός των ενεργειακών σχεδίων και των δρόμων μεταφοράς.

Καλούμε την Κυβέρνηση να σταματήσει κάθε ενέργειά της που τροφοδοτεί τη συνεχιζόμενη αιματοχυσία στην περιοχή. Καμμία εμπλοκή της Ελλάδας, άμεση ή και έμμεση, με μέσα ή και προσωπικό, στις πολεμικές επιχειρήσεις!

Παρ’ όλα αυτά δεν είμαστε ιδιαίτερα αισιόδοξοι, ειδικά μετά τις χθεσινές δηλώσεις του Κυβερνητικού Εκπροσώπου κ. Οικονόμου. Θα μου επιτρέψετε να διαβάσω μία δήλωση του κ. Οικονόμου από την ηλεκτρονική έκδοση του «ΡΙΖΟΣΠΑΣΤΗ» -δεν την έκανε στον «ΡΙΖΟΣΠΑΣΤΗ», εκεί δημοσιεύεται- που λέει: «Είμαστε δεσμευμένοι στρατιωτικά σε κάποιες υποχρεώσεις σε ό,τι αφορά τη σχέση μας με το ΝΑΤΟ και θα ενεργοποιήσουμε κάποια στοιχεία, τα οποία νομίζω ότι θα τοποθετηθούν σε κάποιες χώρες των Βαλκανίων, στη Βουλγαρία ή και στη Ρουμανία». Δηλαδή τι είναι αυτό; Είναι μια απερίφραστη ομολογία ότι το ρήγμα το οποίο έγινε με την αποστολή των δήθεν απαξιωμένων καλάσνικοφ θα αναβαθμιστεί και μάλιστα σε ιδιαίτερα επικίνδυνα επίπεδα.

Σχετικά τώρα με τις συζητούμενες συμβάσεις, θα τοποθετηθώ ενιαία και στις τρεις. Πρώτα απ’ όλα, σχετικά με τη σύμβαση για την ακαδημαϊκή έρευνα μεταξύ του Υπουργείου Εθνικής Άμυνας της Ελλάδας και του Στρατιωτικού Κέντρου Στρατηγικών Μελετών της Ιταλίας, θέλω να πω ότι η σύμβαση αυτή θεσμοθετεί τη δυνατότητα υλοποίησης κάποιων κοινών εκπαιδευτικών διαδικασιών μεταξύ των σπουδαστών των προαναφερόμενων σχολών. Ως γνωστόν, οι σπουδαστές της Σχολής Εθνικής Άμυνας της Ελλάδας είναι ανώτεροι στρατιωτικοί των Ενόπλων Δυνάμεων και των Σωμάτων Ασφαλείας, αλλά και στελέχη του δημόσιου τομέα. Είναι σημαντικό να τονιστεί ότι τόσο η Ελλάδα, όσο και η Ιταλία, είναι δύο χώρες-μέλη του ΝΑΤΟ. Επίσης, στο προοίμιο της υπό συζήτησης σύμβασης, ως ένας από τους τρεις λόγους που ωθούν τα δύο Υπουργεία στην υπογραφή της υπό κύρωση συμφωνίας αναφέρεται ότι αυτή η κοινή δραστηριότητα εντάσσεται στις προβλέψεις της Συμφωνίας NATO-SOFA. Η NATO-SOFA είναι μια συμφωνία η οποία είχε υπογραφεί στο Λονδίνο το 1951 και καθορίζει το σύνολο των παραμέτρων που επηρεάζουν το καθεστώς της στρατιωτικής εκπαίδευσης στην επικράτεια της χώρας υποδοχής των σπουδαστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βέβαια, εδώ μπαίνει ένα βασικό ερώτημα. Για ποιου τα συμφέροντα προωθείται αυτή η εκπαίδευση των στελεχών, δεδομένου ότι τόσο οι Ένοπλες Δυνάμεις και τα στελέχη τους, όσο και ο δημόσιος τομέας, αξιοποιούνται ποικιλότροπα από την αστική τάξη στους επικίνδυνους ιμπεριαλιστικούς σχεδιασμούς και ενδοαστικούς ανταγωνισμούς εντός και εκτός της χώρας για την προώθηση των θέσεών της στην κόντρα με τα κεφάλαια άλλων χωρών;

Με βάση αυτή την τεκμηρίωση, το Κομμουνιστικό Κόμμα δεν συνηγορεί σε αυτού του τύπου τις συνεκπαιδεύσεις.

Σχετικά τώρα με τη συμφωνία μεταξύ Ελλάδας - Κύπρου για την ανταλλαγή και την αμοιβαία προστασία διαβαθμισμένων πληροφοριών, εμείς σαν γενική θέση κατανοούμε την ανάγκη ύπαρξης ενός μηχανισμού ο οποίος θα προστάτευε τόσο τη διακίνηση όσο και γενικότερα την ασφαλή διαχείριση κρίσιμων πληροφοριών από κακόβουλες ενέργειες, δηλαδή από υποκλοπές. Το ερώτημα, λοιπόν, είναι: Υπάρχει αυτός ο μηχανισμός σήμερα, ναι ή όχι; Με τη συμφωνία που μας φέρνετε σήμερα αποδέχεστε ότι τουλάχιστον ο μηχανισμός αυτός είναι ελλιπής και προτίθεστε να τον βελτιώσετε μέσω μιας διμερούς συμφωνίας μεταξύ Ελλάδας και Κύπρου.

Ποιοι είναι όμως οι παράγοντες που ρυθμίζουν τη λειτουργία αλλά και την αξιοπιστία του συνόλου σχεδόν των μηχανισμών ασφάλειας που διαθέτει μια χώρα, επί του προκειμένου η χώρα μας;

Κυρίες και κύριοι συνάδελφοι, δεν πρέπει να κρυβόμαστε πίσω από το δάχτυλό μας. Σε κάθε βαθμίδα ασφάλειας πληροφοριών στις Ένοπλες Δυνάμεις, στα Σώματα Ασφαλείας και στον δημόσιο τομέα υπεισέρχονται καταλυτικά οι συνέπειες από την ασφυκτική πρόσδεση της Ελλάδας κυρίως στη λυκοσυμμαχία του ΝΑΤΟ, των ΗΠΑ και της Ευρωπαϊκής Ένωσης και αυτό το στοιχείο μετατρέπει τη διασφάλιση του απόρρητου των εθνικών, όπως λέγονται, κρίσιμων πληροφοριών σε ένα -επιτρέψτε μου την έκφραση- σουρωτήρι. Εδώ έφτασε η κυβέρνηση του ΣΥΡΙΖΑ του 2018 να προτείνει μάλιστα και να μεθοδεύει την ανάληψη από κοινού με την Κύπρο για το στήσιμο Σχολής Πληροφοριών της Ευρωπαϊκής Ένωσης και τονίζατε τότε στο σχετικό ενημερωτικό ότι αυτό θα γινόταν σε συνεργασία με τα κράτη - μέλη, της οντότητες του ΝΑΤΟ, τις υπηρεσίες πληροφοριών και ασφαλείας -ποιες; Όλες; Άγνωστο- κι ότι αυτοί θα παρέχουν εκπαίδευση και κατάρτιση στους τομείς των πληροφοριών και άλλων ειδικών πεδίων στο προσωπικό πληροφοριών των κρατών - μελών της Ευρωπαϊκής Ένωσης.

Τι μας λέτε τώρα! Εσείς θέλετε να αναπτύξετε εδώ ένα διεθνές πρακτορείο -επιτρέψτε μου να πω την έκφραση- και μας λέτε σήμερα ότι ενδιαφέρεστε για τη διασφάλιση πληροφοριών. Με βάση, λοιπόν, τις δεσμεύσεις που έχετε αναλάβει μέσω των συμφωνιών που υπογράφετε στις συμμαχίες που μπλέκετε τη χώρα δεν υπάρχει απόρρητο, τα βγάζετε όλα στη φόρα και σταματήστε να κοροϊδεύετε τον λαό. Κάθε απόρρητη πληροφορία που μεταβιβάζεται στο ΝΑΤΟ -και μεταβιβάζονται σχεδόν όλες- γίνεται κτήμα του συνόλου των χωρών κρατών-μελών του ΝΑΤΟ.

Θεωρούμε τις προθέσεις σας υποκριτικές και παραπλανητικές και καταψηφίζουμε και αυτή τη συμφωνία.

Σχετικά με τη συμφωνία -και κλείνω, κύριε Πρόεδρε- μεταξύ του Υπουργείου Εθνικής Άμυνας της Ελλάδος και του Υπουργείου Άμυνας του Ισραήλ για τη συνεργασία στους τομείς της υδρογραφίας και της ωκεανογραφίας, εκ πρώτης όψεως η συμφωνία αυτή δείχνει να εκφράζει μια πρόθεση ανάπτυξης μιας συνεργασίας ανάμεσα στην Ελλάδα και το Ισραήλ στους επιστημονικούς τομείς της υδρογραφίας και της ωκεανογραφίας.

Πριν μπούμε βέβαια στην εξέταση του συγκεκριμένου αντικειμένου που διαπραγματεύεται αυτή η συμφωνία, θεωρούμε αναγκαίο να εξετάσουμε τη γενικότερη σχέση της Ελλάδας και του Ισραήλ και όχι μόνο σε διμερές επίπεδο, αλλά και στο ευρύτερο γεωπολιτικό περιβάλλον που βρίσκονται αυτές οι δυο χώρες και που με τις ενέργειές τους το επηρεάζουν. Με βάση, λοιπόν, τον αμερικανονατοϊκό σχεδιασμό ιδιαίτερα τα τελευταία χρόνια υπάρχει μια σταθερή αναβάθμιση των σχέσεων των ελληνικών κυβερνήσεων με το κράτος - δολοφόνο Ισραήλ. Κι αυτό συμβαίνει τη στιγμή που όλες οι ελληνικές κυβερνήσεις αρνούνται να αναγνωρίσουν το παλαιστινιακό κράτος γράφοντας στα παλιά τους τα παπούτσια ήδη ειλημμένες αποφάσεις της Βουλής. Είναι έτσι ή δεν είναι;

Θέση μας, λοιπόν, είναι ότι όσον αφορά την εμπλοκή της Ελλάδας στα σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης, που κυριολεκτικά βάζουν μπουρλότο στην περιοχή, σχετίζεται άμεσα και αυτή η συμφωνία για την ανάπτυξη της στρατηγικής συνεργασίας με το Ισραήλ. Ως εκ τούτου και αυτή τη συμφωνία την εντάσσουμε στο πλαίσιο της περαιτέρω ανάπτυξης αυτής της στρατηγικής συνεργασίας με το Ισραήλ και την καταψηφίζουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Παπαναστάση. Άδικα οι διαπραγματεύσεις! Μια χαρά τα πήγατε.

Και καλείται στο Βήμα ο ειδικός αγορητής του ΣΥΡΙΖΑ - Προοδευτική Συμμαχία, ο κ. Ιωάννης Αμανατίδης.

Ο ΣΥΡΙΖΑ έχει ψηφίσει με επιφύλαξη στην κύρωση της Ιταλίας και του Ισραήλ και υπέρ της Κύπρου.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, την ώρα που συζητάμε εδώ στη Βουλή υπάρχει μια ολόκληρη επιχείρηση και διαδικασία απεγκλωβισμού των Ελλήνων που βρίσκονται στη Μαριούπολη, όπως και πολλών ομογενών οι οποίοι θέλησαν να απεγκλωβιστούν. Ευχόμαστε και ελπίζουμε ότι η Κυβέρνηση έχει πάρει όλα τα μέτρα έτσι ώστε με ασφάλεια να γίνει κατορθωτή η προσπάθεια αυτή.

Το δεύτερο που θα ήθελα να εκφράσω είναι τις ευχές και τα συγχαρητήρια, αν θέλετε, για τη στάση και τη δύναμη στους διπλωμάτες και στον πρόξενό μας, ο οποίος βρίσκεται αυτή τη στιγμή στη Μαριούπολη, για τις προσπάθειες που έχουν κάνει.

Νομίζω ότι η ελληνική Κυβέρνηση, πέραν από τον απεγκλωβισμό, θα πρέπει να συνεχίσει να διασφαλίζει την ακεραιότητα και την ασφάλεια όσο το δυνατόν περισσότερο -γνωρίζει το Υπουργείο Εξωτερικών- των ομογενών μας στην ευρύτερη περιοχή, διότι είναι δεκάδες χιλιάδες, είναι πάνω από εκατό χιλιάδες.

Τρίτον, θα ήθελα βεβαίως να εκφράσω τη θλίψη και τα συλλυπητήρια για τον θάνατο των ομογενών μας, αλλά και για όλα τα θύματα του πολέμου αυτού, ο οποίος δεν μπορώ να σας κρύψω ότι μόνο συναισθήματα θλίψης και απογοήτευσης σε μεγάλο βαθμό μου δημιουργεί εμένα προσωπικά.

Κυρίες και κύριοι συνάδελφοι, δυο λόγια, όπως ειπώθηκαν και στην επιτροπή, εμείς θεωρούμε ότι πρέπει να κρατήσουμε μια στάση αρχών που να καταδικάζει τη ρωσική εισβολή, για να τερματιστεί η ρωσική εισβολή στην Ουκρανία, υπέρ των κυρώσεων, να υπερασπίζεται το Διεθνές Δίκαιο, να τηρεί η χώρα μας τις δεσμεύσεις της, όμως να ενεργεί και σαν ευρωπαϊκός πυλώνας σταθερότητας και βέβαια, να ασκεί όλες εκείνες τις πιέσεις έτσι ώστε να επιστρέψουμε στη διπλωματία. Η Ελλάδα πρέπει να είναι μέρος της λύσης και όχι μέρος του προβλήματος.

Κύριε Πρόεδρε, επειδή ο ίδιος είμαι εκπαιδευτικός, σε μια έκφραση θέλω να απαντήσω. Η έκφραση: «Είμαστε η Δύση» περιορίζει την οικουμενικότητα του ελληνισμού. Ο ελληνισμός είναι παντού και η αξία του ελληνικού πολιτισμού και της φιλοσοφίας μας δείχνει ότι εμείς είμαστε η κοιτίδα του δυτικού πολιτισμού και οφείλουμε να υπερασπιστούμε τις πανανθρώπινες αξίες, που έχουμε δώσει τα φώτα από τα αρχαία χρόνια σε όλο τον κόσμο.

Άλλωστε, ο Πρόεδρός μας απάντησε στη Βουλή: Δεν είμαστε ούτε φιλορώσοι ούτε αντιρώσοι ούτε φιλοαμερικάνοι ούτε αντιαμερικάνοι. Είμαστε Έλληνες, είμαστε Ευρωπαίοι, είμαστε με το Διεθνές Δίκαιο. Να μην προσπαθήσει κανείς να θολώσει την ξεκάθαρη θέση την οποία έχει ο ΣΥΡΙΖΑ - Προοδευτική Συμμαχία σε σχέση με τη ρωσική εισβολή στην Ουκρανία.

Όσον αφορά τις συμφωνίες, για τη συμφωνία με την Κυπριακή Δημοκρατία που καθορίζει τους όρους και την ανταλλαγή και αμοιβαία προστασία διαβαθμισμένων πληροφοριών, ψηφίσαμε θετικά και στην επιτροπή. Βεβαίως, κύριε Υπουργέ, δεν πήραμε τις απαραίτητες εξηγήσεις για τη μεγάλη καθυστέρηση. Ακούσαμε κάποια που είπατε στην επιτροπή. Και το ίδιο θεωρώ ότι δεν υπάρχουν επαρκείς εξηγήσεις για την καθυστέρηση και για τις άλλες συμφωνίες.

Όσον αφορά την κύρωση της συμφωνίας για την τεχνική διευθέτηση στον τομέα της ακαδημαϊκής έρευνας με την Ιταλία, επιλύεται το υφιστάμενο κενό ως προς τη διαδικασία, τους όρους και τις απαιτούμενες προϋποθέσεις σε σχέση με τη συνεργασία που αναφέρεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επιτυγχάνεται βεβαίως η προαγωγή και η ικανοποίηση των επιδιώξεων της στρατιωτικής διπλωματίας και ρυθμίζεται η χρηματοδότηση της συνεργασίας καθώς και η κάλυψη εξόδων.

Επισημάναμε στην επιτροπή ότι δεν παρατίθενται επιπρόσθετα στοιχεία με τα οποία να μπορεί να αξιολογηθεί η αμοιβαιότητα ωφελειών στην εφαρμογή της διευθέτησης. Δεν είναι σαφές το ποιοτικό επίπεδο και η σύγκριση μεταξύ των δυνατοτήτων των δύο συνεργαζόμενων φορέων. Οι τοποθετήσεις στην επιτροπή των συγκεκριμένων διευθύνσεων έδειξαν ότι υπάρχει αρκετός δρόμος ώστε να υλοποιηθεί η συμφωνία αυτή.

Ωστόσο συμφωνούμε και την ψηφίζουμε θετικά, με τις ανωτέρω όμως παρατηρήσεις σε σχέση με τη συγκεκριμένη συμφωνία.

Όσον αφορά, τρίτον, τη συμφωνία με το Υπουργείο Άμυνας του Κράτους του Ισραήλ, που οι σκοποί της είναι η ενίσχυση της διεθνούς θαλάσσιας ασφάλειας και η προστασία του περιβάλλοντος, η ανταλλαγή πληροφοριών σχετικά με τις εξελίξεις αμοιβαίου ενδιαφέροντος, που συνδέονται με την υδρογραφία και την ωκεανογραφία, και η εν γένει συνεργασία των δύο χωρών στους τομείς αυτούς και που οι επιμέρους στόχοι είναι η ενίσχυση της θαλάσσιας ασφάλειας και λοιπά, όπως περιγράφονται στην ίδια τη συνθήκη, θεωρούμε ότι δόθηκαν απαντήσεις στην επιτροπή σχετικά με τα ερωτήματα που θέσαμε. Δηλαδή δόθηκαν απαντήσεις σε σχέση με το περιεχόμενο της συνεργασίας στους αναφερόμενους φορείς και αν εξασφαλίζονται στην πράξη όροι αμοιβαίου οφέλους. Επομένως τοποθετούμαστε θετικά.

Με αυτά τα λόγια, σας ευχαριστώ για την προσοχή σας και για τον χρόνο, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αμανατίδη.

Θα πάμε στους Κοινοβουλευτικούς Εκπροσώπους. Θα ξεκινήσω από τον κ. Αθανάσιο Παφίλη του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Δεν θα μιλήσω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν θα μιλήσετε; Ο κ. Σκανδαλίδης;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ούτε εγώ.

**ΠΡΟΕΔΡΕΥΩΝ (Απόστολος Αβδελάς):** Ο κ. Κεφαλογιάννης; Ο κ. Δρίτσας;

**ΘΕΟΔΩΡΟΣ ΔΡΙΤΣΑΣ:** Εγώ ναι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν υπάρχει άλλος, κύριε Δρίτσα, μόνο εσείς είστε.

Τον λόγο έχει τότε ο κ. Θεόδωρος Δρίτσας από τον ΣΥΡΙΖΑ - Προοδευτική Συμμαχία και θα κλείσουμε με τον Υπουργό.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, εχθές με πρωτοβουλία του Προέδρου της επιτροπής μας κ. Κωνσταντίνου Γκιουλέκα η επιτροπή τίμησε με ενός λεπτού σιγή τη μνήμη της Μαριέττας Γιαννάκου και σήμερα στη θέση που συνήθως καθόταν βλέπω μια ανθοδέσμη. Σε λίγο ο πολιτικός κόσμος, οι συγγενείς, οι φίλοι της, οι άνθρωποι που την αγάπησαν, η κοινωνία όλη την αποχαιρετά.

Νομίζω ότι κι εγώ αισθάνομαι την ανάγκη να καταθέσω τον σεβασμό στη μνήμη μίας γυναίκας με πολιτική και κοινωνική παρουσία, που τίμησε τη διαδρομή της και που ήταν πάντα χαρά μας να την έχουμε πολιτικό αντίπαλο. Με όλο τον σεβασμό συνοδεύω τον αποχαιρετισμό από αυτήν τη ζωή της Μαριέττας Γιαννάκου.

Ο εισηγητής μας Γιάννης Αμανατίδης στάθηκε στις τρεις συμβάσεις και νομίζω επαρκώς αιτιολόγησε και τη συμφωνία μας. Η σύμβαση με την Κυπριακή Δημοκρατία για την ανταλλαγή και την αμοιβαία προστασία διαβαθμισμένων πληροφοριών είναι αυτονόητη, νομίζω, ανάγκη. Και οι τρεις συμβάσεις, παρά την καθυστέρηση, έλκουν την καταγωγή τους, υπεγράφησαν δηλαδή, την περίοδο που εμείς, ο ΣΥΡΙΖΑ, είχαμε την ευθύνη της διακυβέρνησης της χώρας.

Το ίδιο ισχύει και για την εκπαίδευση με το αντίστοιχο στρατιωτικό κέντρο στρατηγικών μελετών της Ιταλίας και για την υδρογραφία και ωκεανογραφία για το κράτος του Ισραήλ.

Θα ήθελα να κάνω μόνο μία επισήμανση και ένα μικρό σχόλιο: Οι συμβάσεις κρίνονται κατ’ αρχάς από την αναγκαιότητά τους και το πόσο πραγματικά υπάρχει ανάγκη, από το αν το πλαίσιο που θέτουν υπερβαίνει κανόνες της αμοιβαιότητας και της αμοιβαίας ωφελιμότητας και από το αν έχουν ατοπήματα στη διατύπωση του κειμένου των συμβάσεων.

Αυτό δεν επιλύει το ζήτημα της εφαρμογής των συμβάσεων. Από εκεί και πέρα είναι ανοικτό. Και πράγματι, πολλά από τα σχόλια που ήδη διατυπώθηκαν συνδέονται με αυτό. Αλλιώς δεν θα είχαμε συμβάσεις. Δεν μπορεί να μην επαφίεται στην ευθύνη κάθε κυβέρνησης και της ελληνικής πολιτείας να τηρεί όλους τους κανόνες, ώστε και η αμοιβαιότητα να τηρείται και το καλώς εννοούμενο όφελος για τα ελληνικά συμφέροντα στο όνομα του ελληνικού λαού.

Ένα τελικό σχόλιο: Κάθε σύμβαση και κάθε συμφωνία, επιθυμητή από τη δική μας πλευρά, με το κράτος του Ισραήλ πρέπει πάντοτε έμμεσα ή άμεσα, δημόσια ή κατ’ ιδίαν, να συνοδεύεται από την πάγια στάση της ελληνικής πολιτείας -και διαχρονικά μέχρι τώρα τουλάχιστον όλων των ελληνικών κυβερνήσεων- ότι θα προβάλλεται έναντι του Κράτους του Ισραήλ σε κάθε συνεργασία -επιθυμητή λέω και πάλι- η ανάγκη να επιταχυνθεί και να επιλυθεί οριστικά το παλαιστινιακό ζήτημα σύμφωνα με τις αποφάσεις του Οργανισμού Ηνωμένων Εθνών.

Σε αυτό πρέπει να είναι ενωμένος όλος ο πολιτικός κόσμος της Ελλάδας προς αυτήν την κατεύθυνση. Ξέρω ότι δεν είναι ακριβώς, ιδιαίτερα τα τελευταία χρόνια, αλλά αυτό ωφελεί και την Ελλάδα. Δεν είναι μόνο μια ηθική και πολιτική υποχρέωση, αλλά ωφελεί και τη χώρα μας μια τέτοια στάση και προς αυτήν την κατεύθυνση οφείλουμε να ανταποκριθούμε.

Κυρίες και κύριοι Βουλευτές, όπως ο Πρόεδρος του ΣΥΡΙΖΑ Αλέξης Τσίπρας είπε την επόμενη μέρα, εκείνο το πρωί που εισέβαλε η Ρωσία στην Ουκρανία, η ανθρωπότητα όλη ξύπνησε σε μια νέα πραγματικότητα. Και αυτή την πραγματικότητα δεν πρέπει να την αφήσουμε να γεννήσει τέρατα. Η απόλυτη καταδίκη και όχι μόνο καταδίκη, εναντίωση, ενεργός εναντίωση στην εισβολή της Ρωσίας στην Ουκρανία πρέπει να ενώσει όλες τις πολιτικές δυνάμεις -από την πλευρά του ΣΥΡΙΖΑ αυτή είναι απολύτως καθαρή στάση- και να συνδεθεί με το ότι επιτέλους διεθνώς δεν νοείται σε όλο τον πλανήτη αμφισβήτηση συνόρων.

Η ανθρωπότητα πλήρωσε στον εικοστό αιώνα με δύο παγκόσμιους πολέμους τη διαμόρφωση λίγο-πολύ των συνόρων που υπάρχουν τώρα. Αυτό πρέπει να είναι διεθνής κανόνας. Και ισχύει και για τη χώρα μας και για την Κύπρο και για πολλά άλλα ανοικτά ζητήματα. Και εκεί δεν είναι μόνο ως προς τα ελληνικά συμφέροντα ή τις ελληνικές θέσεις, αλλά και ως προς τον διεθνή ρόλο που η μικρή χώρα μας έχει να παίξει. Είναι απολύτως αναγκαίο να σταθούμε σε αυτό.

Από αυτήν την άποψη, η αλληλεγγύη στον ουκρανικό λαό είναι απολύτως αναγκαία γενικευμένη κοινωνική και πολιτική υποχρέωση, αλλά όχι η εμπλοκή. Ο ουκρανικός λαός πλήττεται στο σύνολό του και δεν κάνω διακρίσεις. Και το ελληνικό στοιχείο και όλες οι άλλες εθνότητες που αποτελούν το σύνολο του ουκρανικού λαού και οι Ουκρανοί εκ καταγωγής και ως πολίτες, πλήττονται όλοι και πλήττεται και η ανθρωπότητα. Αυτός είναι ο πόλεμος. Επομένως, προφανώς στηρίζουμε και ενδιαφερόμαστε για το ελληνικό στοιχείο, αλλά ενδιαφερόμαστε για όλα τα θύματα και όλους τους απειλούμενους πολίτες της Ουκρανίας. Δεν κάνουμε διακρίσεις.

Κυρίες και κύριοι Βουλευτές, αυτά είναι ύβρις απέναντι στον ελληνικό πολιτισμό όταν διατυπώνονται με ό,τι επιχειρηματολογία και αν διατυπώνονται. Δηλαδή οι έξι πρόσφυγες που πνίγηκαν στο Αιγαίο χθες είναι μη πραγματικοί και θα κάνουμε διακρίσεις;

Επίσης οι πρόσφυγες Ουκρανοί, που έρχονται αυτές τις μέρες στη χώρα μας και στην Ευρώπη, δεν είναι μόνο να τους υποδεχθούμε, να τους κάνουμε το τεστ και να τους διανείμουμε σε κατοικίες συγγενών τους ή σε ξενοδοχεία ή οτιδήποτε άλλο. Αρχίζει μια νέα ζωή γι’ αυτούς και, όπως και για όλους τους πρόσφυγες, απαιτούνται συνολικές πολιτικές στήριξης, βοήθειας ανεξαρτήτως χρώματος, φυλής, θρησκείας για τη διαμονή τους -αν αποδειχθεί όπως όλοι ευχόμαστε προσωρινή- και για την ολοκλήρωση της δικής τους πραγματικής διεξόδου που αναζητούν να ζήσουν με αξιοπρέπεια στη χώρα τους πρωταρχικά, αλλά και σε όποια χώρα τους οδήγησε η προσφυγιά.

Απ’ αυτή την άποψη η απερίφραστη καταδίκη μας συνοδεύεται και με την απερίφραστη καταδίκη του πολέμου γενικά. Δεν πρέπει να προσφεύγουμε και να επισπεύδουμε με τόση μεγάλη ευκολία να προκάμουμε, να προλάβουμε σε ποιο τμήμα του διπολικού μπλοκ που διαμορφώνεται θα ενταχθούμε. Όχι, η χώρα μας έχει παράδοση πολυδιάστατης, φιλειρηνικής, ανεξάρτητης εξωτερικής πολιτικής και άμυνας. Σε αυτήν την κατεύθυνση οφείλουμε να σταθούμε όλοι.

Εχθές έγινε μια πολύ σημαντική συζήτηση. Ο Πρόεδρος Αλέξης Τσίπρας στοχαστικός, κατά τη γνώμη μου, έθεσε τις σταθερές και ταυτόχρονα τα ερωτήματα, τα οποία ερωτήματα είναι πάρα πολύ σημαντικά και βλέπουν πολύ μακριά, και δεν ασχολήθηκε καθόλου με αυτό που δυστυχώς έκανε ο Πρωθυπουργός, δηλαδή να αξιοποιήσει για εσωτερική κατανάλωση αυτή την κρίσιμη στιγμή.

Τελειώνω. Παγκόσμιο κίνημα ειρήνης πέρα από όλες τις πολιτικές των κυβερνήσεων, πέρα από όλες τις αναγκαίες παρεμβάσεις στήριξης, βοήθειας, αλληλεγγύης και κάλυψης των αναγκών του ουκρανικού λαού. Το παγκόσμιο κίνημα ειρήνης δεν παραγγέλνεται και δεν μπορεί να το κατασκευάσει κανείς. Πολιτικές δυνάμεις όμως, εκκλησία, θεσμοί, πολιτείες, διεθνείς οργανισμοί οφείλουν να το ενθαρρύνουν.

Ο ΣΥΡΙΖΑ θα πρωτοστατήσει σε αυτό. Διότι το κίνημα ειρήνης το παγκόσμιο, το ελληνικό, το ευρωπαϊκό δεν είναι απλώς και μόνο ένα κοινωνικό μήνυμα, αλλά έχει αποδειχθεί στην ιστορία και των προηγούμενων αιώνων, και του εικοστού αιώνα, και τώρα ότι αποτελεί παράγοντα πολιτικής επίλυσης αυτών των μεγάλων κρίσεων. Όχι πάντα, δεν τα κατάφερε πάντα, αλλά πολλές φορές σταμάτησαν πόλεμοι, όπως χαρακτηριστικά του Βιετνάμ και άλλοι, ακριβώς από τη διεθνή κινητοποίηση των λαών, και των κοινωνιών, και των δομών του κράτους, των κυβερνήσεων, των διεθνών οργανισμών κ.λπ..

Από αυτή την άποψη, πράγματι, ως πολιτικό μέγεθος λύσης της κρίσης, σταματήματος του πολέμου έχουμε υποχρέωση οι πάντες και πρώτα απ’ όλα η Βουλή των Ελλήνων να κάνει αυτή την αναγκαιότητα χρέος και να την υπηρετήσει.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Δρίτσα.

Πάντως σε έναν πόλεμο σκοτώνονται άνθρωποι που δεν γνωρίζονται καν μεταξύ τους, επειδή δεν μπόρεσαν να συνεννοηθούν κάποιοι που γνωρίζονται πολύ καλά μεταξύ τους.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης Αθανάσιος.

**ΑΘΑΝΑΣΙΟΣ ΠΑΦΙΛΗΣ:** Είναι γνωστό, παρ’ ότι κάποιοι σφυρίζουν αδιάφορα ή κάνουν πως δεν καταλαβαίνουν, ότι το Κομμουνιστικό Κόμμα Ελλάδας από την πρώτη στιγμή καταδίκασε την εισβολή της Ρωσίας στην Ουκρανία και όχι μόνο. Πάνω από δέκα χιλιάδες άτομα κάναμε κινητοποίηση. Τα στρατεύματα του ΣΥΡΙΖΑ είχαν δέκα χιλιάδες χωρίς τρία μηδενικά και μιλάμε για το κίνημα ειρήνης. Κάναμε κινητοποίηση, που την αγνόησαν επιδεικτικά όλα τα μέσα ενημέρωσης, με πάνω από δέκα χιλιάδες άτομα που οργανώθηκε πολύ γρήγορα στη ρωσική Πρεσβεία και πορεία προς την αμερικανική, με βάση και τις εκτιμήσεις που κάναμε και που γνωρίζει όλος ο κόσμος. Αυτό είναι δεδομένο.

Δεύτερον, έχουμε εκφράσει και εκφράζουμε καθημερινά συμπαράσταση και στον λαό της Ουκρανίας, αλλά και στον λαό της Ρωσίας που «θα πληρώσει τη νύφη» από αυτόν τον πόλεμο, την οικονομική πρώτα απ’ όλα και βέβαια, τις ανθρώπινες ζωές που θα χαθούν και από τις δύο μεριές. Σε αυτό είμαστε και ήμασταν κάθετοι.

Αλλά επειδή γίνεται μια κουβέντα -γι’ αυτό πήρα τον λόγο- και επειδή θέλετε να μας τρελάνετε και να τρελάνετε τον ελληνικό λαό, λέτε: «Πρώτη φορά πόλεμος σε ευρωπαϊκό έδαφος». Καλά, τη Γιουγκοσλαβία τη ξεχάσατε; «Πρώτη φορά αναθεωρητισμός, παραβίαση της συμφωνίας του Ελσίνκι του 1972 που καθόρισε τα παγκόσμια σύνορα». Μας δουλεύετε; Τη Γιουγκοσλαβία την έκοψαν σε επτά, οκτώ κομμάτια; Ναι ή όχι; Εκείνο δεν ήταν αναθεωρητισμός; Δεν ήταν αλλαγή συνόρων; Όχι ότι μπορεί να αποτελεί άλλοθι για την κυβέρνηση της καπιταλιστικής Ρωσίας και τον Πούτιν, αλλά γιατί δεν τα λέτε αυτά; Πάρθηκαν μέτρα παγκόσμια τα οποία θα τα πληρώσουν οι λαοί και κανένας άλλος. Οι πλουτοκράτες, τα μονοπώλια κ.λπ. κερδισμένοι θα βγουν. Βγαίνουν κερδισμένοι και από το αίμα, βγαίνουν κερδισμένοι και από την κρίση, βγαίνουν κερδισμένοι και από την ανάπτυξη κ.ο.κ.. Οι λαοί πληρώνουν πάντα.

Και σας ρωτάω, λοιπόν: Τι διαστροφή πολιτική είναι αυτή; Αυτοί που διέλυσαν τη Γιουγκοσλαβία, αυτοί που χτύπησαν -να τα πάμε με τη σειρά- Αφγανιστάν, Ιράκ με διάφορα προσχήματα -αλλά εκείνα τα χημικά όπλα πού είναι, τα βιολογικά-, Λιβύη, Συρία, δεν παραβίασαν το διεθνές δίκαιο; Δεν έκαναν αλλαγή συνόρων -κάνουν δηλαδή-, προσπαθώντας να κόψουν τις χώρες στα δύο; Και σήμερα βγαίνουν στα κεραμίδια υπέρ στο να προστατέψουν την ανθρώπινη ζωή κ.λπ.; Γιατί; Οι άλλοι δεν είχαν ζωή; Πόσα εκατομμύρια έχουν σκοτωθεί; Από αυτούς δεν είναι; Ποιος βομβάρδισε τη Γιουγκοσλαβία; Ποιος διέλυσε τις υποδομές; Ποιος σκότωσε χιλιάδες ανθρώπους; Ποιος έριξε βόμβες απεμπλουτισμένου ουρανίου και πέθαναν και είκοσι Έλληνες στρατιώτες από καρκίνο που τους στείλατε εκεί, εσείς του ΠΑΣΟΚ που φωνάζετε; Τότε δεν παραβιαζόταν το Διεθνές Δίκαιο; Γιατί η κυβέρνησή σας έδωσε γη και ύδωρ και δεν βγήκε αντίθετη με τον πόλεμο κατά της Γιουγκοσλαβίας; Λέω αυτό που είναι και δίπλα μας. Γιατί στη Συρία την ίδια στάση; Και εσείς διώξατε και την Πρεσβεία της Συρίας, εσείς του ΣΥΡΙΖΑ, που μας λέτε διάφορα.

Επομένως, να ξέρει ο ελληνικός λαός- και ιδιαίτερα οι νεότεροι- την ιστορία και το τι γίνεται σήμερα.

Να σας το πω και ωμά. Τόσα χρόνια φαγωθήκατε κατά της Σοβιετικής Ένωσης που είχε προβλήματα, που έκανε και λάθη. Αλλά ωστόσο οι λαοί ζούσαν αδελφωμένοι. Καπιταλισμό δεν θέλατε; Να ο καπιταλισμός. Να τα αποτελέσματα του καπιταλισμού της Ρωσίας. Όλοι σας είχατε σηκωθεί και χειροκροτούσατε εδώ όταν ανατράπηκε ο σοσιαλισμός από την Σοβιετική Ένωση. Όλοι μέσα στην Αίθουσα. Ήμουν Βουλευτής τότε και τα θυμάμαι. Όλοι χειροκροτάγατε και λέγατε ότι μπαίνουμε σε μία περίοδο ειρήνης, συνεργασίας, ανάπτυξης κ.λπ.. Ιδού τα αποτελέσματα.

Τι είναι ο πόλεμος; Μονομερής; Βέβαια την επέμβαση την έκανε η Ρωσία. Απαράδεκτη. Δεν το συζητάμε. Πώς, όμως, φτάσαμε εδώ. Αλήθεια, θα σας ρωτήσω. Στις περιοχές αυτές που κήρυξαν αυτονομία το Λουγκάνσκ και το Ντονέτσκ έχουν σκοτωθεί δεκαπέντε χιλιάδες άνθρωποι. Πού ήσασταν; Μίλησε κάποιος. Ποιος τους σκότωσε; Το τάγμα του Αζόφ και το άλλο που δεν θυμάμαι πως το λένε. Ήταν οι φασίστες ναζί. Και σήμερα δεν έκανε κανένα σχόλιο το Υπουργείο Εξωτερικών. Έφτιαχναν την αγκυλωτή σημαία. Πάρτε τις φωτογραφίες να δείτε. Ες-Ες στα μανίκια κ.λπ.. Και η Ουκρανία. Δεκαπέντε χιλιάδες άνθρωποι. Έκαψαν ζωντανούς στην Οδησσό εκατό ανθρώπους αυτοί που είναι τμήμα του στρατού της Ουκρανίας. Έβαλαν φωτιά στο κτήριο των συνδικάτων και τους έκαναν παρανάλωμα. Τους άρεσε το Άουσβιτς βλέπετε και οι φούρνοι. Ποιος από εσάς βγήκε να το καταγγείλει; Πείτε μας. Τόσα χρόνια, κουβέντα.

Γιατί ο πόλεμος πλέον είναι η κλιμάκωση της αντιπαράθεσης. Και όταν οι ανταγωνισμοί δεν μπορούν να λυθούν με διπλωματικό και οικονομικό τρόπο, λέει ο Κλαούσεβιτς –που τον παραδέχονται όλοι- «ο πόλεμος είναι η συνέχιση της πολιτικής με βίαια μέσα». Αυτό δεν είναι σήμερα; Δεν είναι δύο στρατόπεδα εκεί; Τόσα χρόνια το ΝΑΤΟ, οι Αμερικανοί, η Ευρωπαϊκή Ένωση τι έκαναν; Ήταν πραξικόπημα ή ανατροπή του Γιανουκόβιτς; Κι αυτός ήταν με τους Ρώσους ολιγάρχες. Και ο ίδιος και άλλοι. Δεν το συζητάμε. Ήταν ναι ή όχι; Ποιος έκανε την ανατροπή; Ρωτήστε τον κ. Πάιατ που ήταν πρέσβης και πρωταγωνιστούσε. Έχετε άριστες σχέσεις όλοι σας. Δεν την κάνανε αυτοί; Τότε δεν ήταν πραξικόπημα; Σήμερα, δηλαδή, παραβιάζεται το δίκαιο εκεί πέρα; Όταν σκότωναν τον κόσμο, όταν απαγόρευαν δράσεις κομμάτων, μόνο που δεν έκαψαν βιβλία στο Μεϊντάν, γιατί δεν μίλαγε κανένας σας; Τότε δεν υπήρχε παραβίαση των ανθρωπίνων δικαιωμάτων; Υπήρχε.

Συγκρούονται, λοιπόν, δύο στρατόπεδα. Το ΝΑΤΟ υποσχέθηκε -πράγμα που εμείς δεν πιστέψαμε ποτέ- ότι μετά από τη διάλυση του Συμφώνου της Βαρσοβίας δεν πρόκειται να επεκταθεί ανατολικά. Υπάρχει πλούσια αρθρογραφία γι’ αυτό σήμερα, όχι στον «ΡΙΖΟΣΠΑΣΤΗ», αλλά και σε άλλες αστικές εφημερίδες, για το τι υποσχέθηκαν και το τι έκαναν. Αυτό δεν ήταν περικύκλωση της Ρωσίας από όλες τις μεριές; Επεκτάθηκε σε όλες τις χώρες εκτός από την Ουκρανία προς ανατολάς. Ναι ή όχι; Τι στάση κρατήσατε όλοι σας; Τα υπογράψατε και με τα δυο χέρια στις συνόδους του ΝΑΤΟ. Μια και μιλάμε για πυρηνικό τρόμο, φτάσατε στο σημείο όλοι σας να υπογράψετε την αποχώρηση του ΝΑΤΟ από τη συμφωνία -ήταν Σοβιετικής Ένωσης με πυρηνικές χώρες-, η οποία διατηρούνταν. Και το ΝΑΤΟ μονομερώς λέει ότι «αποχωρώ και δεν δεσμεύομαι» δηλαδή, θα χτυπήσω πρώτος με πυρηνικά. Διαφωνήσατε; Η κυβέρνηση του ΣΥΡΙΖΑ την υπέγραψε. Κουβέντα δεν είπατε παρά το ότι σας προκαλέσαμε πολλές φορές εδώ. Όταν έγιναν όλα αυτά τι συνέβη; Αυτό που είπα πριν.

Είναι οι ανταγωνισμοί από τη μια μεριά και έχουν να κάνουν και με γεωστρατηγικούς στόχους, αλλά έχουν να κάνουν και με τον πλούτο της Ουκρανίας που είναι απίστευτος: μαγγάνιο, ουράνιο, ο μεγαλύτερος σιτοβολώνας της Ευρώπης. Θα έπρεπε να μιλάω πολύ ώρα. Τον έχουν βάλει στο χέρι οι ολιγάρχες της Ουκρανίας. Ο Ποροσένκο, ο προηγούμενος Πρόεδρος ήταν βασιλιάς της σοκολάτας. Την κοπάνησαν όλοι τώρα, οι πατριώτες.

**ΠΡΟΕΔΡΕΥΩΝ (Απόστολος Αβδελάς):** Κύριε Παφίλη, σας παρακαλώ, κλείστε.

**ΑΘΑΝΑΣΙΟΣ ΠΑΦΙΛΗΣ:** Θα τελειώσω, περιμένετε.

**ΠΡΟΕΔΡΕΥΩΝ (Απόστολος Αβδελάς):** Όχι «περιμένετε», κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Είχαμε τρεις συμβάσεις και αυτό δεν μπορεί να γίνεται…

**ΠΡΟΕΔΡΕΥΩΝ (Απόστολος Αβδελάς):** Ναι, για τις συμβάσεις δεν άκουσα τίποτα και σας έχω αφήσει τον διπλάσιο χρόνο.

**ΑΘΑΝΑΣΙΟΣ ΠΑΦΙΛΗΣ:** Δεν πειράζει, έχουμε το δικαίωμα να μιλήσουμε και γι’ αυτά.

**ΠΡΟΕΔΡΕΥΩΝ (Απόστολος Αβδελάς):** Βεβαίως, έχετε.

**ΑΘΑΝΑΣΙΟΣ ΠΑΦΙΛΗΣ:** Τι θα λέτε; Για τις συμβάσεις;

**ΠΡΟΕΔΡΕΥΩΝ (Απόστολος Αβδελάς):** Σας άφησα τον διπλάσιο χρόνο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, λογοκρισία δεν θα μου κάνετε.

**ΠΡΟΕΔΡΕΥΩΝ (Απόστολος Αβδελάς):** Όχι, δεν σας κάνω.

**ΑΘΑΝΑΣΙΟΣ ΠΑΦΙΛΗΣ:** Λέω, δεν θα μου κάνετε λογοκρισία!

**ΠΡΟΕΔΡΕΥΩΝ (Απόστολος Αβδελάς):** Κύριε Παφίλη, μην μου ανεβάζετε τον τόνο της φωνής σας.

**ΑΘΑΝΑΣΙΟΣ ΠΑΦΙΛΗΣ:** Οι άλλοι δεν μίλησαν;

**ΠΡΟΕΔΡΕΥΩΝ (Απόστολος Αβδελάς):** Βεβαίως, μίλησαν.

**ΑΘΑΝΑΣΙΟΣ ΠΑΦΙΛΗΣ:** Ωραία, έχω το δικαίωμα λοιπόν.

**ΠΡΟΕΔΡΕΥΩΝ (Απόστολος Αβδελάς):** Ακούστε, κύριε Παφίλη…

**ΑΘΑΝΑΣΙΟΣ ΠΑΦΙΛΗΣ:** Μου τρώτε τον χρόνο τώρα.

**ΠΡΟΕΔΡΕΥΩΝ (Απόστολος Αβδελάς):** Ως Κοινοβουλευτικός Εκπρόσωπος έχετε το δικαίωμα να μιλήσετε για ό,τι θέλετε. Αλλά, μέσα στον χρόνο.

**ΑΘΑΝΑΣΙΟΣ ΠΑΦΙΛΗΣ:** Λέω λοιπόν, ότι αυτά ενοχλούν. Αυτή η φωνή του ΚΚΕ, που πάρα πολλοί από όλους τους χώρους συμφωνούν μαζί μας και όχι με εσάς. Αυτό ενοχλεί. Έχουμε, λοιπόν, από τη μία μεριά τους νατοϊκούς και από την άλλη τον Πούτιν και τους ολιγάρχες της Ρωσίας -γιατί ο λαός δεν φταίει σε τίποτα-, οι οποίοι θέλουν να κάνουν μια Ευρωπαϊκή Ένωση καπιταλιστική με όλες τις πρώην σοβιετικές δημοκρατίες. Και έτσι γίνεται. Αυτά είναι όπως λέγαμε τα αίτια και οι αφορμές. Αυτές είναι οι αιτίες. Μοίρασμα, ξανά μοίρασμα αγορών και γεωστρατηγική τέτοια, όπλα και δεν συμμαζεύεται. Αυτή είναι η αλήθεια.

Τι λέμε, λοιπόν, εμείς; Εμείς λέμε ούτε με τον έναν ιμπεριαλιστή ούτε με τον άλλον. Να ξεσηκωθούν οι λαοί και να τους διώξουν και να πάρουν αυτοί την εξουσία. Τι λέτε όλοι σας; Είναι και υποκρισία του ΣΥΡΙΖΑ.

**ΘΕΟΔΩΡΟΣ ΔΡΙΤΣΑΣ:** Πάλι;

**ΑΘΑΝΑΣΙΟΣ ΠΑΦΙΛΗΣ:** Ναι. Είστε μέλος του ΝΑΤΟ ή όχι; Συμφωνείτε με το ΝΑΤΟ, ναι ή όχι; Πέστε μου ένα κίνημα ειρήνης παγκόσμια -επειδή είμαι και Γενικός Γραμματέας του Παγκόσμιου Συμβουλίου Ειρήνης που υπάρχει, παρ’ ότι το αγνοείτε πάρα πολλά χρόνια-, που να είναι υπέρ του ΝΑΤΟ. Εσείς είστε υπέρ του ΝΑΤΟ. Τι πάει να πει να έχει πολυσχιδή εξωτερική πολιτική; Δεν είστε με το ΝΑΤΟ και την Ευρωπαϊκή Ένωση; Είναι ανεξάρτητη αυτή η πολιτική; Τι λέει ο κ. Τσίπρας; Διαφώνησε με την αποστολή όπλων, εκτός αν το αποφασίσουν οι διεθνείς οργανισμοί. Αυτά δεν είναι ουδετερότητα ούτε ανεξαρτησία.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Παφίλη, κλείστε.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Θα μου πει ο φίλος μου, ο κ. Σκανδαλίδης «αυτός είναι ο κόσμος». Ναι, αυτός είναι, αλλά όταν αυτός ο κόσμος είναι βάρβαρος υπάρχουν δύο λύσεις: ή υποτάσσεσαι ή καλείς τους λαούς να τον ανατρέψουν.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Υπάρχει και τρίτη, να αυτοκτονήσεις.

**ΑΘΑΝΑΣΙΟΣ ΠΑΦΙΛΗΣ:** Επειδή τα είπατε προχθές και δεν μπόρεσα να απαντήσω.

Εμείς λοιπόν, λέμε να σταματήσει ο πόλεμος, λέμε ότι οι λαοί πρέπει να βγάλουν συμπεράσματα γιατί αυτοί θα την πληρώσουν με το αίμα τους, με τη φτώχεια τους και τη δυστυχία τους και να ανατρέψουν αυτούς που τους πίνουν το αίμα είτε όταν δουλεύουν είτε με τον πόλεμο. Και αυτή είναι η πατριωτική στάση του ΚΚΕ. Η Ελλάδα έξω από τον πόλεμο. Δεν είναι θέμα υποχρεώσεων. Ανοίγει ο ασκός του Αιόλου, ο οποίος είναι ανοιχτός εδώ και πολύ καιρό, αλλά τώρα μπορεί να ανοίξει τελείως και μπορεί να ανοίξουν και προβλήματα και στα Βαλκάνια και στην ευρύτερη περιοχή. Γι’ αυτό ο ελληνικός χώρος πέρα από τις βάσεις και όλα τα υπόλοιπα -τα έχουμε πει εκατό φορές- αποτελεί στόχο πια σε μια γενικευμένη σύρραξη και δεν χρειάζεται τέτοια πράγματα. Την αλληλεγγύη να τη δείξουμε με φάρμακα, με τρόφιμα -συμφωνούμε- όχι, όμως μεγαλύτερη εμπλοκή γιατί θα την πληρώσουμε πολύ ακριβά.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Παφίλη.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, δεκατέσσερα λεπτά, σαν Αρχηγός κόμματος μίλησε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, δέκα δευτερόλεπτα παρακαλώ.

**ΠΡΟΕΔΡΕΥΩΝ (Απόστολος Αβδελάς):** Πείτε μας.

**ΑΘΑΝΑΣΙΟΣ ΠΑΦΙΛΗΣ:** Έχουμε πει επανειλημμένα πως δεν είναι δυνατόν να έρχονται τρεις ή τέσσερις ή πέντε συμφωνίες. Εντάξει, συμφωνούμε να συζητηθούν όλες μαζί, αλλά δεν μπορούμε να μιλήσουμε ένα πεντάλεπτο και μόνο για τις συμφωνίες.

**ΠΡΟΕΔΡΕΥΩΝ (Απόστολος Αβδελάς):** Δέκα σας άφησα, κύριε Παφίλη, και πήγατε στα δώδεκα.

**ΑΘΑΝΑΣΙΟΣ ΠΑΦΙΛΗΣ:** Ναι, γιατί ουσιαστικά ο Κανονισμός είναι με το μέρος μου. Παραβιάζεται -όχι εσείς προσωπικά-, ο Κανονισμός.

**ΠΡΟΕΔΡΕΥΩΝ (Απόστολος Αβδελάς):** Ναι, κατάλαβα. Είπε ο κύριος…

**ΑΘΑΝΑΣΙΟΣ ΠΑΦΙΛΗΣ:** Παραβιάζεται ο Κανονισμός. Λέμε ας είναι όλες μαζί για να μην έχουμε πολλούς κύκλους και μας δίνετε πέντε λεπτά. Δεν γίνεται αυτό!

**ΠΡΟΕΔΡΕΥΩΝ (Απόστολος Αβδελάς):** Επικαλείστε, όμως, τον χρόνο των συμβάσεων, αλλά για τις συμβάσεις δεν μιλήσατε.

**ΑΘΑΝΑΣΙΟΣ ΠΑΦΙΛΗΣ:** Αυτό είναι δικαίωμά μου και δεν σας επιτρέπω να μου ξανακάνετε παρατήρηση. Το καταλάβατε;

**ΠΡΟΕΔΡΕΥΩΝ (Απόστολος Αβδελάς):** Δεν είναι παρατήρηση. Σημείωση είναι. Ξέρετε πολύ καλά πόσο σας αγαπάω και δεν πρόκειται ποτέ να σας κάνω παρατήρηση.

**ΑΘΑΝΑΣΙΟΣ ΠΑΦΙΛΗΣ:** Ο Πρόεδρος δεν κάνει σχόλια.

**ΠΡΟΕΔΡΕΥΩΝ (Απόστολος Αβδελάς):** Δεν ήταν σχόλιο, σημείωση ήταν.

Καλείται τώρα στο Βήμα ο Κοινοβουλευτικός Εκπρόσωπος του Κινήματος Αλλαγής κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Ο Κοινοβουλευτικός Εκπρόσωπος του ΚΚΕ είπε κάτι πολύ σωστό. Λέμε ότι αυτός είναι ο κόσμος. Αυτός είναι ο κόσμος. Ο κόσμος μετά από το 1991 - 1992 είναι ένας κόσμος τελείως διαφορετικός. Έχει αλληλεξαρτώμενες δομές και σχέσεις, έχει τεράστια αλλαγή σε ό,τι αφορά στους παλιούς συσχετισμούς δυνάμεων. Ήταν πολύ ρομαντική η προσπάθεια που κάναμε στην αρχή για τον τρίτο κόσμο, αλλά δεν υπάρχει πια ο τρίτος κόσμος. Είναι ένας ο κόσμος και χωρίζεται σε συγκεκριμένους πόλους. Και οι δυο πόλοι από τους βασικούς ήταν, και παραμένει με ένα τρόπο, η Ρωσία, κυρίως η Αμερική, φτιάχνεται η Κίνα και υπάρχει και η Ευρώπη. Αυτό στο ορατό μέλλον δεν αλλάζει, εκτός εάν φαντασιωθούμε κάτι μεταφυσικό που έρχεται και το ανατρέπει. Δεν ανατρέπεται προσπαθώντας μόνο να υποστηρίζετε -και πολύ σωστά κάνετε, γιατί τα υποστηρίζω κι εγώ- τα κινήματα ειρήνης και τα επιμέρους κινήματα στους λαούς και όλα αυτά, δυστυχώς, για το ορατό μέλλον. Γύρω από αυτούς τους πόλους θα κριθεί η ανεξαρτησία, η ακεραιότητα και η πορεία των χωρών.

Το λέω αυτό γιατί πρέπει να ξεκαθαρίσουμε μερικά πράγματα, μιας και χθες ο Πρωθυπουργός άνοιξε τη συζήτηση για το πού ανήκει η Ελλάδα λέγοντας ότι η Ελλάδα ανήκει στη Δύση και ήρθε ο κ. Τσίπρας και απάντησε με το κλασικό «η Ελλάδα ανήκει στους Έλληνες». Σήμερα βλέπω μια χορογραφία δημοσιευμάτων με ανιστόρητες και αστήρικτες απόψεις οι οποίες προσπαθούν να διακωμωδήσουν το «η Ελλάδα ανήκει στους Έλληνες». Κι αυτό γίνεται, βέβαια, στο πλαίσιο υποστήριξης της ρήσης του Πρωθυπουργού.

Πιστεύω ότι η Ελλάδα δεν ανήκει στη Δύση, με την έννοια του ενιαίου πόλου, γιατί δεν υπάρχει ενιαίος πόλος της Δύσης. Η Ελλάδα δεν ανήκει στις συμμαχίες της, τις σέβεται και τις αξιοποιεί. Με τη Δύση διαπραγματεύεται την καλύτερη εξυπηρέτηση των δικών της συμφερόντων, ενταγμένη σε αυτές τις συμμαχίες. Έχει με την Ευρώπη ακατάλυτους δεσμούς γιατί πολιτισμικά, κοινωνικά και πολιτικά είναι στον κορμό εκείνου του πολιτισμού που έθρεψε την ιδέα της ενωμένης Ευρώπης και γενικότερα κυριάρχησε στη φιλελεύθερη ιδεολογία και στην εξέλιξη της δημοκρατίας και των κοινοβουλευτικών καθεστώτων. Έτσι, με αυτήν την έννοια η Ελλάδα ταυτίζεται με την Ευρώπη σε ό,τι αφορά στην προοπτική στον κόσμο των πόλων. Με αυτή την ίδια έννοια εμείς λέμε ότι πρέπει να συνεχιστεί αυτό που εμείς είπαμε από την αρχή, ότι πρέπει στην ενιαία πολιτική ασφάλειας της Ευρώπης να ενταχθεί η Ρωσία. Και το λέμε από την ημέρα που ο Ανδρέας Παπανδρέου είπε ότι οραματίζεται η Ενωμένη Ευρώπη να εκτείνεται από τον Ατλαντικό ως τα Ουράλια.

Είναι, λοιπόν, μόνιμη τακτική και στρατηγική μας και γι’ αυτό πρέπει να κρατήσει ανοιχτό, πέρα από την καταδίκη του Πούτιν και την ήττα που πρέπει να πάθει, τον δίαυλο επικοινωνίας με τον ρωσικό λαό και τις γενικότερες εξελίξεις τα επόμενα χρόνια. Διότι δεν θέλουμε να ταυτιστούμε απολύτως με την πολιτική της Αμερικής η οποία θέλει αυτά που θέλει αυτή την εποχή.

Και βέβαια ο αναθεωρητισμός υπήρχε και στις άλλες περιοχές και βέβαια υπήρχε η προσπάθεια αλλαγής των συνόρων και βέβαια υπήρχαν πολιτικές που έπρεπε να καταδικαστούν και καταδικάστηκαν στον βαθμό που μπορούσαμε, αλλά το καινούργιο που υπάρχει είναι ότι για πρώτη φορά οι δύο κύριοι πόλοι που μέχρι τώρα ήταν η Ρωσία και το ΝΑΤΟ βρίσκονται αντίκρυ σε συγκεκριμένα συμφέροντα μέσα στο ευρωπαϊκό έδαφος με κίνδυνο να ξεσπάσει και ένας πόλεμος που δεν θα μπορεί να τιθασευτεί. Είναι άλλου τύπου αυτή η απειλή.

Συμφωνούμε απόλυτα με την υπεράσπιση της ειρήνης και των λαών και με την προσπάθεια αλλαγής συνόρων από το ΝΑΤΟ ή από τους στρατηγικούς διακανονισμούς που επιχειρούνται αυτή την εποχή σε διάφορες περιοχές του πλανήτη. Το ίδιο γίνεται και στην Ελλάδα. Πρέπει, λοιπόν, να το ξεκαθαρίσουμε αυτό.

Εμείς με τη Δύση διαπραγματευόμαστε την καλύτερη εξυπηρέτηση των συμφερόντων μας. Γι’ αυτό αγωνιζόμαστε και γι’ αυτό σήμερα ζητούμε να υψώσει η Ευρώπη το ανάστημά της. Και ζητούμε να υψώσει το ανάστημά της, λέγοντας για την κοινή εξωτερική πολιτική, την πολιτική άμυνας. Ένας είναι νομοτελειακά ο δρόμος που μπορεί η Ευρώπη να παίξει ρόλο, να γίνει γρήγορα πολιτική ενοποίηση και μια ομοσπονδιακή μορφή και να είναι ο προοδευτικός πόλος στο παγκόσμιο σύστημα για να μπορεί να αντιμετωπίσει και το μέλλον και να βοηθήσει και την ειρήνη και τον πολιτισμό να κυριαρχήσει και τη δημοκρατία -με την πραγματική σημασία της λέξης- να αναγεννήσει, γιατί και στη Δύση η δημοκρατία περνά μια συγκεκριμένη κρίση εδώ και πολλά χρόνια.

Άρα, λοιπόν, είναι σαφές ότι εμείς θέλουμε αυτή την ιδέα να υπηρετήσουμε. Η Ελλάδα πράγματι ανήκει στους Έλληνες, διότι οι Έλληνες είναι αυτοί που ζούνε σε αυτή τη γωνιά της γης και διότι οι Έλληνες είναι αυτοί που ο πατριωτισμός τους δεν πρέπει να αμφισβητείται πια για καμμία παράταξη, εκτός από κάποιες ακροδεξιές και φασιστικές ιδεολογίες, μετά από τη Μεταπολίτευση. Δεν πρέπει να αμφισβητείται ο πατριωτισμός και οι διαφορετικές πολιτικές απόψεις, οι οποίες συγκρούονται στο πλαίσιο της συγκεκριμένης δημοκρατίας.

Εμείς υποστηρίζουμε ότι αυτήν την πολιτική για την Ευρώπη την έχουμε από την αρχή, ενώ η Κυβέρνηση τώρα πηγαίνει βήμα - βήμα και δεν είχε ποτέ αυτή τη λογική να υποστηρίξει. Εγώ θέλω καθαρά μια νέα ευρωπαϊκή συνθήκη. Το Μάαστριχτ τελείωσε, πέθανε μαζί με τις οικονομικές κρίσεις. Υπάρχουν σήμερα όλα τα φαινόμενα εκείνα που λένε ότι η Ευρώπη πρέπει να αλλάξει γραμμή ακόμα και στην οικονομία. Και θα το κάνει εξ ανάγκης, δυστυχώς, αμυνόμενη και όχι με δικό της σχεδιασμό και με δική της απόφαση. Λέμε, λοιπόν, ότι χρειάζεται μια νέα πραγματικά συνθήκη που μετά από τη διεύρυνση της Ευρωπαϊκής Ένωσης θα πρέπει να δώσει μια καινούργια υπόσταση σε αυτήν την ομοσπονδιακή δομή που πιστεύουμε ότι πρέπει να κατατείνει προκειμένου να αποτελέσει πραγματικά το δημοκρατικό και προοδευτικό πόλο στο πλαίσιο των παγκόσμιων συσχετισμών δύναμης.

Νομίζω, λοιπόν, ότι αυτές είναι οι βασικές διαφορές και πάνω σ’ αυτή την κατεύθυνση έχουμε μια διαφορετική πολιτική από αυτή που ασκεί η Κυβέρνηση. Και νομίζω ότι και χθες, παρά την αντιπαράθεση που έγινε, υπήρξε μια συνάντηση, τουλάχιστον, στα βασικά θέματα όχι σε όλες τις λεπτομέρειες ή και τις βασικές γραμμές που υπάρχουν για την αντιπαράθεση ανάμεσα στον Πούτιν και στην Ουκρανία, αλλά τουλάχιστον στη βασική θέση της χώρας για τον προσανατολισμό της υπάρχει μια εξαίρεση σταθερή και εμείς την τιμούμε αυτή την εξαίρεση, υπάρχει μια ομοφωνία σε ό,τι αφορά αυτό που πρέπει να υπηρετήσει σήμερα ο Ελληνισμός, για να υπηρετήσει καλύτερα τα δικά του συμφέροντα. Αυτή είναι απλά η διαφορά μας.

Και καλό θα είναι όταν χρησιμοποιείται ο Ανδρέας Παπανδρέου να χρησιμοποιείται στη σωστή ιστορική διάσταση και όχι επ’ ευκαιρία μιας οποιασδήποτε συζήτησης πενήντα χρόνια μετά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκανδαλίδη.

Τον λόγο έχει ο Υπουργός Εθνικής Άμυνας, ο κ. Νικόλαος Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κυρίες και κύριοι συνάδελφοι, σέβομαι απολύτως την κοινοβουλευτική διαδικασία. Το ξέρετε. Εκτιμώ, όμως, ότι μια μέρα μετά από μία εκτενέστατη εφ’ όλης της ύλης συζήτηση σχετικά με την εισβολή στην Ουκρανία και τη γεωπολιτική αναταραχή που πλέον έχει επιφέρει στο απόλυτο αυτή η δραματική εξέλιξη και αναφορικά με τον προσανατολισμό τον γεωπολιτικό της χώρας σε επίπεδο πολιτικών Αρχηγών και μάλιστα σε ένα απολύτως σωστό -ως προς την κρισιμότητα της περίστασης- ύφος από όλους, να ερχόμαστε με αφορμή την κύρωση τριών συμφωνιών, που είναι μια πολύ τεχνική συζήτηση εξ αντικειμένου και να αναπτύσσουμε όλα αυτά τα ζητήματα σε επίπεδο Κοινοβουλευτικών Εκπροσώπων είναι περιττή, είναι πλεονασματική διαδικασία.

Εκτιμώ, σέβομαι το δικαίωμα της κάθε παράταξης να αναπτύξει τα επιχειρήματά της. Δεν θα υπεισέλθω σε αυτά. Θα γίνω λίγο πιο βαρετός, για να ολοκληρωθεί η συζήτηση και να αποφανθεί το Σώμα εάν κυρώνει αυτές τις συμφωνίες.

Θα πω μόνο κάτι σχετικά με το ζήτημα που αναφέρθηκε σε ότι αφορά στις καθυστερήσεις στη διαδικασία κύρωσης αυτών των συνθηκών. Ναι, είναι γενικότερα ένα πρόβλημα. Έκανα την πρότασή μου χθες, στη συζήτηση στην επιτροπή, να ορίζεται, αν θέλετε, ένα ανώτατο χρονικό όριο, εντός του οποίου να έρχονται οι συνθήκες στη Βουλή για να κυρώνονται. Αυτό είναι κάτι το οποίο θα πρέπει να το συζητήσει και να το αποφασίσει το Σώμα.

Απλά, θα δώσω τα στοιχεία της περιόδου 2015 - 2019, όπου κυρώθηκαν συνολικά είκοσι διεθνείς συμφωνίες αρμοδιότητας Υπουργείου Εθνικής Άμυνας: μία διεθνής συμφωνία το 2015, δώδεκα το 2016, τρεις το 2017 και τέσσερις διεθνείς συμφωνίες το 2018. Παράλληλα, την εν λόγω περίοδο υπεγράφησαν εξήντα μία διεθνείς συμφωνίες. Άρα εξήντα μία διεθνείς συμφωνίες υπογεγραμμένες αρμοδιότητας Υπουργείου Εθνικής Άμυνας είναι να έρθουν στο Σώμα προς κύρωση.

Επομένως, η καθυστέρηση ήταν ένα πρόβλημα που υπήρχε ανέκαθεν. Θα έλεγα ίσως ότι έγινε λίγο πιο έντονο το πρόβλημα κατά το έτος 2021, όταν λόγω COVID -το ξέρετε όλοι- τηρήθηκαν μέτρα περιορισμού του νομοθετικού έργου στο απολύτως απαραίτητο. Καταλαβαίνετε γιατί, άλλωστε. Αυτό επέτεινε την καθυστέρηση. Όμως, οι διαδικασίες άλλες φορές είναι χρονοβόρες, διότι απαιτείται μια επικαιροποίηση των οικονομικών στοιχείων σε ετήσια βάση, με βάση τον εκάστοτε προϋπολογισμό. Είναι άλλος ένας λόγος καθυστέρησης. Αν συμφωνήσουμε, όμως -θεωρώ- σε επίπεδο κοινωνικής διαδικασίας να βάλουμε ένα ανώτατο χρονικό όριο, θα αποφύγουμε δυσάρεστα και ολίγον κωμικές περιπτώσεις συμβάσεων που έρχονται προς κύρωση έξι, επτά και οκτώ χρόνια μετά από την υπογραφή τους. Αυτό δεν περιποιεί τιμή στη νομοθετική μας διαδικασία και στην αξιοπιστία του ίδιου του ελληνικού κράτους, δεδομένου ότι οι συμβάσεις έχουν και αντισυμβαλλόμενα μέρη, άλλους διεθνείς δρώντες αντισυμβαλλόμενους και, όπως καταλαβαίνετε, δεν χαίρονται ιδιαίτερα γι’ αυτές τις καθυστερήσεις.

Σε κάθε περίπτωση σπεύδω να σας εξηγήσω, όπως έκανα και χθες, κάπως συνοπτικά τις τρεις διεθνείς συμφωνίες αρμοδιότητας του Υπουργού Εθνικής Άμυνας, που εισάγονται πλέον σήμερα προς ψήφιση στην Ολομέλεια, αφού χθες αποφάνθηκε η Διαρκής Επιτροπή Εξωτερικών και Άμυνας.

Πρώτον, είναι η τεχνική διευθέτηση του τομέα της ακαδημαϊκής έρευνας μεταξύ του Υπουργείου Εθνικής Άμυνας εκπροσωπούμενου από τη Σχολή Εθνικής Άμυνας (ΣΕΘΑ) και του Υπουργείου Άμυνας της Ιταλικής Δημοκρατίας εκπροσωπούμενου από το Στρατιωτικό Κέντρο Στρατηγικών Μελετών, που είχε υπογραφεί στις 29-11-2017 στην Αθήνα. Όσον αφορά, λοιπόν, την πρώτη συμφωνία, επιδιώκεται ο καθορισμός των όρων και της διαδικασίας που θα διέπει την συνεργασία στον ακαδημαϊκό τομέα της ΣΕΘΑ αφ’ ενός και του Στρατιωτικού Κέντρου Στρατηγικών Μελετών της Ιταλίας αφ’ ετέρου. Είναι μια τεχνική διευθέτηση η οποία μεταξύ άλλων προβλέπει συνεργασία και αμοιβαία ενημέρωση για ερευνητικά προγράμματα μεταξύ των δύο μερών. Επίσης, τονίζεται η προσήλωση των μερών σε ένα κοινό ακαδημαϊκό όραμα και αξίες. Παρέχεται η δυνατότητα ανταλλαγής προσκλήσεων για εκδηλώσεις διαφόρων ειδών, με σκοπό την περαιτέρω προώθηση της συνεργασίας τους. Καθιερώνεται η υποχρέωση παροχής υποστήριξης και κάθε δυνατής συνδρομής και διευκόλυνσης από αμφότερα τα μέλη σε κάθε ερευνητή που έχει αναλάβει την διεξαγωγή έρευνας στο άλλο μέρος. Ρυθμίζονται ζητήματα χρηματοδότησης της συνεργασίας αυτής. Γίνεται κάλυψη των εξόδων των πραγματοποιούμενων ερευνητικών δραστηριοτήτων. Καθορίζεται το νομικό καθεστώς του στρατιωτικού και πολιτικού προσωπικού του κράτους αποστολής κατά την παραμονή τους στο κράτος υποδοχής για την εκτέλεση κάποιου έργου στο πλαίσιο αυτής της συνεργασίας.

Είναι προφανές ότι μέσα από αυτή τη συμφωνία αναβαθμίζεται ο ρόλος της ΣΕΘΑ ως ενός εκ των κορυφαίων επιστημονικών φορέων επί θεμάτων αμυντικής πολιτικής και εθνικής στρατηγικής. Αναβαθμίζεται κατ’ αυτόν τον τρόπο και το κύρος των Ενόπλων Δυνάμεων μας, τα κορυφαία στελέχη των οποίων, ως γνωστόν, φοιτούν στη ΣΕΘΑ.

Επίσης, από την δραστηριότητα που θα αναπτυχθεί μεταξύ των μερών αναμένεται βάσιμα να αντλήσουν χρήσιμες γνώσεις, εμπειρία και τεχνογνωσία που θα μπορούν όλα αυτά να αξιοποιηθούν από τις Ένοπλες Δυνάμεις.

Τέλος, ασφαλώς πρόκειται για μία δραστηριότητα εξωστρέφειας των Ενόπλων Δυνάμεων και δεν νομίζω ότι η συνεργασία με την Ιταλία, όπως σας είπα, είναι κακό ή βλαπτικό για το εθνικό συμφέρον ζήτημα, δεδομένου ότι οι Ιταλοί είναι και εταίροι στη Μεσόγειο, είναι και εταίροι και στην Ευρωπαϊκή Ένωση και στο ΝΑΤΟ και όπως και να το κάνουμε πρέπει να αναζητούμε κάθε τρόπο προσέγγισης με αυτές τις χώρες με τις οποίες λίγο-πολύ μοιραζόμαστε τις αυτές αντιλήψεις για την ασφάλεια και σταθερότητα στην περιοχή.

Το επιχείρημα ότι «μιλάνε με τους Τούρκους, άρα να μη συνεργαζόμαστε μαζί τους» για μένα δεν ευσταθεί. Αντιθέτως ένας λόγος παραπάνω να επιδιώκουμε προσέγγιση και συνεργασία μαζί τους είναι και αυτός, το ότι δηλαδή έχουν σχέσεις με την Τουρκία ή εμπορικές συναλλαγές. Ο καθένας άλλωστε προωθεί τα δικά του συμφέροντα και εμείς προωθούμε τα δικά μας και η προσέγγιση με την Ιταλία νομίζω ότι τα εξυπηρετεί.

Όσον αφορά τη δεύτερη συμφωνία με την Κυπριακή Δημοκρατία όπου επιδιώκεται η εξειδίκευση κανονισμών προστασίας των διαβαθμισμένων πληροφοριών μεταξύ της χώρας μας και της Κυπριακής Δημοκρατίας, εδώ καθορίζονται ειδικότερα όροι και προϋποθέσεις που διέπουν την αμοιβαία προστασία διαβαθμισμένων πληροφοριών. Πρέπει να δημιουργείται και δημιουργείται ένα κοινό πλαίσιο μεταξύ των μερών όπως η διαβάθμιση ασφαλείας, τα λαμβανομένων μέτρων προστασίας, τη διαβίβαση, πρόσβαση, αναπαραγωγή, μετάφραση, αλλά και καταστροφή όταν χρειάζεται των διαβαθμισμένων εγγράφων και εν γένει πληροφοριών.

Θεσπίζονται ειδικότεροι κανόνες σχετικά με τη σύναψη διαβαθμισμένων συμβάσεων από τα μέρη. Καθορίζεται η ακολουθητέα διαδικασία σε περίπτωση που διαπιστωθεί τυχόν παραβίαση ασφαλείας. Προφανώς στη συμφωνία αντικατοπτρίζονται οι άριστες σχέσεις μεταξύ της χώρας μας και της Κυπριακής Δημοκρατίας. Καλύπτεται ένα σημαντικό νομικό κενό που υφίσταται στον ιδιαίτερα νευραλγικό τομέα της αμοιβαίας προστασίας και ανταλλαγής πληροφοριών μεταξύ των δύο χωρών και προφανώς η υπογραφή -νομίζω δεν αμφιβάλλει κανείς γι’ αυτό- συμβάλλει καταλυτικά στην εδραίωση στενότερης συνεργασίας αναφορικά με θέματα ανταλλαγής πληροφοριών και εκτιμήσεων επί γεγονότων κοινού ενδιαφέροντος μεταξύ των δύο χωρών.

Έτσι αναβαθμίζονται περαιτέρω οι σχέσεις μας με την Κύπρο. Είναι γνωστή η αδελφική -όχι στρατηγική σχέση αλλά αδελφική- σχέση μεταξύ των δύο χωρών στη γεωπολιτική σκακιέρα και στο σύνθετο γεωπολιτικό περιβάλλον της Ανατολικής Μεσογείου και προφανώς δι’ αυτής της συμφωνίας προάγονται επιπλέον και οι επιδιώξεις και οι στοχεύσεις της στρατιωτικής διπλωματίας όπως έχουν καταγραφεί στο πλαίσιο πολιτικής εθνικής άμυνας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Υπόσχομαι ότι θα μιλήσω λιγότερο από τον κ. Παπαναστάση που έκανε δέκα λεπτά και σαράντα δευτερόλεπτα για να πει τρία όχι. Σεβαστό. Έπρεπε να πείτε τα δικά σας.

Τρίτη συμφωνία είναι η συμφωνία με το κράτος του Ισραήλ: Καθορισμός πλαισίου και γενικών όρων που διέπουν τη συνεργασία της Υδρογραφικής Υπηρεσίας του Ελληνικού Πολεμικού Ναυτικού και του υδρογραφικού κλάδου του Ισραηλινού Πολεμικού Ναυτικού. Προφανώς αφορά στον καθορισμό των επιμέρους τομέων συνεργασίας των μερών, στη ρύθμιση ζητημάτων διακίνησης και ανταλλαγής πληροφοριών. Συμβάλλει στην ενίσχυση της θαλάσσιας ασφάλειας και στην προστασία του περιβάλλοντος στην ευρύτερη και ευαίσθητη περιοχή της Ανατολικής Μεσογείου. Διευκολύνει την ανταλλαγή πληροφοριών και υλικού μεταξύ των μερών και την από κοινού ανάπτυξη και εκτέλεση προγραμμάτων στα πεδία της ωκεανογραφίας και υδατογραφίας.

Προφανώς μέσα από αυτή τη συμφωνία αντικατοπτρίζεται για άλλη μια φορά η άριστη σχέση και η στρατηγική σχέση Ελλάδας και Ισραήλ και θεσπίζεται συνεργασία σε έναν επιπλέον τομέα πέραν των υφιστάμενων. Νομίζω ότι είναι καλό γενικώς διότι, καθ’ ότι αυτές οι υπηρεσίες θα έλεγα διοικητικά υπάγονται στο Πολεμικό Ναυτικό των δύο χωρών, είναι άλλη μία ευκαιρία προσέγγισης των αντίστοιχων κλάδων των δύο χωρών.

Επομένως συνολικά εκτιμούμε και νομίζω ότι απέδειξα πόσο καλά μπορούσε ότι από τις συμφωνίες αυτές προάγονται και ικανοποιούνται τόσο οι επιδιώξεις της ιδιαίτερα εντατικής στρατιωτικής διπλωματίας, που άλλωστε αποτυπώνεται για το αποτέλεσμα στις συμφωνίες αυτές, αλλά και της εξωτερικής πολιτικής της χώρας, όπως αυτές έχουν ήδη καταγραφεί στο πλαίσιο της ΠΕΑ, της Πολιτικής Εθνικής Άμυνας.

Οι ανωτέρω συμφωνίες και οι διευθετήσεις, ως εκ τούτου, κρίνονται προφανώς ωφέλιμες για τη χώρα μας και για αυτό σας καλώ, χωρίς να επεκταθώ σε άλλα ζητήματα, να ψηφίσουμε τα σχέδια νόμου που τις κυρώνουν.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)»

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας,... Υπουργείου Άμυνας της Ιταλικής Δημοκρατίας...Μελετών (CEMISS) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Τεχνικής Διευθέτησης στον τομέα της ακαδημαϊκής έρευνας μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενου από τη Σχολή Εθνικής Άμυνας (ΣΕΘΑ), και του Υπουργείου Άμυνας της Ιταλικής Δημοκρατίας, εκπροσωπούμενου από το Στρατιωτικό Κέντρο Στρατηγικών Μελετών (CEMISS)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 156α)

 **ΠΡΟΕΔΡΕΥΩΝ (Απόστολος Αβδελάς):** Προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με την ανταλλαγή και αμοιβαία προστασία διαβαθμισμένων πληροφοριών» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 160α)

**ΠΡΟΕΔΡΕΥΩΝ (Απόστολος Αβδελάς):** Τέλος, προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας.».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Κράτους του Ισραήλ σχετικά με τη συνεργασία στους τομείς της υδρογραφίας και της ωκεανογραφίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 164α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώςτο Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 14.51΄ λύεται η συνεδρίαση για αύριο, ημέρα Πέμπτη 3 Μαρτίου 2022 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Πρότυπες προτάσεις για έργα υποδομής και λοιπές διατάξεις αρμοδιότητας Υπουργείου Υποδομών και Μεταφορών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**